**บทที่ 1**

**บทนำ**

**1.1 ความเป็นมาและความสำคัญของปัญหา**

สังคมที่อยู่ร่วมกันอย่างสงบและสันตินั้น นอกจากจะมีกฎหมายเป็นเครื่องมือสำหรับใช้ในการจัดระเบียบแล้ว ขนบธรรมเนียม ประเพณีและวัฒนธรรม ยังเป็นแนวทางที่ใช้ยึดโยงให้สังคมมีความมั่นคงเข้มแข็งอีกด้วย เมื่อสังคมมีการพัฒนา เจริญเติบโต และมีความสลับซับซ้อนมากยิ่งขึ้น กลไกต่าง ๆ ที่จะจัดการให้สังคมมีความสงบสุขเกิดขึ้นนั้น จึงต้องมีการพัฒนาตามไปด้วย และสิทธิเสรีภาพจึงเป็นอีกกลไกหนึ่งในสังคม ที่จะกำหนดว่าสังคมนั้น ๆ มีความสงบสุข และสันติเพียงใด

นับแต่ประเทศไทยเปลี่ยนแปลงการปกครองจากระบอบสมบูรณาญาสิทธิราชย์มาเป็นระบอบ

ประชาธิปไตยอันมีพระมหากษัตริย์ทรงเป็นประมุข เมื่อวันที่ 24 มิถุนายน 2475 ได้มีการประกาศใช้รัฐธรรมนูญฉบับถาวรและฉบับชั่วคราวมาแล้วทั้งสิ้น 20 ฉบับ ซึ่งฉบับที่บังคับใช้ในปัจจุบัน กล่าวคือ รัฐธรรมนูญแห่งราชอาณาจักรไทย พุทธศักราช 2560 โดยมีผลบังคับใช้ตั้งแต่วันที่ 6 เมษายน 2560 เป็นต้นมา

เป็นที่ทราบกันดีว่ารัฐธรรมนูญเป็นกฎหมายสูงสุดของประเทศ สิ่งหนึ่งที่แสดงความเป็นกฎหมายสูงสุดของรัฐธรรมนูญ คือ กฎหมายใด ๆ ที่ใช้บังคับหรือจะใช้บังคับนั้น จะขัดหรือแย้งต่อรัฐธรรมนูญ ซึ่งเป็นแม่บทนั้นมิได้ เรียกว่า หลักความชอบด้วยกฎหมาย ซึ่งหลักการนี้ได้รับรองไว้ตั้งแต่ในรัฐธรรมนูญฉบับแรกจนถึงปัจจุบัน ซึ่งมีบทบัญญัติไว้ในมาตรา 5 แห่งรัฐธรรมนูญแห่งราชอาณาจักรไทย พ.ศ.2560 ว่า

“รัฐธรรมนูญเป็นกฎหมายสูงสุดของประเทศ บทบัญญัติใดของกฎหมาย กฎหรือข้อบังคับหรือการกระทำใด ขัดหรือแย้งต่อรัฐธรรมนูญ บทบัญญัติหรือการกระทำนั้นเป็นอันใช้บังคับมิได้”

ความเป็นกฎหมายสูงสุด หรือ supremacy of Law หมายถึง สภาวะสูงสุดของกฎหมาย ซึ่งแสดงให้เห็นสถานะของกฎหมายนั้น ๆ ว่าอยู่ในลำดับสูงเหนือกฎหมายอื่นใดทั้งปวง ลำดับเช่นนี้อาจเรียกว่า ศักดิ์หรือชั้นของกฎหมาย (hierarchy of Law) ซึ่งโดยทั่วไปแล้ว จะกำหนดให้รัฐธรรมนูญเป็นกฎหมายสูงสุดของประเทศ ส่วนกฎหมายธรรมดาในรูปแบบหรือประเภทอื่น ๆ ที่มีชื่อเรียกต่าง ๆ เช่น พระราชบัญญัติ พระราชกฤษฎีกา ระเบียบ ข้อบังคับนั้น จะถือว่าเป็นกฎหมายในชั้นรองลงมา

ในทุก ๆ รัฐธรรมนูญต่างก็มีรากฐานแนวคิดหลากหลายด้านด้วยกัน ซึ่งหนึ่งในนั้นย่อมหนีไม่พ้นเรื่องราวของสิทธิเสรีภาพและความเสมอภาคอย่างแน่นอน เนื่องจากทั้งสองเรื่องดังกล่าวเป็นเรื่องสำคัญในความเป็นมนุษย์และเป็นหลักการสำคัญของการปกครองในระบอบประชาธิปไตย สิทธิเสรีภาพและความเสมอภาค จึงปรากฏเป็นบทบัญญัติหลัก ๆ ของรัฐธรรมนูญต่าง ๆ เสมอมา ในฐานะแนวความคิดพื้นฐานอันจำเป็นควบคู่มากับการกำเนิดของรัฐธรรมนูญในโลก เพราะอีกด้านหนึ่งการมีรัฐธรรมนูญนั้นก็เป็นไป เพื่อคุ้มครองประชาชนในสังคมการเมืองหนึ่ง ๆ นั่นเอง

การคุ้มครองสิทธิและเสรีภาพของประชาชนได้มีการนำมาบัญญัติไว้เป็นครั้งแรกในรัฐธรรมนูญแห่งราชอาณาจักรไทย พุทธศักราช 2475 โดยบัญญัติไว้ในหมวด 2 สิทธิและหน้าที่ของชนชาวสยาม ได้วางหลักไว้อย่างกว้างว่า “บุคคลย่อมมีเสรีภาพบริบูรณ์ในการนับถือศาสนาหรือลัทธิใด ๆ และมีเสรีภาพในการปฏิบัติพิธีกรรมตามความเชื่อถือของตน เมื่อไม่เป็นปฏิปักษ์ต่อหน้าที่ของพลเมืองและไม่เป็น การขัดต่อความเรียบร้อยหรือศีลธรรมของประชาชน” และ “ภายในบังคับแห่งกฎหมาย บุคคลย่อมมีเสรีภาพบริบูรณ์ในร่างกาย เคหสถาน ทรัพย์สิน การพูด การเขียน การโฆษณา การศึกษาอบรม การประชุมโดยเปิดเผย การตั้งสมาคม การอาชีพ” แม้ว่าจะวางหลักไว้อย่างกว้าง ๆ เพื่อเป็นแนวทางปฏิบัติ แต่ในเมื่อไม่มีกฎหมายมารองรับ ในบางเรื่องจึงมีการละเมิดจนเกิดผลเสียต่อการปกครอง

นับแต่นั้นเป็นต้นมา ในการจัดทำรัฐธรรมนูญแต่ละฉบับ ผู้ที่เกี่ยวข้องจะคำนึงถึงการคุ้มครองสิทธิและเสรีภาพของประชาชนเป็นประการสำคัญเสมอมา เพราะมองว่าสิทธิและเสรีภาพเป็นเกียรติยศและศักดิ์ศรีของความเป็นมนุษย์และประเทศที่ปกครองในระบอบประชาธิปไตยนั้น หากละเลยหรือไม่คุ้มครองเรื่องเหล่านี้แล้วย่อมส่งผลต่อเกียรติภูมิของประเทศชาติตามไปด้วย การคุ้มครองสิทธิและเสรีภาพตามเจตนารมณ์ของรัฐธรรมนูญแห่งราชอาณาจักรไทย จึงเป็นหลักการสำคัญอย่างยิ่ง ที่จะต้องนำมาบัญญัติไว้ในทุก ๆ รัฐธรรมนูญ และในรัฐธรรมนูญแห่งราชอาณาจักรไทย พุทธศักราช 2560 ก็ได้มีการนำเรื่องสิทธิและเสรีภาพของปวงชนชาวไทย มาบัญญัติไว้ในหมวด 3 มาตรา 25-49

ผู้วิจัยเห็นว่าความสำคัญในการศึกษาประเด็นเรื่องสิทธิและเสรีภาพจะนำไปสู่การประเมินผลแก่ประชาชนภายใต้ระบอบการปกครองแบบประชาธิปไตยในสังคมการเมืองไทย ในการที่จะเข้าใจปัจจัยของปัญหาในสังคมการเมืองไทยปัจจุบัน และการแก้ไขปัญหาการเมืองไทยที่เรื้อรังมานานได้เป็นอย่างดี เพราะการที่นักศึกษาเหล่านี้เป็นผู้ที่มีโอกาสใกล้ชิดกับประชาชนมากที่สุด จึงเป็นผู้ที่มีโอกาสให้คำปรึกษาแนะนำแก่ประชาชนในด้านสิทธิและเสรีภาพทางการเมือง และนักศึกษาเหล่านี้

ด้วยเหตุผลดังที่กล่าวมาแล้วข้างต้น ผู้วิจัยจึงมีความสนใจที่จะศึกษาถึงความรู้และความเข้าใจเกี่ยวกับสิทธิและเสรีภาพทางการเมืองตามรัฐธรรมนูญ พ.ศ.2560 ของนักศึกษาสาขาวิชานิติศาสตร์ คณะมนุษยศาสตร์และสังคมศาสตร์ มหาวิทยาลัยราชภัฏเพชรบูรณ์ เพื่อศึกษาถึงความรู้และความเข้าใจของนักศึกษาต่อบทบัญญัติของรัฐธรรมนูญ โดยเฉพาะในมาตราที่เกี่ยวกับสิทธิและเสรีภาพทางการเมืองและนำผลการศึกษามาวิเคราะห์ว่ามีปัญหาหรืออุปสรรคในการรับรู้และการทำความเข้าใจในเรื่องสิทธิและเสรีภาพทางการเมืองตามรัฐธรรมนูญ พ.ศ.2560 หรือไม่ อย่างไร ซึ่งการศึกษานี้เป็นการศึกษา วิจัยเชิงคุณภาพ (Qualitative Research) เพื่อให้ได้ข้อมูลระดับลึกและเป็นประโยชน์ ในทางการวิเคราะห์ปรากฏการณ์ โดยเฉพาะอธิบายถึงความสัมพันธ์ของปรากฏการณ์กับบริบทแวดล้อมของการศึกษา ซึ่งผลที่ได้จากการศึกษาครั้งนี้ ผู้ศึกษาหวังว่าจะเป็นข้อมูลเชิงลึกที่เป็นประโยชน์แก่สถาบัน อุดมศึกษาทั้งภาครัฐ และภาคเอกชน สำหรับใช้เป็นแนวทางในการพัฒนาเป็นแหล่งการเรียนรู้ทางการเมืองสำคัญที่จะพัฒนาความรู้และความเข้าใจเกี่ยวกับสิทธิและเสรีภาพทางการเมืองที่ถูกต้องแก่คนทุกระดับต่อไป

* 1. **วัตถุประสงค์ของการวิจัย**

1.2.1 เพื่อศึกษาถึงความรู้และความเข้าใจเกี่ยวกับสิทธิและเสรีภาพทางการเมืองตาม

รัฐธรรมนูญ พ.ศ.2560 ของนักศึกษาสาขาวิชานิติศาสตร์ มหาวิทยาลัยราชภัฏเพชรบูรณ์

1.2.2 วิเคราะห์ปัญหาและอุปสรรคในการรับรู้และการทำความเข้าใจในเรื่องสิทธิและเสรีภาพ

ทางการเมืองตามรัฐธรรมนูญ พ.ศ.2560

**1.3 ระเบียบวิธีวิจัย**

เป็นการศึกษาเอกสาร (Documentary Research) โดยการศึกษาค้นคว้าจากเอกสารภาษาไทยและภาษาต่างประเทศ ตำรา หนังสือ วารสาร หนังสือพิมพ์ ตัวบทกฎหมาย บทความและเอกสารที่เกี่ยวข้อง สร้างแบบสัมภาษณ์นักศึกษา ทำการวิเคราะห์สภาพปัญหา เพื่อพิจารณาหาข้อเสนอแนะในการแก้ไขปัญหาต่อไป โดยใช้สถานที่คือ อาคารเฉลิมพระเกียรติ (อาคาร 9) ชั้น 2

**1.4 ขอบเขตของการวิจัย**

1.4.1 ขอบเขตด้านเนื้อหา ศึกษาความรู้ความเข้าใจเกี่ยวกับสิทธิและเสรีภาพทางการเมืองตามรัฐธรรมนูญ 2560 อันได้แก่

1.4.1.1 สิทธิในข้อมูลข่าวสารและการร้องเรียน (มาตรา 41)

1.4.1.2 สิทธิในการชุมนุมและการสมาคม (มาตรา 42)

1.4.1.3 สิทธิชุมชน (มาตรา 43)

1.4.1.4 สิทธิพิทักษ์รัฐธรรมนูญ (มาตรา 49)

1.4.1.5 การมีส่วนร่วมทางการเมืองโดยตรงของประชาชน (มาตรา 43, 133, 254

และ 256)

1.4.2 ขอบเขตด้านประชากรและกลุ่มตัวอย่าง ประชากรที่ใช้ในการศึกษาครั้งนี้คือ นักศึกษา

ชั้นปีที่ 4 สาขาวิชานิติศาสตร์ คณะมนุษยศาสตร์และสังคมศาสตร์ มหาวิทยาลัยราชภัฏเพชรบูรณ์ จำนวน 10 คน โดยคัดเลือกแบบเจาะจง เพื่อให้เป็นตัวแทนของนักศึกษาสาขาวิชานิติศาสตร์ทั้งหมด

**1.5 นิยามศัพท์เฉพาะ**

1.5.1 ความรู้ความเข้าใจเกี่ยวกับสิทธิและเสรีภาพทางการเมือง หมายถึง ความรู้ความเข้าใจต่อบทบัญญัติของรัฐธรรมนูญในมาตราที่เกี่ยวกับสิทธิและเสรีภาพทางการเมือง ได้แก่

- สิทธิในข้อมูลข่าวสารและการร้องเรียน

- สิทธิในการชุมนุมและการสมาคม

- สิทธิชุมชน

- สิทธิพิทักษ์รัฐธรรมนูญ

- การมีส่วนร่วมทางการเมืองโดยตรงของประชาชน

1.5.2 รัฐธรรมนูญ หมายถึง รัฐธรรมนูญแห่งราชอาณาจักรไทย พุทธศักราช 2560

1.5.3 นักศึกษา หมายถึง นักศึกษาชั้นปีที่ 4 สาขาวิชานิติศาสตร์ คณะมนุษยศาสตร์และ

สังคมศาสตร์ มหาวิทยาลัยราชภัฏเพชรบูรณ์

**1.6 ประโยชน์ที่คาดว่าจะได้รับ**

1.6.1 สามารถนำผลการวิจัยไปประยุกต์หรือเป็นข้อมูลเสริมการเรียนการสอนในรายวิชา กฎหมายรัฐธรรมนูญได้

1.6.2 สาขาวิชานิติศาสตร์ และฝ่ายกิจการนักศึกษา คณะมนุษยศาสตร์และสังคมศาสตร์

มีข้อมูลพื้นฐานสำหรับจัดทำโครงการฝึกอบรมนักศึกษาให้มีพฤติกรรมที่พึงประสงค์ในการปกครองระบอบประชาธิปไตยอันมีพระมหากษัตริย์เป็นประมุข