**บทที่ 5**

**สรุปผล อภิปรายผล และข้อเสนอแนะ**

การศึกษาครั้งนี้เป็นการศึกษาเรื่อง ความรู้และความเข้าใจเกี่ยวกับสิทธิและเสรีภาพทางการเมืองตามรัฐธรรมนูญ พ.ศ.2560 ของนักศึกษาชั้นปีที่ 4 สาขาวิชานิติศาสตร์ คณะมนุษยศาสตร์และสังคมศาสตร์ มหาวิทยาลัยราชภัฏเพชรบูรณ์ โดยงานวิจัยนี้มีการเก็บข้อมูลจากการวิจัยเอกสาร (documentary research) เป็นการศึกษารวบรวมข้อมูลจากเอกสารงานวิชาการ บทความ วารสาร งานวิจัย วิทยานิพนธ์ ที่เกี่ยวข้องกับแนวคิดในงานวิจัยและรวมทั้งบทบัญญัติมาตราต่าง ๆ ที่เกี่ยวกับสิทธิและเสรีภาพทางการเมืองของรัฐธรรมนูญแห่งราชอาณาจักรไทย พุทธศักราช 2560 เป็นการวิจัยเชิงสำรวจ (survey research) โดยใช้แบบสัมภาษณ์เชิงลึก (in – depth interview) โดยการสัมภาษณ์นักศึกษาชั้นปีที่ 4 สาขาวิชานิติศาสตร์ คณะมนุษยศาสตร์และสังคมศาสตร์ มหาวิทยาลัยราชภัฏเพชรบูรณ์ ทั้งหมดจำนวน 11 คน เพื่อใช้เป็นตัวแทนหรือตัวชี้วัดที่ครอบคลุมเนื้อหาสาระ ที่ต้องการตามวัตถุประสงค์ และขอบเขตของการวิจัย

**5.1 สรุปผลการวิจัย**

จากการสัมภาษณ์กลุ่มตัวอย่างของงานวิจัย คือ กลุ่มนักศึกษาชั้นปีที่ 4 สาขาวิชานิติศาสตร์ คณะมนุษยศาสตร์และสังคมศาสตร์ มหาวิทยาลัยราชภัฏเพชรบูรณ์ จำนวน 11 คน ได้แสดงให้เห็นถึงลักษณะความรู้และความเข้าใจเรื่องสิทธิและเสรีภาพทางการเมืองตามรัฐธรรมนูญ พ.ศ.2560 รวมทั้งการแสดงออกทัศนคติเกี่ยวกับปัญหาและอุปสรรคในการรับรู้และทำความเข้าใจในเรื่องสิทธิและเสรีภาพทางการเมืองตามรัฐธรรมนูญ พ.ศ.2560 ซึ่งผู้วิจัยได้นำเสนอไว้ในบทที่ 4

โดยแม้ว่ากลุ่มนักศึกษาจะแสดงความรู้ ความเข้าใจในเรื่องสิทธิและเสรีภาพทางการเมือง และปัญหาและอุปสรรคในการรับรู้และทำความเข้าใจในมุมมองและบริบทที่แตกต่างกันไป แต่จากการศึกษาผลการสัมภาษณ์ดังกล่าวนั้น หากนำมาสังเคราะห์แล้ว จะสามารถสรุปออกเป็นประเด็นที่สำคัญได้ดังนี้

**5.1.1 การเรียนรู้ทางการเมืองที่มีผลต่อความรู้ ความเข้าใจในเรื่องสิทธิและเสรีภาพทางการเมืองของนักศึกษา**

จากผลการสัมภาษณ์นักศึกษาชั้นปีที่ 4 สาขาวิชานิติศาสตร์ คณะมนุษยศาสตร์และสังคมศาสตร์ มหาวิทยาลัยราชภัฏเพชรบูรณ์ ได้แสดงให้เห็นถึงความรู้ ความเข้าใจในเรื่องสิทธิและเสรีภาพทางการเมืองตามกรอบแนวคิดของงานวิจัยชิ้นนี้ ที่เน้นในประเด็นเรื่อง สิทธิในข้อมูลข่าวสารและการร้องเรียน เสรีภาพในชุมชนและการสมาคม สิทธิชุมชน สิทธิพิทักษ์รัฐธรรมนูญ และการมีส่วนร่วมทางการเมืองโดยตรงของประชาชน โดยทั้ง 5 ประเด็น นักศึกษาได้แสดงถึงความรู้และความเข้าใจในลักษณะที่หลากหลายและแตกต่างกันไป แม้ว่าจะเป็นนักศึกษาที่ได้รับการเรียนการสอนจากสาขาวิชาเดียวกัน แต่ก็ทำให้เห็นว่าการเรียนและการศึกษาจากตำรา หลักสูตร และห้องเรียนเดียวกันนั้น มิได้เป็นปัจจัยเดียวที่จะนำไปสู่การรับรู้และทำความเข้าใจต่อสิทธิเสรีภาพทางการเมืองในประเด็นเหล่านี้ในลักษณะเดียวกันเสมอไป

สิ่งที่สำคัญต่อการเรียนรู้ที่ทำให้เกิดการรับรู้และทำความเข้าใจต่อสิทธิและเสรีภาพทางการเมืองของนักศึกษานั้น หากมิได้มาจากในห้องเรียน หลักสูตรหรือตำราเดียวกันนั้น ถ้าจะเป็นปัจจัยใด ก็สามารถพิจารณาได้จากการแสดงออกถึงความรู้ความเข้าใจของนักศึกษาตามที่ปรากฏจากผลการสัมภาษณ์ ซึ่งปัจจัยของการเรียนรู้ที่ปรากฏได้อย่างชัดเจน คือ การเรียนรู้ทางการเมืองที่มาจากความเปลี่ยนแปลงทางการเมืองไทยปัจจุบัน ซึ่งก็คือ การเคลื่อนไหวของประชาชนกลุ่มต่าง ๆ การรัฐประหาร พ.ศ.2557 เป็นต้น

ความรู้ความเข้าใจเรื่องสิทธิและเสรีภาพทางการเมือง และทำความเข้าใจเหล่านั้น ต่างล้วนเกี่ยวเนื่องกับบริบททางการเมืองดังที่ได้กล่าวไว้ คือ จากการเคลื่อนไหวของประชาชนกลุ่มต่าง ๆ การรัฐประหาร พ.ศ.2557 เป็นต้นมา ความเข้าใจต่อสิทธิเสรีภาพและปัญหาอุปสรรคของการรับรู้และทำความเข้าใจนั้น อยู่ในลักษณะที่เป็นทิศทางเดียวกัน กล่าวคือ เหตุการณ์ความเคลื่อนไหวดังกล่าวได้เป็นหลักการและ “ภาพตัวอย่าง” ของกลุ่มนักศึกษา เพื่อเป็นแนวทางในการอธิบายและแสดงความรู้ ความเข้าใจและทัศนคติเกี่ยวกับปัญหาและอุปสรรคในการรับรู้และทำความเข้าใจในเรื่องสิทธิและเสรีภาพทางการเมือง เช่น ในเรื่องเสรีภาพในการชุมนุม นักศึกษาก็ได้ใช้มโนทัศน์ของการเคลื่อนไหวดังกล่าว มาเป็นชุดคำอธิบาย จะเห็นได้ว่านักศึกษามิได้กล่าวถึงการชุมนุมอื่น ๆ ที่นอกเหนือจากการชุมนุมของกลุ่มพันธมิตร และกลุ่ม นปช. แต่อย่างใด หรือแม้แต่ในการแสดงออกถึงความรู้ ความเข้าใจเรื่องสิทธิพิทักษ์รัฐธรรมนูญ และการมีส่วนร่วมทางการเมืองโดยตรงของประชาชน ล้วนแต่เกี่ยวข้องกับการเรียนรู้ต่อเหตุการณ์การเคลื่อนไหวดังกล่าวเป็นหลัก ส่วนในประเด็นของปัญหาและอุปสรรคในการรับรู้และทำความเข้าใจในเรื่องสิทธิและเสรีภาพทางการเมืองนั้น นักศึกษาก็ได้ยกประเด็นของการแบ่งแยก ความเห็นต่างของกลุ่มพันธมิตร และกลุ่ม นปช. เป็นชุดคำอธิบายของประเด็นดังกล่าวอย่างชัดเจน เช่นกัน

ดังนั้นจะเห็นได้ผลของเหตุการณ์ทางการเมืองตั้งแต่การรัฐประหาร พ.ศ.2557 ที่นำมาสู่ปรากฏการณ์และความเปลี่ยนแปลงทางการเมืองที่หลากหลายและซับซ้อน กลายเป็นการเรียนรู้ทางการเมืองที่สำคัญของกลุ่มนักศึกษา (และอาจจะในกลุ่มประชาชนทั่วไปด้วย) ซึ่งทำให้มองเห็นว่าอิทธิพลของปรากฏการณ์ดังกล่าวได้กลายเป็นชุดความรู้ที่สำคัญที่ทำให้เกิดมโนทัศน์ต่อการเมืองไทย ซึ่งในงานวิจัยนี้ได้ยกประเด็นการรับรู้เรื่องสิทธิเสรีภาพทางการเมืองไทยมาเป็นตัวอย่างหนึ่งของมโนทัศน์นั้น ซึ่งผลผลิตของปรากฏการณ์ความเคลื่อนไหวนอกจากจะกลายเป็นแนวทางสำคัญในการอธิบายการเมืองไทยในมุมมองของนักศึกษาที่ปรากฏในผลการสัมภาษณ์แล้ว ยังผลิตชุดความรู้อีกหลายชุดที่มีผลต่อการเมืองไทยอีกไม่น้อย โดยในผลการสัมภาษณ์นั้น การเคลื่อนไหวทางการเมืองได้ปรากฏสองชุดความรู้ คือ ชุดความรู้ของกลุ่มพันธมิตร และกลุ่ม นปช. ที่มีผลต่อทัศนคติทางการเมืองของนักศึกษา และชุดความรู้เกี่ยวกับความสำคัญของ “การมีส่วนร่วม” ในบริบทการเมืองระบอบประชาธิปไตย

ดังนั้นจากการศึกษาความรู้ ความเข้าใจ และปัญหาอุปสรรคของการรับรู้และทำความเข้าใจต่อสิทธิและเสรีภาพทางการเมืองของกลุ่มนักศึกษา ส่งผลให้เข้าใจความสำคัญของการเรียนรู้ทางการเมืองในบริบทของการเมืองไทยปัจจุบันดังกล่าวข้างต้น โดยการเรียนรู้ทางการเมืองมิได้จำกัดเพียงแค่ห้องเรียน หรือตำรา แต่เกิดจากการมีมุมมองผ่านปรากฏการณ์จริงในสังคมการเมืองซึ่งก็คือ การเคลื่อนไหวของภาคประชาชน ตั้งแต่ปี พ.ศ.2549 เป็นต้นมา ทำให้สามารถกล่าวได้ว่า อิทธิพลที่มีต่อการสร้างความรู้ ความเข้าใจต่อสิทธิเสรีภาพทางการเมืองนั้น สิ่งสำคัญที่สุด คือ การเรียนรู้ต่อความเปลี่ยนแปลงทางการเมืองเป็นหลัก โดยมีส่วนประกอบของการเรียนรู้คือ สถาบันครอบครัว สถาบันการศึกษา และที่สำคัญคือ การศึกษาตัวบทในรัฐธรรมนูญ พ.ศ.2560 นั้น แสดงออกอย่างชัดเจนว่าอยู่นอกเหนือการรับรู้และความเข้าใจในสิทธิเสรีภาพในกลุ่มนักศึกษาอย่างสิ้นเชิง า

5.1.2 อำนาจและบทบาทของรัฐไทยต่อการสร้างความรู้ ความเข้าใจ และพฤติกรรมทางการเมืองของนักศึกษาในปัจจุบัน

จากผลการสัมภาษณ์ นอกจากจะเห็นว่าการเรียนรู้ทางการเมือง คือ กระบวนการสำคัญที่ทำให้เกิดการสร้างความรู้ ความเข้าใจ และการแสดงออกถึงปัญหา อุปสรรคต่อสิทธิเสรีภาพทางการเมืองไทยของกลุ่มนักศึกษาแล้ว ยังมีประเด็นสำคัญที่ปรากฏในการสัมภาษณ์ดังกล่าวที่น่าสนใจ คือ ทัศนคติและพฤติกรรมทางการเมืองของกลุ่มนักศึกษา ที่มีนัยยะสำคัญที่แสดงให้เห็นถึงอำนาจและบทบาทของการจัดการของรัฐไทยที่ส่งผลให้แก่นักศึกษาเกิดรูปแบบทัศนคติและพฤติกรรมทางการเมืองที่สำคัญเหล่านั้นอย่างแยบยล

ในเรื่องทัศนคติต่อการเมืองไทยนั้น ผู้วิจัยได้สังเคราะห์มาจากทัศนคติของนักศึกษาที่มีต่อ การเลือกตั้ง เนื่องจากนักศึกษาต่างให้ความสำคัญต่อการเลือกตั้งในการแสดงออกถึงสิทธิและเสรีภาพทางการเมืองของประชาชนที่สำคัญ ทำให้การเลือกตั้งกลายเป็นตัวแทนที่สำคัญ ประเด็นหนึ่งที่สอดคล้องต่อการแสดงออกถึงประชาธิปไตยในการเมืองไทย กล่าวคือ แม้ว่าการเลือกตั้งจะถูกกำหนดไว้ในรัฐธรรมนูญ พ.ศ.2560 ในหมวดที่ 4 ว่าด้วยหน้าที่ของชนชาวไทย หมายความว่า การเลือกตั้งที่กำหนดตามหลักการรัฐธรรมนูญคือ ขอบเขตของคำนิยามเรื่อง “หน้าที่” ในการเมืองระบอบประชาธิปไตย แต่ทว่านักศึกษาและผู้วิจัยเชื่อว่า มีประชาชนหลายคน เชื่อมั่น และศรัทธาในระบบการเลือกตั้งที่จะเป็นกระบวนการสำคัญในการแสดงถึงการ “ยังมีอยู่” ของประชาธิปไตยในประเทศไทย การเลือก การเลือกตั้งได้กลายเป็นพฤติกรรมที่สำคัญที่ทำให้ประชาชนในประเทศไทยยึดถืออย่างต่อเนื่อง และฝังรากลึกในความคิดของประชาชนที่มีต่อระบอบประชาธิปไตย

จากผลการสัมภาษณ์สามารถสังเคราะห์พฤติกรรมทางการเมืองที่การแสดงออกในความรู้ความเข้าใจต่อสิทธิและเสรีภาพทางการเมืองในกลุ่มนักศึกษาได้ว่า สถานะนักศึกษาต่อบทบาททางการเมืองในสภาวะนิ่งเฉยกว่าอดีต หมายความว่า การที่นักศึกษายอมรับในการเป็นส่วนหนึ่งของรัฐในการจัดการชุมชนและประเทศชาติ มิได้วิพากษ์วิจารณ์ต่อระบบการเมืองไทยในปัจจุบันอย่างแท้จริง รวมทั้งยอมรับในโครงสร้างทางการเมืองปัจจุบันนั้นเอง ผู้วิจัยเห็นว่านักศึกษากำลังจะกลายเป็นส่วนหนึ่งของผลผลิตที่รัฐพยายามกระทำต่อประชาชนไทย โดยในสถานะนักศึกษานั้น ไม่สามารถต้านทานกระบวนการจากรัฐนี้ได้ แม้ว่านักศึกษาหลายท่านจะเข้าไปมีส่วนร่วมทางการเมืองจากการชุมนุมของกลุ่มพันธมิตร และกลุ่ม นปช. หรือแม้แต่การวิพากษ์วิจารณ์การเมืองไทยตามที่ปรากฏในผลการสัมภาษณ์ก็ตาม แต่ก็มิสามารถสรุปได้ว่า พฤติรกรมเหล่านั้นมีบริบทจากความตระหนักที่เกิดขึ้นจากการเป็นนักศึกษาได้เลย แต่ทว่าอาจเกี่ยวเนื่องกับบริบทของความเปลี่ยนแปลงในการเมืองไทยและบริบทแวดล้อมอื่น ๆ กล่าวคือ สถานะของการเป็นนักศึกษาดังกล่าว มิได้มีผลส่งเสริมให้นักศึกษาเข้าไปมีบทบาททางการเมือง เช่น การมีส่วนร่วมทางการเมืองแต่อย่างใด แต่สถานะดังกล่าวกลับมีความสำคัญต่อการกำหนดพฤติกรรมของตนองภายใต้องค์กรและโครงสร้างของอำนาจรัฐ โดยอิทธิพลทางตรงที่ทำให้พฤติกรรมดังกล่าวเกิดขึ้นนั้น อาจต้องต่อยอดต่อไปจากการศึกษาวิจัยชิ้นนี้ แต่ในความสำคัญของพฤติกรรมทางการเมืองดังกล่าว มีความสำคัญต่องานวิจัยชิ้นนี้ในทางที่จะเสนอให้เห็นถึงสถานะของการเป็นนักศึกษาต่อบทบาททางการเมือง ซึ่งการวิเคราะห์ต่อปรากฏการณ์บทบาทนักศึกษานี้จะนำไปขยายความในหัวข้อการอภิปรายผลต่อไป

**5.2 อภิปรายผล**

จากผลการศึกษางานวิจัยชิ้นนี้ เมื่อพิจารณาจากการสรุปผลการศึกษาตามประเด็นต่าง ๆ ข้างต้น ประกอบกับการประมวลข้อมูลและความรู้จากแนวคิดเกี่ยวกับ ความรู้ความเข้าใจ แนวคิดเกี่ยวกับสิทธิและเสรีภาพ แนวคิดเกี่ยวกับรัฐธรรมนูญ รวมทั้งหลักการสิทธิเสรีภาพทางการเมืองตามรัฐธรรมนูญ พ.ศ.2560 และงานวิจัยที่เกี่ยวข้องในบทที่ 2 แล้ว จะแสดงให้เห็นถึงลักษณะความรู้และความเข้าใจเรื่องสิทธิและเสรีภาพทางการเมืองของนักศึกษา และปัญหา อุปสรรคของการรับรู้และทำความเข้าใจดังกล่าวตามรัฐธรรมนูญ พ.ศ.2560 ที่สะท้อนและเชื่อมโยงกับแง่มุมทางการเมืองต่าง ๆ อีกหลายประเด็นที่น่าสนใจ จึงหมายความว่า การอภิปรายเกี่ยวกับความรู้ ความเข้าใจสิทธิและเสรีภาพทางการเมืองของนักศึกษานั้น จำเป็นทีจะต้องอธิบายในบริบทของสังคมและการเมืองไทยที่เปลี่ยนแปลงไป และปรากฏการณ์ทางการเมืองต่าง ๆ เนื่องจากเป็นเหตุสำคัญที่ส่งผลให้เกิดรูปแบบการสร้างความรู้ ความเข้าใจในงานวิจัยชิ้นนี้ และอาจเป็นการประเมินทิศทางของการแสดงออกและความสำคัญของความรู้ความเข้าใจทางการเมืองต่อไปในอนาคต ซึ่งบริบทเหล่านี้ ผู้วิจัยได้รวบรวมมาไว้ในสองหัวข้อคือ บทบาทรัฐธรรมนูญในสังคมไทย และบทบาทของนักศึกษาต่อการเมืองไทย ดังนี้

**5.3.1 บทบาทรัฐธรรมนูญในสังคมไทย**

เป็นที่ทราบกันดีว่ารัฐธรรมนูญ คือ กฎหมายสูงสุดของประเทศที่ปกครองภายใต้ระบอบประชาธิปไตย ซึ่งในประเทศไทยนั้น แม้ว่าจะมีระบอบการปกครองแบบประชาธิปไตยมาตั้งแต่ พ.ศ. 2575 และได้สถาปนารัฐธรรมนูญฉบับแรกในวันที่ 10 ธันวาคม ปีเดียวกันนั้นเอง แต่ล่วงเลยมาจนถึงปัจจุบันแล้ว ประเทศไทยมีรัฐธรรมนูญทั้งหมด 20 ฉบับด้วยกัน

สำหรับรัฐธรรมนูญฉบับปัจจุบัน คือ รัฐธรรมนูญ พ.ศ.2560 ซึ่งเกิดขึ้นหลังจากการรัฐประหารในวันที่ 22 พฤษภาคม พ.ศ.2557 ประชาชนหลากหลายกลุ่มมีความคิดเห็นแตกต่างกันต่อรัฐธรรมนูญฉบับนี้มาตั้งแต่เริ่มต้น กล่าวคือ รัฐธรรมนูญฉบับนี้ได้เปิดการมีส่วนร่วมของประชาชนโดยการให้ประชาชนเลือกรับร่างด้วยตนเอง ซึ่งเป็นครั้งแรกในการเมืองไทยที่การรับร่างรัฐธรรมนูญ ต้องได้รับความเห็นจากประชาชน ซึ่งผลออกมาคือ ประชาชนส่วนใหญ่พร้อมรับร่างรัฐธรรมนูญฉบับนี้ แต่ทว่าหลังจากการประกาศใช้ก็เกิดข้อวิพากษ์วิจารณ์ที่มาจากประชาชนหลากหลายกลุ่ม ไม่ว่าจะเป็นข้อวิพากษ์ของบทบัญญัติที่มีต่อการ “กำจัด” และ “ป้องกัน” ระบบทักษิณที่มีมาแต่เดิม หรือแม้แต่ การคัดค้านการแก้รัฐธรรมนูญฉบับนี้ เป็นต้น ซึ่งความเห็นต่าง ๆ เหล่านี้มีความเกี่ยวข้องต่อการเปลี่ยนแปลงทางการเมืองอย่างซับซ้อน ดังนั้นนอกจากการศึกษาบทบัญญัติและเจตนารมณ์ในรัฐธรรมนูญอย่างชัดเจนแล้ว เพื่อที่จะทำให้มองเห็นบทบาทของรัฐธรรมนูญฉบับปัจจุบันต่อสภาวะสังคมและการเมืองไทย ผู้วิจัยเห็นสมควรอย่างยิ่งที่จะศึกษาลักษณะสำคัญของโครงสร้างหรือระบอบการเมืองที่ถูกสถาปนาให้เกิดขึ้นในรัฐธรรมนูญฉบับนี้ควบคู่ไปด้วย

จากประเด็นข้างต้น จะเห็นได้ว่า การพิจารณาถึงความสำคัญของรัฐธรรมนูญฉบับวัฒนธรรม ที่นำมาจากวัฒนธรรมทางการเมืองของประชาชนไทย คือ ประเด็นสำคัญที่ทำให้เกิดความเข้าใจต่อบทบาทรัฐธรรมนูญในสังคมไทยได้เป็นอย่างดี ซึ่งก็จะเป็นหนทางหนึ่งที่ทำให้มองเห็นได้ว่าการที่นักศึกษาในงานวิจัยชิ้นนี้ได้เกิดการเรียนรู้ทางการเมืองจนนำมาซึ่งความรู้ความเข้าใจต่อสิทธิเสรีภาพทางการเมืองมากกว่าอิทธิพลของการศึกษารัฐธรรมนูญนั้น มาจากการเรียนรู้ต่อวัฒนธรรมทางการเมืองในปัจจุบัน แสดงออกเป็นความรู้ ความเข้าใจต่อสิทธิเสรีภาพทางการเมืองภายใต้รัฐธรรมนูญฉบับวัฒนธรรม เช่น การเคลื่อนไหวทางการเมืองของประชาชน การยอมรับการซื้อเสียง การให้ความสำคัญต่อการเลือกตั้งเป็นสัญลักษณ์ทางประชาธิปไตย ฯลฯ ตามที่ปรากฏในผลการศึกษา ซึ่งมีมากกว่าความรู้ ความเข้าใจต่อสิทธิเสรีภาพทางการเมืองภายใต้รัฐธรรมนูญฉบับลายลักษณ์อักษร ที่ไม่สามารถแทนที่รัฐธรรมนูญฉบับวัฒนธรรมได้ เพราะนอกจากจะเกี่ยวข้องต่อลักษณะวัฒนธรรมทางการเมืองของประชาชนชาวไทยแล้ว ยังเกี่ยวข้องต่อสถาบันต่าง ๆ ทางสังคมที่มีดำรงอยู่อย่างมั่นคง ทั้งในลักษณะนามธรรมและรูปธรรม

**5.3.2 บทบาทของนักศึกษาต่อการเมืองไทย**

การศึกษาความรู้ความเข้าใจสิทธิและเสรีภาพทางการเมือง และปัญหาอุปสรรคของการรับรู้และทำความเข้าใจของงานวิจัยชิ้นนี้ ได้ปรากฏให้เห็นแง่มุมทางการเมืองไทยปัจจุบันในกลุ่มนักศึกษา ที่มีบริบททางการเมือง สังคม และเศรษฐกิจ เพื่อหวังว่าจะสามารถนำไปเป็นข้อมูลพื้นฐานของส่งเสริมความรู้และการพัฒนาประชาธิปไตยที่เหมาะสมแก่ประชาชนไทยในที่สุด ซึ่งจากผลการวิจัยนั้น นอกจากสังเคราะห์ความรู้มาเปรียบเทียบและอธิบายให้เห็นสภาวะความเปลี่ยนแปลงในการเมืองไทยที่ได้สร้างกระบวนการ ก่อให้เกิดทัศนคติและพฤติกรรมของนักศึกษา (และอาจจะในกลุ่มประชาชนทั่วไปด้วย) ซึ่งนำไปสู่การให้ความหมายของผลผลิตประชาธิปไตยเกือบทุกด้านแล้ว สิ่งหนึ่งที่ยังหลงเหลืออยู่จากผลการศึกษาที่กล่าวได้ว่า เป็นองค์ประกอบสำคัญของความสำคัญในงานวิจัยชิ้นนี้ คือ กลุ่มนักศึกษา ซึ่งหากพิจารณาจากผลการศึกษาทั้งหมดแล้ว ได้ชี้ไปในทิศทางเดียวกันว่า ความสำคัญและบทบาทของนักศึกษา คือ ตัวแปร และตัวควบคุมทิศทางในงานวิจัยชิ้นนี้ ซึ่งเมื่อมองให้ลึกลงไปจะเห็นได้ว่าบทบาทของนักศึกษานั้น มีความเกี่ยวข้องและเชื่อมโยงกับบริบทการเมือง และสังคมไทยอยู่ไม่น้อย ดังนั้นการวิเคราะห์ในบทบาทของนักศึกษาที่ปรากฏในผลการศึกษานั้น จึงเป็นสิ่งสำคัญที่ละเลยไม่ได้ เนื่องจากการทำความเข้าใจในเรื่องดังกล่าว จะส่งผลให้เกิดประเด็นความรู้ในเรื่องของความสำคัญของบทบาทนักศึกษาที่มีต่อการเมืองไทยในปัจจุบัน ซึ่งผู้วิจัยเห็นว่าประเด็นดังกล่าวมีความสำคัญทั้งเป็นเรื่องของงานวิจัยและสามารถรวบรวมเป็นเป้าหมายของงานวิจัยได้เช่นเดียวกัน

ความสำคัญของการเป็นที่มาของงานวิจัยนั้น สามารถอธิบายได้ว่า งานวิจัยชิ้นนี้มีเพดานความคิดที่จัดสร้างขึ้นเฉพาะในกลุ่มของนักศึกษาชั้นปีที่ 4 สาขาวิชานิติศาสตร์ คณะมนุษยศาสตร์และสังคมศาสตร์ มหาวิทยาลัยราชภัฏเพชรบูรณ์ เมื่อมองผิวเผินอาจไม่แตกต่างจากสถานศึกษาโดยทั่วไป แต่ทว่าเมื่อมหาวิทยาลัยได้ผลิตบัณฑิตสู่สังคมไทยในระยะเวลาหนึ่งแล้ว ถือว่ามหาวิทยาลัยเริ่มก้าวเข้าไปมีบทบาทสำคัญในการสร้างสรรค์สังคม ซึ่งในฐานะของการศึกษาทางวิชาการด้านสังคมศาสตร์และมนุษยศาสตร์นั้น จำเป็นต้องทบทวนถึงการกล่อมเกลาทางของสถาบันที่มีต่อการสร้างบทบาทของนักศึกษาในสังคมการเมืองไทย กล่าวคือ มหาวิทยาลัยของไทยหลายแห่ง เมื่อมีการผลิต “คน” เข้าสู่สังคมในระยะเวลาหนึ่งแล้ว จำเป็นต้องมีการศึกษาทางวิชาการที่ศึกษาแหล่งผลิตคนนั้นไม่ทางใดก็ทางหนึ่ง เพื่อเป็นประโยชน์ของวงวิชาการก็ดี หรือสังคมก็ดี หรือเพื่อสถานศึกษาเองได้พิจารณาถึงบทบาทของตนเองเพื่อจัดสร้างทิศทางการผลิต “คน” ของตนต่อไปภายภาคหน้าก็ดี เป็นต้น

จากความสำคัญของกลุ่มตัวอย่างในงานวิจัยดังกล่าว ประกอบกับผลการศึกษาที่ได้จากงานวิจัยชิ้นนี้ ประเด็นศึกษาในเรื่องบทบาทนักศึกษาต่อการเมืองไทย จึงเป็นประเด็นสำคัญที่จำเป็นต้องวิเคราะห์ให้เกิดบทสรุปที่ชัดเจน โดยการศึกษาอย่างรอบคอบด้วย ในการที่จะเป็นประโยชน์ดังที่กล่าวไว้ให้มีประสิทธิภาพมากที่สุด

**5.3 ข้อเสนอแนะ**

**5.3.1 ข้อเสนอแนะเพื่อพัฒนาความรู้ ความเข้าใจทางการเมืองของประชาชน**

ผลจากการศึกษาค้นคว้าวิจัยอิสระในครั้งนี้ สามารถนำไปเป็นแนวทางในการปฏิรูปสังคมและการเมืองไทย ตลอดจนถึงรัฐธรรมนูญให้เกิดความสัมฤทธิ์ผลมากขึ้น โดยผู้วิจัยคาดว่า ข้อเสนอแนะของงานวิจัยชิ้นนี้ เป็นข้อเสนอแนะที่เป็นกลาง ผู้วิจัยเองไม่มีอคติต่อด้านใดด้านหนึ่ง ต้องการเสนอแนะเพียงเพื่อต้องการให้ได้รับรู้ถึงความจริงถึงสิ่งที่ทุกคนเป็นเจ้าของร่วมกัน ไม่ใช่บุคคลใดหรือกลุ่มบุคคลใด ๆ ดังที่เคยปรากฏ เพื่อให้ประชาชนได้รับรู้ถึงสิทธิและเสรีภาพ ดังนั้นผู้วิจัยเองจึงเสนอข้อเสนอแนะที่น่าจะเป็นประโยชน์ต่อสังคมการเมืองไทย ไม่มากก็น้อย ดังนี้

1. **การศึกษาเหตุการณ์ทางการเมือง** ที่มีผลกระทบต่อกระบวนการรับรู้ และทำความเข้าใจ

ทางการเมืองของนักศึกษา โดยเห็นว่า บริบททางการเมือง คือ ตัวแปรสำคัญในกระบวนการสร้างความรู้ความเข้าใจต่อสิทธิและเสรีภาพทางการเมือง ดังนั้นบทบาทของสื่อมวลชนอาจช่วยส่งเสริมความรู้ความเข้าใจต่อสิทธิและเสรีภาพทางการเมืองแก่ประชาชนกลุ่มนี้ได้ โดยให้ความสำคัญกับการนำเสนอข่าวเหตุการณ์ทางการเมืองต่าง ๆ อย่างเที่ยงตรง เพื่อกระตุ้นความสนใจ จึงจะนำไปสู่ความรู้ความเข้าใจทางการเมืองของประชาชนต่อไป

1. **บทบาทของการศึกษา** โดยเฉพาะอย่างยิ่งในระดับอุดมศึกษา ควรที่จะสอดแทรกการให้

ความรู้ความเข้าใจทางการเมืองแก่นักศึกษาผ่านการเรียนการสอนในกระบวนวิชาต่าง ๆ โดยเฉพาะวิชาทางด้านสังคมศาสตร์ เช่น มีการชวนสนทนา ชอบวิเคราะห์เกี่ยวกับข่าวหรือสถานการณ์ทางการเมือง เป็นต้น

1. **ความสำคัญของรัฐธรรมนูญต่อการรับรู้และทำความเข้าใจต่อสิทธิและเสรีภาพทางการ**

**เมืองของนักศึกษา** แม้ว่าการเมืองในระบอบประชาธิปไตยจะเน้นในสิทธิ เสรีภาพ ความเสมอภาคเป็นหลักการพื้นฐานแล้ว เครื่องมือบังคับใช้ของหลักการเหล่านี้ ที่สำคัญในระบอบประชาธิปไตย คือ รัฐธรรมนูญ ซึ่งถือว่าเป็นกฎหมายสูงสุดในรัฐนั้น ๆ แต่ทว่าการศึกษารัฐธรรมนูญนั้น ถือว่าเป็นพลวัตรที่สำคัญ เพราะมีความเปลี่ยนแปลง และลื่นไหลอยู่ตลอดเวลา ซึ่งรัฐธรรมนูญในรัฐหนึ่ง ๆ แม้จะมีตัวแบบมาจากอีกรัฐหนึ่ง ก็ไม่จำเป็นว่ารัฐธรรมนูญนั้นจะเหมือนกันทุกประการ สิ่งสำคัญคือ การศึกษาตำแหน่งแห่งที่ของรัฐธรรมนูญในรัฐนั้น ในการที่จะเป็นบทบาทต่อทัศนคติและพฤติกรรมทางการเมืองของประชาชนในรัฐนั้นอย่างแท้จริง ซึ่งรัฐธรรมนูญนั้นอาจจะเป็นตัวกำหนดทิศทางทางการเมืองที่สำคัญ แต่ขณะเดียวกันทัศนคติและพฤติกรรมของประชาชนเองก็อาจจะเป็นตัวกำหนดรัฐธรรมนูญด้วยก็ได้ การมองความสำคัญของรัฐธรรมนูญทั้งต้นและปลาย คือ ประเด็นหลักที่จะทำให้เกิดความเข้าใจเกี่ยวกับความหมายของรัฐธรรมนูญที่แท้จริงของรัฐนั้น อันจะนำคุณค่าของรัฐธรรมนูญให้บังเกิดผลอย่างมีประสิทธิภาพต่อไป

1. **การศึกษาเกี่ยวกับ “ความรู้ ความเข้าใจ” ต่อประสิทธิผลในการวิจัย** สามารถเกิดขึ้นได้

หากงานวิจัยนั้น ได้อธิบาย “ความรู้ ความเข้าใจ” ได้อย่างรอบด้าน กล่าวคือ แม้ว่าคุณค่าของงานวิจัยจะถูกวัดออกมาในมาตรฐานหลากหลายแบบ งานวิจัยส่วนหนึ่งที่เน้นในเรื่องความรู้ความเข้าใจ ส่วนใหญ่ได้แสดงออกให้เห็นถึงลักษณะความรู้ และลักษณะของความเข้าใจในเรื่องหนึ่ง ๆ ของกลุ่มที่ศึกษา ซึ่งงานวิจัยชิ้นนี้ ส่วนหนึ่งเกี่ยวข้องอยู่กับการอธิบายลักษณะดังกล่าว แต่ทว่าได้เชื่อมโยงให้เกิดองค์ความรู้ในแง่มุมอีกหลากหลาย ทั้งปัจจัยที่ก่อให้เกิดความรู้ความเข้าใจเหล่านั้น หรือบริบทความเปลี่ยนแปลงทางสังคม การเมือง และเศรษฐกิจ ที่ผูกพันต่อการแสดงออกในความรู้ความเข้าใจเหล่านั้นไปพร้อม ๆ กัน เพื่อให้เห็นว่าความรู้ความเข้าใจที่งานวิจัยนี้ ได้ศึกษาเกี่ยวโยงถึงสภาวะการเมืองและสังคมไทยอย่างแนบแน่น ทำให้เพดานของการอธิบายผลการศึกษาในงานวิจัยชิ้นนี้ มีไปถึงประเด็นทางการเมืองอีกหลากหลายประเด็น ดังนั้นการศึกษาความรู้ความเข้าใจที่ปรากฏในงานชิ้นนี้มิได้กล่าวถึงในแง่มุมเดียวว่า สุดท้ายผลเป็นแบบไหน แต่ได้ให้คำอธิบายควบคู่ไปด้วยว่าผลเป็นอย่างไร ทำไมถึงเป็นเช่นนี้ และสอดคล้องต่อการเมืองและสังคมไทยอย่างไรด้วย

**5.3.1 ข้อเสนอแนะสำหรับการวิจัยครั้งต่อไป**

การศึกษาในครั้งนี้ ระเบียบวิธีการศึกษาเพียงเฉพาะข้อมูลที่ได้จากเอกสารและบทสัมภาษณ์เพียงแต่กลุ่มบุคคลที่กำหนดไว้ในระเบียบวิธีวิจัยเท่านั้น หากผู้ที่สนใจทำการศึกษาในหัวข้อเดียวกัน หรือลักษณะเดียวกันนี้ ผู้วิจัยเสนอให้กำหนดระเบียบวิธีวิจัย โดยมุ่งเน้นศึกษาเพิ่มเติมจากงานวิจัยชิ้นนี้ที่ต้องการต่อยอดต่อไปในด้าน

1. ความรู้ความเข้าใจเรื่องสิทธิและเสรีภาพทางการเมือง หรือบทบัญญัติเรื่องอื่น ๆ ที่ปรากฏ

ในรัฐธรรมนูญ พ.ศ.2560 ในกลุ่มนักศึกษาชั้นปีอื่น ๆ หรือในคณะอื่น ๆ ของมหาวิทยาลัยราชภัฏเพชรบูรณ์ หรือในมหาวิทยาลัยอื่น ๆ

1. ชุดความรู้ และกระบวนการกล่อมเกลาทางการเมืองของกลุ่มการเมืองที่เกิดขึ้น หลังจาก

ผลพวงของรัฐประหาร พ.ศ.2557 หรือความเปลี่ยนแปลงของการสร้างความรู้ของกลุ่มทางการเมืองเหล่านั้น ตั้งแต่ พ.ศ.2557 มาจนถึงปัจจุบัน

1. อิทธิพลที่มีผลต่อการเรียนรู้ทางการเมืองของประชาชนในปัจจุบัน
2. ระบบการศึกษา หรือบทบาทสถาบันทางการศึกษาต่อการผลิตพลเมือง
3. บทบาทและทิศทางของนักศึกษาภายใต้ความเปลี่ยนแปลงทางการเมืองในปัจจุบัน

ซึ่งจากแต่ละประเด็นดังกล่าว ผู้วิจัยเห็นว่า หากมีการศึกษาเพิ่มเติม จะช่วยให้เกิดประโยชน์แก่

วงวิชาการด้านรัฐศาสตร์ต่อไป เพื่อขยายผลการวิจัยให้เกิดความเข้าใจเกี่ยวกับความสำคัญของความหลากหลายในบริบทสังคมไทยให้กระจ่างชัดมากยิ่งขึ้น ทั้งยังจะเป็นแนวทางในการวิเคราะห์การบริหารงานของส่วนรัฐต่อไป ในการปกครองส่วนท้องถิ่นของสังคมไทยอีกด้วย