**บทที่ 4**

**ผลการวิจัย**

การนำเสนอเนื้อหาในบทนี้จะเป็นการนำเสนอข้อมูลที่ได้จากการสัมภาษณ์ เนื่องจากข้อมูลที่ได้จากบทสัมภาษณ์ มีประเด็นคำถามทั้งหมด 10 ประเด็นคำถาม โดยผู้ศึกษาเป็นผู้สัมภาษณ์ด้วยตนเอง

**4.1 ข้อมูลทั่วไปเกี่ยวกับประชากรและกลุ่มตัวอย่าง**

นักศึกษาชั้นปีที่ 4 สาขาวิชานิติศาสตร์ คณะมนุษยศาสตร์และสังคมศาสตร์ มหาวิทยาลัยราชภัฏเพชรบูรณ์ มีจำนวนทั้งหมด 11 คน โดยคำถามนี้จะแสดงให้เห็นเกี่ยวกับความสัมพันธ์ระหว่างนักศึกษากับพื้นที่ที่อยู่อาศัย และแบ่งเป็นกลุ่มสัมภาษณ์

**4.2 การนำเสนอข้อมูลที่ได้จากการสัมภาษณ์**

จากกลุ่มสัมภาษณ์สามารถสรุปผลการสัมภาษณ์เป็นประเด็นคำถามได้ดังนี้

**ประเด็นที่ 1** **ความเข้าใจเกี่ยวกับความหมายของสิทธิเสรีภาพทางการเมืองและความคิดเห็นต่อสิทธิเสรีภาพทางการเมือง** โดยประเด็นคำถามนี้ เพื่อสำรวจความรู้และความเข้าใจเกี่ยวกับสิทธิและเสรีภาพทางการเมืองที่มีตามหลักการประชาธิปไตย

**ผลการศึกษาจากการสัมภาษณ์**

นักศึกษาคนที่ 1 ให้ความหมายว่า ประชาชนสามารถไปใช้สิทธิเลือกตั้ง ตัดสินใจที่จะลงเลือกตั้งหรือมีสิทธิไปลงสมัครรับเลือกตั้งเอง ถ้านักการเมืองบริหารไม่ดี เราสามารถเสนอชื่อถอดถอนได้

ส่วนความคิดเห็นต่อสิทธิและเสรีภาพทางการเมือง เห็นว่าประชาชนสามารถที่จะไปเลือกตั้ง ลงสมัครรับเลือกตั้งเองได้ และสามารถใช้สิทธิในการชุมนุม การแสดงความคิดเห็นทางการเมือง การถอดถอน

นักศึกษาคนที่ 2 ได้อธิบายความหมายของสิทธิและเสรีภาพทางการเมืองว่า สิทธิ หมายถึง สิ่งที่จะใช้หรือการแสดงสิ่งที่ตนเองคิดออกมาอย่างเสรีภาพ เช่น การเลือกตั้งก็เป็นสิทธิทางการเมืองอย่างหนึ่ง เพราะเราสามารถไปใช้สิทธิเลือกเอง โดยที่ไม่มีใครบังคับเราได้ ส่วนเสรีภาพ หมายถึง อิสระที่เราสามารถทำสิ่งต่าง ๆ ได้ โดยอยู่ในกรอบของกฎหมาย คือ เราสามารถทำทุกอย่างได้ตามที่ต้องการแต่ว่าต้องไม่ผิดกฎหมาย

และมีความเห็นต่อคำว่า สิทธิและเสรีภาพทางการเมือง ปัจจุบันประชาชนจะใช้สิทธิและเสรีภาพทางการเมืองกันค่อนข้างมาก เนื่องด้วยแรงกระตุ้นทางการเมืองหลาย ๆ อย่าง เมื่อก่อนชาวบ้านอาจไม่รู้ว่าเลือกตั้งไปเพื่ออะไร แต่สมัยนี้พวกเราอาจรู้สิทธิและเสรีภาพทางการเมืองมากกว่าประชาชนในเมืองเสียอีก สังเกตได้จากอัตราการใช้สิทธิเลือกตั้ง หลังจากสถานการณ์การเมืองเป็นแบบแบ่งสี โดยสีที่เป็นตัวแทนของคนชนบทจะกระตุ้นให้ประชาชนที่อยู่ฝั่งสีของตนออกไปใช้สิทธิเลือกตั้ง แม้พวกเขาจะไปเลือกตั้ง เพราะชื่นชอบพรรคการเมืองตามสีหรือเพราะแกนนำสีบอกให้ไปเลือก แต่ก็ถือได้ว่าพวกเขาได้ไปใช้สิทธิของตนเองแล้ว ในปัจจุบันประชาชนสนใจในเรื่องสิทธิและเสรีภาพทางการเมืองมากขึ้นกว่าเดิม แต่ก็ทำให้ประชาชนใช้สิทธิกันมากขึ้น

นักศึกษาคนที่ 3 สิทธิและเสรีภาพทางการเมือง หมายถึง การที่ประชาชนสามารถเสนอแนะ แสดงความคิดเห็นต่อการเมืองการปกครอง การบริหารประเทศของรัฐบาล โดยประชาชนสามารถใช้สิทธิและเสรีภาพทางการเมืองของตนเองได้อย่างเต็มที่

และความเห็นเกี่ยวกับเรื่องสิทธิและเสรีภาพทางการเมืองที่มีต่อการเลือกตั้งได้อย่างน่าสนใจ คือ เรื่องสิทธิและเสรีภาพทางการเมือง ควรจะเป็นการตัดสินใจของประชาชนเอง เช่นการไปใช้สิทธิเลือกตั้ง แต่กลับกลายเป็นรัฐกำหนดในรัฐธรรมนูญให้การเลือกตั้งเป็นหน้าที่ของประชาชนชาวไทย เหมือนไปจำกัดเสรีภาพของประชาชน ว่าต้องไปเลือกตั้งเพราะเป็นหน้าที่ ถ้าไม่ไปเลือกตั้งจะเสียสิทธิทางการเมือง ทั้งที่ประชาชนควรจะมีเสรีภาพที่จะเลือกว่าไปใช้สิทธิเลือกตั้งหรือไม่ใช้สิทธิก็ได้

นักศึกษาคนที่ 4 ได้ให้ความหมายของสิทธิทางการเมือง คือ การที่คนเราสามารถออกความคิดเห็น แสดงความคิดเห็นทางการเมือง ส่วนเสรีภาพทางการเมือง คือ อิสระของคนที่จะสามารถกระทำสิ่งต่าง ๆ ตามที่ต้องการ

ส่วนความเห็นต่อสิทธิและเสรีภาพทางการเมืองนั้น ได้เสนอว่า ประชาชนทุกคนมีสิทธิทางความคิด ทางความรู้สึก ทางการกระทำ ที่สามารถแสดงออกได้อย่างเต็มที่เกี่ยวกับการเมือง

นักศึกษาคนที่ 5 อธิบายว่า สิทธิทางการเมือง คือ สิ่งที่เราควรได้รับจากรัฐธรรมนูญ จากกฎหมายที่ออกมาว่ารัฐคุ้มครองเราอย่างไร ประโยชน์ใดบ้างที่เราจะได้รับ รัฐต้องไม่จำกัดว่า สิทธิใดผิดหรือถูก นอกจากกฎหมายกำหนดมา ส่วนเสรีภาพทางการเมือง คือ ความอิสระ ประชาชนสามารถกระทำการต่าง ๆ ได้โดยไม่มีการบังคับ ไม่มีข้อบังคับ แต่ประชาชนต้องมีจิตสำนึกว่า สิ่งที่ตนกระทำนั้นถูกต้องตามรัฐธรรมนูญหรือกฎหมายที่ร่างไว้หรือไม่

และมีความเห็นเพิ่มเติมต่อเรื่องสิทธิและเสรีภาพทางการเมืองนั้นเป็นสิ่งที่ดี เพราะประชาชนได้เข้าไปมีส่วนร่วมทางการเมือง เช่น ประชาชนเห็นชอบกับนโยบายหรือการบริหารประเทศของรัฐบาลหรือไม่ ถ้าประชาชนไม่เห็นชอบกับรัฐบาลก็สามารถขัดแย้ง ตรวจสอบ ต่อต้านรัฐบาลได้

นักศึกษาคนที่ 6 ให้ความหมายของสิทธิและเสรีภาพทางการเมือง หมายถึง เป็นสิ่งที่เราต้องได้รับ เป็นสิ่งที่เรามีสิทธิที่จำ ส่วนเสรีภาพทางการเมือง หมายถึง อิสระที่เราสามารถแสดงออก ไม่ว่าจะเป็นการพูด การกระทำ การแสดงความคิดเห็น ทั้งสองมีความเกี่ยวโยงกัน กล่าวคือ เมื่อเรามีสิทธิเหล่านี้แล้วจะสามารถกระทำได้อย่างอิสระแต่ต้องไม่ขัดต่อกฎหมาย

และความคิดเห็นเกี่ยวกับเรื่องสิทธิและเสรีภาพทางการเมือง คือ การที่เปิดโอกาสให้ประชาชนเข้ามามีส่วนร่วมกับกระบวนการทางการเมือง แต่สิทธิและเสรีภาพทางการเมืองไม่ได้หมายความว่าเราสามารถจะกระทำอะไรก็ได้ตามต้องการ แต่ต้องอยู่ในกรอบของกฎหมายด้วย เราต้องรู้ก่อนว่าสิทธิและเสรีภาพทางการเมืองคืออะไร ประชาชนมีสิทธิและเสรีภาพทางการเมืองด้านใดบ้าง และมีขอบเขตแค่ไหน เรื่องสิทธิและเสรีภาพทางการเมืองนั้นเป็นเรื่องของมุมมอง ความคิดของแต่ละบุคคลด้วย เช่น บางคนมองว่าการไปชุมนุมเป็นการใช้สิทธิการเมืองของตน แต่บางคนอาจมองว่าการชุมนมเป็นการละเมิดสิทธิของผู้อื่น

นักศึกษาคนที่ 7 กล่าวว่า สิทธิและเสรีภาพทางการเมือง คือ การมีส่วนร่วมทางการเมือง เช่น การเลือกตั้ง การชุมนุมทางการเมือง การแสดงความคิดเห็นทางการเมือง การลงประชามติ

และมีความเห็นต่อสิทธิและเสรีภาพทางการเมืองว่า เป็นเรื่องสิทธิและเสรีภาพส่วนบุคคลที่มีผลให้บุคคลมีส่วนร่วมทางการเมือง เป็นเรื่องส่วนบุคคลที่จะตัดสินใจว่าจะมีส่วนร่วมหรือไม่มีส่วนร่วมก็ได้

นักศึกษาคนที่ 8 ได้ให้ความหมายของสิทธิและเสรีภาพทางการเมืองว่า สิทธิ คือ สิ่งที่ประชาชนทุกคนได้รับ โดยได้รับอย่างเท่าเทียมกัน เป็นสิ่งที่มีมาตั้งแต่เกิด ส่วนเสรีภาพ คือ อิสระที่ประชาชนจะเลือกกระทำ หรือไม่กระทำการใดก็ได้ แต่การกระทำนั้นต้องอยู่ภายใต้กฎหมาย

และความเห็นในเรื่องสิทธิและเสรีภาพทางการเมืองในปัจจุบันนั้น เห็นว่า ประชาชนชาวไทยให้ความสำคัญมากขึ้น เห็นได้จากการรวมตัวกันชุมนุมหรือเรียกร้องสิทธิต่าง ๆ

นักศึกษาคนที่ 9 กล่าวว่า สิทธิและเสรีภาพทางการเมือง หมายถึง สิทธิของบุคคลที่จะเลือกผู้แทนไปทำหน้าที่ทางการเมืองแทนตน สิทธิส่วนบุคคลที่จะแสดงความคิดเห็นทางการเมือง และแสดงออกทางการเมือง เช่น การชุมนุม การเขียนข้อความบนเฟซบุ๊ค การจัดตั้งกลุ่มทางการเมือง

เป็นต้น

และมีความเห็นต่อสิทธิและเสรีภาพทางการเมืองว่า มีความเกี่ยวข้องกับทุกคน โดยเฉพาะประชาชนในระบอบประชาธิปไตย เพื่อเข้าไปมีส่วนร่วมทางการเมืองทุกทาน โดยการแสดงออกทางสิทธิและเสรีภาพทางการเมือง ต้องดำเนินอย่างถูกต้อง ภายใต้กรอบของกฎหมาย

นักศึกษาคนที่ 10 กล่าวว่า สิทธิและเสรีภาพทางการเมือง คือ สิ่งที่เรามีอยู่แล้ว และรัฐต้อง

ให้การคุ้มครอง เป็นสิ่งที่ทำให้เราได้มีส่วนร่วมทางการเมือง ทั้งการเลือกตั้งผู้แทนไปบริหารประเทศแทนเรา การแสดงความคิดเห็นทางการเมือง การแสดงออกทางการเมือง

และให้ความเห็นต่อสิทธิและเสรีภาพทางการเมืองว่า คนทุกคนมีสิทธิและเสรีภาพทางการเมืองที่เท่าเทียมกัน เหมือนกันทุกคน แต่ความรู้และความเข้าใจ มีส่วนทำให้แต่ละคนแสดงออกทางสิทธิและเสรีภาพทางการเมืองไม่เหมือนกัน เข้าไปมีส่วนร่วมทางการเมืองไม่เท่ากัน

นักศึกษาคนที่ 11 ให้ความหมายว่า สิทธิและเสรีภาพทางการเมือง คือ สิทธิและเสรีภาพของเราที่พึงมีต่อการเมือง โดยระบุไว้ในรัฐธรรมนูญ เป็นการใช้สิทธิและเสรีภาพ เพื่อการมีส่วนร่วมทางการเมือง ประชาชนมีสิทธิและเสรีภาพทางการเมืองเท่าเทียมกันทุกคน

และให้ความเห็นว่า รัฐต้องให้ความสำคัญต่อสิทธิและเสรีภาพทางการเมืองแก่ประชาชนเป็นอันดับแรก เนื่องจากเป็นสิ่งสำคัญ ในระบอบประชาธิปไตยที่เน้นการมีส่วนร่วมทางการเมืองของประชาชน

สรุปจากการสัมภาษณ์นักศึกษาทั้งหมด ในประเด็นที่ 1 คือ ความเข้าใจเกี่ยวกับความหมายของสิทธิเสรีภาพทางการเมืองและความคิดเห็นต่อสิทธิเสรีภาพทางการเมือง นักศึกษากลุ่มตัวอย่างได้ให้ความหมายของสิทธิทางการเมือง โดยเน้นความหมายหลักออกเป็นสองความหมาย ดังนี้

1. นักศึกษาส่วนหนึ่งได้ให้ความหมายเกี่ยวกับสิทธิและเสรีภาพทางการเมือง ว่าเป็นสิ่งที่มี

อยู่แล้ว สามารถใช้ได้ในทางความคิด และพฤติกรรม โดยส่วนมากจะเน้นไปในเรื่องของการให้ความหมายเกี่ยวกับการแสดงความคิดเห็นเป็นหลัก

1. นักศึกษาอีกส่วนหนึ่งได้ให้ความหมายเกี่ยวกับสิทธิและเสรีภาพทางการเมืองในบริบท

ของกระบวนการการเลือกตัง การชุมนุม การลงประชามติ ซึ่งต่างอยู่ในกรอบของการมีส่วนร่วมทาง

การเมือง

โดยการแสดงความรู้ และความเข้าใจต่อความหมายของคำว่า สิทธิและเสรีภาพทางการเมืองของกลุ่มนักศึกษาตัวอย่างดังกล่าวในทั้งสองมุมมอง ถือว่ามิได้สอดคล้องหรือแตกต่างกันอย่างเด็ดขาด ทั้งสองประเด็นมีความเชื่อมโยงกันอยู่ไม่น้อย โดยจะเห็นได้ว่าในประเด็นแรกนั้น สิทธิและเสรีภาพทางการเมือง ที่กลุ่มนักศึกษาได้ให้ความหมายไว้ มีความเกี่ยวโยงต่อความหมายของสิทธิและเสรีภาพทางการเมืองที่ปรากฏในความหมายตามหลักการทั่วไปมากกว่า ส่วนในประเด็นที่สองนั้น ความหมายของสิทธิและเสรีภาพทางการเมือง ได้สอดคล้องกับพฤติกรรมทางการเมืองที่เกี่ยวข้องกับกระบวนการเลือกตั้ง และการมีส่วนร่วมทางการเมืองในรูปแบบต่าง ๆ

ดังนั้น การรับรู้เกี่ยวกับความหมายของสิทธิและเสรีภาพทางการเมือง ที่แตกต่างกันของกลุ่มนักศึกษาตัวอย่าง อาจกล่าวได้ว่า อิทธิพลของการสร้างความหมายสิทธิและเสรีภาพทั่วไปตามหลักการประชาธิปไตย และพฤติกรรมทางการเมืองในระบอบประชาธิปไตย ได้ส่งเสริมให้การจัดสร้างความหมายของกลุ่มนักศึกษาตัวอย่างอยู่ในแบบแผนข้างต้น

นอกจากนี้ การให้ความหมายเรื่อง สิทธิและเสรีภาพทางการเมือง ของกลุ่มนักศึกษายังปรากฏในความคล้ายคลึงกัน กล่าวคือ นักศึกษาเกือบทุกคนได้เสนอว่า สิทธิและเสรีภาพทางการเมืองของประชาชนนั้น จะต้องอยู่ในกรอบของกฎหมายหรือรัฐธรรมนูญกำหนดไว้เท่านั้น ไม่สามารถละเมิดหรือกระทำนอกเหนือได้ เป็นต้น

สำหรับความเห็นของกลุ่มนักศึกษาเกี่ยวกับสิทธิและเสรีภาพทางการเมืองนั้น จากผลการศึกษาจะเห็นได้ว่า กลุ่มนึกศึกษาส่วนใหญ่ให้ความสำคัญต่อการมีสิทธิและเสรีภาพทางการเมือง ในบริบทของการมีส่วนร่วมทางการเมืองของประชาชนเป็นหลัก โดยกล่าวได้ว่าจากความเห็นทั้งหมด สามารถสรุปได้ว่า “สิทธิและเสรีภาพทางการเมือง” เป็นสิ่งสำคัญที่รัฐจะต้องให้ความสำคัญเป็นอันดับแรกแก่ประชาชนให้สังคมประชาธิปไตย โดยมีขอบเขตตามกฎหมายหรือรัฐธรรมนูญบัญญัติไว้ ส่วนประชาชนเองก็ต้องศึกษาเพื่อให้เกิดความรู้ความเข้าใจต่อสิทธิและเสรีภาพทางการเมือง เพราะเชื่อว่าจะนำไปสู่การมีส่วนร่วมทางการเมืองในที่สุด ซึ่งในสภาวะการเมืองไทยในปัจจุบันนั้น ประชาชนมีส่วนร่วมทางการเมืองมากขึ้นกว่าอดีต นอกเหนือจากการได้รับความรู้ทางสิทธิและเสรีภาพทางการเมืองอย่างกว้างขวางมากขึ้นแล้ว ปรากฏการณ์ต่าง ๆ ในการเมืองไทยได้เป็นแรงกระตุ้นทางการเมืองอีกทางหนึ่งที่ทำให้ประชาชนตระหนักในการมีส่วนร่วมมากขึ้น แต่กระนั้นก็มีความเห็นที่แตกต่างออกไปจากนักศึกษาคนหนึ่ง ที่กล่าวว่า “สิทธิและเสรีภาพทางการเมือง” ไม่ควรจะมาจากการกำหนดของรัฐหรือรัฐธรรมนูญ แต่ควรเป็นสิ่งที่ประชาชนได้เลือกเองว่าจะใช้หรือไม่ เช่น การทำให้การเลือกต้องเป็นหน้าที่ แทนที่จะเป็นสิทธิที่ให้ประชาชนเลือกเองว่าจะใช้สิทธิหรือไม่ใช้สิทธิ การกระทำนี้ถือว่าเป็นการจำกัดเสรีภาพของประชาชนมากกว่าเป็นการ “ให้” เสรีภาพแก่ประชาชน เป็นต้น

**ประเด็นที่ 2 บทบัญญัติในรัฐธรรมนูญแห่งราชอาณาจักรไทย พุทธศักราช 2560 รับรองเกี่ยวกับสิทธิ และเสรีภาพทางการเมืองของประชาชนไว้อย่างไรบ้าง** โดยประเด็นคำถามนี้มีจุดมุ่งหมายในการสำรวจความรู้และความเข้าใจของนักศึกษาเกี่ยวกับมาตราต่าง ๆ ที่ปรากฏในรัฐธรรมนูญ พ.ศ.2560 ซึ่งเกี่ยวข้องกับสิทธิและเสรีภาพทางการเมือง

**ผลการสัมภาษณ์พบว่า**

นักศึกษาคนที่ 1 ตอบว่า มีมาตราที่ระบุว่า ประชาชนสามารถไปชุมนุมหรือประท้วงรัฐบาลที่บริหารประเทศไม่ดี โดยที่พรรคเขาต้องไปชุมนุมแบบไม่ใช้อาวุธ และมีสิทธิยื่นเสนอถอดถอนนักการเมืองโดยประชาชน 20,000 คน ร่วมลงรายชื่อถอดถอนนายกรัฐมนตรี รัฐมนตรี และผู้ดำรงตำแหน่งทางการเมืองได้

นักศึกษาคนที่ 2 ตอบว่า บทบัญญัติได้รับรองเกี่ยวกับการมีสิทธิในการเลือกตั้งที่ประชาชนชาวไทยทุกคนมีสิทธิเมื่ออายุ 18 ปีบริบูรณ์ สิทธิในการชุมนุม โดยอยู่ในกรอบกฎหมาย สิทธิในการถอดถอนผู้ดำรงตำแหน่งทางการเมือง สิทธิในการเสนอร่างกฎหมาย

โดยนักศึกษาท่านี้ให้ความเห็นเพิ่มเติมว่า ในรัฐธรรมนูญ 2560 ที่ให้สิทธิในการออกกฎหมาย ซึ่งลดจำนวนคนที่ต้องร่วมลงรายชื่อเสนอออกกฎหมายให้น้อยลงกว่าในรัฐธรรมนูญ 2560 จาก 50,000 คน เป็น 10,000 คน ทำให้มีความเป็นไปได้มากขึ้นในทางปฏิบัติ และเอื้อให้เกิดการใช้สิทธิของประชาชนมากขึ้นกว่าเดิม

นักศึกษาคนที่ 3 ตอบว่า บทบัญญัติที่เห็นได้ชัดเจนที่สุด คือ บทบัญญัติเกี่ยวกับสิทธิในการชุมนุมและเสรีภาพในการแสดงความคิดเห็นทางการเมือง เห็นได้จากการชุมนุมประท้วงที่ผ่านมา แต่หลายครั้งการชุมนุมอาจไม่ได้มาจากความต้องการที่จะใช้สิทธิของผู้ชุมนุมทั้งหมด อาจเป็นเพียงความคิดเห็นของแกนนำกลุ่มเท่านั้น แต่ไม่ว่าผู้ชุมนุมจะไปชุมนุมด้วยเหตุผลอะไร ก็ถือเป็นการใช้สิทธิทั้งนั้น

นักศึกษาคนที่ 4 ตอบว่า นอกจากบทบัญญัติที่ให้ประชาชนมีสิทธิในการออกเสียงเลือกตั้งแล้วหรือสิทธิไปลงสมัครรับเลือกตั้งเอง ยังมีสิทธิในการแก้ไขกฎหมาย แก้ไขรัฐธรรมนูญ และการที่รัฐบาลต้องทำประชามติก่อนที่จะออกนโยบายหรือดำเนินกิจการใด ๆ ที่มีผลกระทบต่อประชาชน และเสนอชื่อถอดถอนนักการเมืองได้

นักศึกษาคนที่ 5 ตอบว่า บทบัญญัติได้มีการรับรองไว้ในเรื่อง สิทธิในการเลือกตั้ง สิทธิในการเป็นสมาชิกพรรคการเมือง สิทธิในการร่างรัฐธรรมนูญและกฎหมาย โดยเฉพาะกฎหมายที่คุ้มครองสิทธิและเสรีภาพของประชาชน สิทธิในกระบวนการยุติธรรมที่ประชาชนจะได้รับความคุ้มครองทางกฎหมาย

นักศึกษาคนที่ 6 ตอบว่า บทบัญญัติรับรองเกี่ยวกับสิทธิในการชุมนุมโดยสงบและปราศจากอาวุธ สิทธิและเสรีภาพในการสมาคม รวมกลุ่ม เช่น กลุ่มเสื้อเหลือง กลุ่มเสื้อแดง กลุ่มคนรักทักษิณ กลุ่มเสื้อหลากสี เป็นต้น สิทธิและเสรีภาพในการรวมตัวกันเสนอร่างกฎหมายที่เป็นประโยชน์ต่อส่วนรวม รวมตัวกันเสนอชื่อถอดถอนผู้ดำรงตำแหน่งทางการเมืองที่กระทำความผิดหรือละเว้นการกระทำโดยมิชอบ สิทธิและเสรีภาพที่จะใช้สื่อต่าง ๆ ติดต่อสื่อสาร แสดงความคิดเห็นทางการเมือง เช่น อินเตอร์เน็ต เฟซบุ๊ค เคเบิลทีวีช่องต่าง ๆ เป็นต้น

นักศึกษาคนที่ 7 ตอบว่า บทบัญญัติรับรองประชาชนให้มีสิทธิในการลงประชามติ สิทธิในการเลือกตั้ง สิทธิในกระบวนการยุติธรรม เสรีภพในการแสดงความคิดเห็นทางการเมือง แต่ทั้งนี้การกระทำตามสิทธิและเสรีภาพทางการเมืองดังกล่าวต้องอยู่ในกรอบที่กฎหมายบัญญัติไว้และไม่ขัดต่อรัฐธรรมนูญ

นักศึกษาคนที่ 8 ตอบว่า บทบัญญัติได้รับรองไปที่การมีส่วนร่วมทางการเมือง เช่น สิทธิในการลงประชามติ สิทธิการเลือกตั้ง สิทธิในการถอดถอนผู้ดำรงตำแหน่งทางการเมือง สิทธิในการตรวจสอบการทำงานของรัฐบาล สิทธิในการร้องเรียนหรือฟ้องร้องต่อหน่วยงานรัฐ

นักศึกษาคนที่ 9 ตอบว่า บทบัญญัติได้รับรองสิทธิในการเลือกตั้ง ประชาชนสามารถเลือกผู้แทนเข้าไปทำหน้าที่ทางการเมืองแทนตนเองได้ สิทธิในการร้องเรียนหน่วยงานรัฐ ที่เลือกปฏิบัติหรือปฏิบัติมิชอบ สิทธิในการชุมนุมเพื่อเรียกร้องสิทธิและเสรีภาพในเรื่องต่าง ๆ ของตน ประชาชนสามารถรวมตัวกันแสดงความคิดเห็นทางการเมือง ทั้งในแง่การสนับสนุนพรรคการเมือง หรือรัฐบาลที่ตนชอบหรือคัดค้าน ไม่เห็นด้วยกับรัฐบาล

นักศึกษาคนที่ 10 ตอบว่า บทบัญญัติได้รับรองสิทธิและเสรีภาพในการเลือกถิ่นฐาน สิทธิในการเข้าถึงบริการของรัฐ สิทธิในการได้รับการคุ้มครองจากรัฐ สิทธิในสวัสดิการรัฐ

นักศึกษาคนที่ 11 ตอบว่า บทบัญญัติรับรองสิทธิให้ประชาชนเป็นสมาชิกพรรคการเมือง สิทธิในการรวมรายชื่อถอดถอนนักการเมือง สิทธิในการเลือกตั้ง สิทธิในการแสดงความคิดเห็นทางการเมือง สิทธิในการชุมนุมทางการเมืองแต่ต้องอยู่ในกรอบกฎหมาย

สรุปจากผลการสัมภาษณ์นักศึกษาทั้งหมด ในประเด็นที่ 2 คือ บทบัญญัติในรัฐธรรมนูญแห่งราชอาณาจักรไทย พุทธศักราช 2560 รับรองเกี่ยวกับสิทธิ และเสรีภาพทางการเมืองของประชาชนไว้อย่างไรบ้าง จะเห็นได้ว่า นักศึกษาได้ให้คำตอบว่าบทบัญญัติได้รับรองสิทธิในการเลือกตั้ง สิทธิการถอดถอนนักการเมืองหรือรัฐบาล สิทธิการชุมนุมทางการเมืองมากที่สุด รองลงมาคือ การรับรองสิทธิในการแสดงความคิดเห็นทางการเมือง สิทธิในการเสนอร่างกฎหมายและประชามติ สิทธิในการรวมกลุ่มทางการเมือง หรือการเป็นสมาชิกพรรคการเมือง สิทธิในกระบวนการยุติธรรม และตรวจสอบ ร้องเรียนรัฐบาลหรือหน่วยงานรัฐ และสิทธิในการแก้ไขกฎหมายตามลำดับ และมีนักศึกษาเพียงท่านเดียวที่ให้ความเห็นต่างออกไปว่า รัฐธรรมนูญ พ.ศ.2560 ได้รับรองเกี่ยวกับสิทธิและเสรีภาพทางการเมืองไว้ในบทบัญญัติเกี่ยวกับการเลือกถิ่นฐาน การรับบริการจากรัฐ และความคุ้มครองจากสวัสดิการรัฐ เป็นต้น

จากผลการศึกษาข้างต้น กลุ่มนักศึกษาได้แสดงความรู้ และความเข้าใจต่อเรื่องบทบัญญัติเกี่ยวกับสิทธิเสรีภาพทางการเมืองเป็นประเด็น มิได้ยกไว้เป็นมาตราแต่อย่างใด ซึ่งในประเด็นสำคัญ ที่นักศึกษาตอบมากที่สุด คือ ประเด็นเรื่องสิทธิการเลือกตั้ง สิทธิการถอดถอนนักการเมือง หรือรัฐบาล และสิทธิการชุมนุมทางการเมือง แต่เมื่อพิจารณาตามบทบัญญัติในรัฐธรรมนูญ หมวดที่ 3 เรื่อง สิทธิและเสรีภาพของชนชาวไทย และเรื่องการมีส่วนร่วมทางการเมืองโดยตรงของประชาชน ซึ่งเป็นกรอบแนวคิดในงานวิจัยชิ้นนี้นั้น มีเพียงสิทธิการถอดถอนนักการเมือง หรือรัฐบาล และสิทธิการชุมนุมทางการเมือง สิทธิในการแสดงความคิดเห็นทางการเมือง สิทธิในการเสนอร่างกฎหมายและประชามติ สิทธิในการรวมกลุ่มทางการเมือง หรือการเป็นสมาชิกพรรคการเมือง สิทธิในกระบวนการยุติธรรม และตรวจสอบ ร้องเรียนรัฐบาลหรือหน่วยงานรัฐ และสิทธิในการแก้ไขกฎหมายเท่านั้น ที่อยู่ในบทบัญญัติที่รับรองสิทธิเสรีภาพทางการเมือง แต่ทว่าในประเด็นอื่น โดยเฉพาะอย่างยิ่งในประเด็นสิทธิในการเลือกตั้งนั้น ได้ปรากฏอยู่ในหมวดที่ 4 เรื่อง หน้าที่ของชนชาวไทย ดังนั้น หมายความว่า ความรู้และความเข้าใจของกลุ่มนักศึกษาที่มีต่อบทบัญญัติที่รับรองสิทธิและเสรีภาพทางการเมืองตามรัฐธรรมนูญ พ.ศ.2560 ถือว่ามีอยู่ในระดับหนึ่ง เนื่องจากนักศึกษาส่วนใหญ่สามารถอธิบายความเข้าใจเรื่องสิทธิและเสรีภาพทางการเมือง ถือว่ามีอยู่ในระดับหนึ่ง เนื่องจากนักศึกษาส่วนใหญ่สามารถอธิบายความเข้าใจเรื่องสิทธิและเสรีภาพทางการเมืองตรงตามที่ปรากฏไว้เป็นประเด็นในหมวดที่ 3 และหมวดที่ 7 ซึ่งปรากฏในรัฐธรรมนูญ พ.ศ.2560 และสอดคล้องตามกรอบของงานวิจัยชิ้นนี้ แต่ทว่า นอกเหนือจากนั้น ผู้วิจัยเห็นว่าความสำคัญและการเป็น “สัญญะ”ของการเลือกตั้งในสังคมไทย มีผลให้นักศึกษาจำนวนไม่น้อย มีความเข้าใจเกี่ยวกับตำแหน่งของการเลือกตั้งในรัฐธรรมนูญ พ.ศ.2560 โดยการยกสิทธิในการเลือกตั้งที่ถูกกำหนดให้เป็นหน้าที่ของประชาชนชาวไทย เข้ามาเป็นส่วนหนึ่งในบทบัญญัติเรื่องสิทธิและเสรีภาพทางการเมืองอย่างชัดเจน จึงเห็นได้ว่าความรู้และความเข้าใจของกลุ่มนักศึกษาต่อบทบัญญัติเรื่องสิทธิและเสรีภาพทางการเมือง มีความแตกต่างออกไปจากหลังการที่ปรากฏในรัฐธรรมนูญ พ.ศ.2560 อยู่ไม่น้อย

**ประเด็นที่ 3 รัฐธรรมนูญ พ.ศ.2560 กล่าวถึง การมีส่วนร่วมทางการเมืองโดยตรงของประชาชนไว้อย่างไรบ้าง และมีความคิดเห็นอย่างในเรื่องดังกล่าว** โดยประเด็นคำถามนี้ มีจุดมุ่งหมายเพื่อศึกษาความรู้และความเข้าใจต่อรัฐธรรมนูญ พ.ศ.2560 ในส่วนของการมีส่วนร่วมทางการเมืองโดยตรงของประชาชน

**ผลการสัมภาษณ์พบว่า**

นักศึกษาคนที่ 1 กล่าวว่า การมีส่วนร่วมทางการเมืองโดยตรงของประชาชน คือ การที่ประชาชนสามารถออกมาชุมนุมประท้วงการทำงานของรัฐบาลได้ แต่การประท้วงของพาวกเขาต้องปราศจากอาวุธ รวมทั้งการเลือกตั้งพรรคการเมืองหรือนักการเมืองได้ตามที่ตนต้องการ การถอดถอนนักการเมือง โดยลงชื่อ 10,000 คน เสนอเข้ารัฐสภา และการที่ประชาชนสามารถจัดตั้งพรรคการเมืองขึ้นมาเองได้

และแสดงความคิดเห็นเพิ่มเติมว่า การระบุถึงการมีส่วนร่วมทางการเมืองโดยตรงของประชาชนในรัฐธรรมนูญ ทำให้รัฐบาลสามารถเข้าถึงความต้องการของประชาชนได้มากยิ่งขึ้น โดยศึกษาได้ว่า ประชาชนต้องการอะไร และเสียผลประโยชน์อะไรบ้างจากนโยบายของรัฐบาล

นักศึกษาคนที่ 2 ได้ให้ความเห็นว่า การมีส่วนร่วมทางการเมืองโดยตรงของประชาชน คือ การเลือกตั้ง การลงประชามติทุกครั้งที่รัฐบาลจะออกกฎหมายหรือดำเนินการสิ่งใดที่เป็นเรื่องสาธารณะต้องทำประชามติก่อนเสมอ การรวมรายชื่อยื่นถอดถอนผู้ดำรงตำแหน่งทางการเมือง การรวมรายชื่อ ยื่นเสนอร่างกฎหมาย สิ่งเหล่านี้ถือว่าเป็นการมีส่วนร่วมทางการเมืองโดยตรงของประชาชน เพราะประชาชนได้ใช้สิทธิของตนเอง แม้ว่าจะถูกกล่อมเกลามาอย่างไรก็ตาม อย่างเช่น การเลือกตั้ง คือ ประชาชนได้ใช้สิทธิของตนเองเลือกผู้สมัครตามความคิดของตัวเอง เป็นการมีส่วนร่วมทางการเมือง โดยเลือกผู้สมัครเข้าไปทำงานบริหารประเทศแทนตน การลงประชามติก็มาจากความคิดความต้องการของประชาชนเอง ทุกสิ่งเหล่านี้ล้วนสะท้อนถึงการมีสิทธิและเสรีภาพทางการเมืองของประชาชนทั้งสิ้น

นักศึกษาคนที่ 3 กล่าวว่า การมีส่วนร่วมทางการเมืองโดยตรงของประชาชน คือ การเลือกตั้ง ซึ่งมีตั้งแต่การเลือกผู้นำหมู่บ้าน การเลือกผู้นำองค์กรปกครองส่วนท้องถิ่น ซึ่งการเลือกตั้ง ส.ส. ไปเป็นผู้แทนจัดตั้งรัฐบาลบริหารประเทศ ก็มีพื้นฐานมาจากการเลือกตั้ง ผู้นำชุมนุมก่อนการไปใช้สิทธิเลือกตั้งผู้นำชุมชน ซึ่งถือว่าเป็นการเมืองระดับท้องถิ่นย่อมมีผลต่อการเลือกตั้ง ส.ส. ซึ่งเป็นการเมืองระดับชาติ คือ ปลูกฝังให้ประชาชนตระหนักถึงความสำคัญของการไปใช้สิทธิเลือกผู้แทนของตน นอกจากนี้ยังรวมถึงการเสนอรายชื่อยื่นถอดถอนนักการเมืองหรือรัฐบาลได้ และรวมรายชื่อเพื่อร่างกฎหมายที่เป็นประโยชน์ต่อสาธารณะได้

นักศึกษาคนที่ 4 ได้ให้ความเห็นในเรื่องการรวบรวมรายชื่อเสนอร่างกฎหมายว่า คือ การมี ส่วนร่วมทางการเมืองโดยตรง การรวบรวมรายชื่อเสนอร่างกฎหมาย เป็นการสะท้อนความต้องการของประชาชนต่อพรรคการเมืองที่พวกเข้าเลือกไปเป็นรัฐบาลบริหารประเทศ เป็นสิทธิทางการเมืองของประชาชนในการมีส่วนร่วมร่างกฎหมายที่มีผลต่อส่วนร่วม

นอกจากนี้ยังมีการรวบรวมรายชื่อถอดถอนผู้ดำรงตำแหน่งทางการเมือง โดยรวมรายชื่อ 20,000 คน ถอดถอนนักการเมืองที่กระทำความผิด ทุจริตในหน้าที่ และนอกจากนั้นยังมีการทำประชามติ ที่เป็นส่วนหนึ่งของการมีส่วนร่วมทางการเมืองโดยตรงของประชาชน เพราะประชาชน ได้มีส่วนร่วมในการลงความเห็นว่า เห็นด้วยหรือไม่ ต่อการดำเนินกิจการต่าง ๆ ของรัฐ

นักศึกษาคนที่ 5 ให้ความเห็นว่า ประชาชนสามารถมีส่วนร่วมทางการเมืองโดยตรงได้ คือ ประชาชนทุกคนมีสิทธิในการเลือกตั้ง และแสดงความคิดเห็นทางการเมือง มีสิทธิในการแก้ไขรัฐธรรมนูญ

นักศึกษาคนที่ 6 ให้ความเห็นว่า การมีส่วนร่วมทางการเมืองโดยตรง คือ ประชาชนทุกคนมีสิทธิในการเลือกตั้ง สิทธิในการเสนอร่างกฎหมาย สิทธิและเสรีภาพในการแสดงความคิดเห็นทางการเมือง และสิทธิในการชุมนุม การที่ประชาชนใช้สิทธิเหล่านี้ ล้วนเป็นการมีส่วนร่วมทางการเมืองทั้งสิ้น

นักศึกษาคนที่ 7 ได้ให้ความเห็นว่า ที่ชัดเจนก็คือ สิทธิการเลือกตั้ง การลงประชามติ สิทธิในการชุมนุม การลงรายชื่อถอดถอนผู้ดำรงตำแหน่งทางการเมือง

นักศึกษาคนที่ 8 ได้ให้ความเห็นว่า การมีส่วนร่วมทางการเมืองโดยตรงของประชาชน น่าจะหมายถึง ประชาชนทุกคนมีสิทธิที่จะเลือกว่าจะเอาใคร ไม่เอาใคร ทำหรือไม่ทำ เช่น การชุมนุม เป็นต้น

นักศึกษาคนที่ 9 ได้ให้ความเห็นว่า การมีส่วนร่วมทางการเมืองโดยตรง คือ การเลือกตั้งเพราะประชาชนสามารถเข้าไปมีสิทธิและเสรีภาพทางการเมืองในการเลือกตั้งผู้แทนทางการเมืองของตน เข้าไปบริหารประเทศแทนตน ถือว่าเป็นการมีส่วนร่วมโดยตรงอย่างแท้จริง นอกจากนี้ยังมีการแสดงความคิดเห็นทางการเมือง การรวมรายชื่อร่างกฎหมาย การลงประชามติ ซึ่งทำให้ประชาชนได้มีส่วนร่วมทางการเมือง มีส่วนร่วมกับการบริหารประเทศของรัฐบาล

นักศึกษาคนที่ 10 ได้กล่าวว่า การเลือกตั้ง คือ การมีส่วนร่วมทางการเมืองโดยตรงของประชาชน เพราะประชาชนได้มีส่วนในการเลือกผู้แทนของตน ที่จะเข้าไปบริหารประเทศ และยังมีการยื่นรายชื่อเสนอร่างหรือแก้ไขกฎหมายที่มีผลต่อประชาชนเอง

นักศึกษาคนที่ 11 ตอบว่า สิทธิในการเลือกตั้ง สิทธิในการถอดถอนผู้ดำรงตำแหน่งทางการเมือง สิทธิในการร่างกฎหมาย สิทธิในการเข้าไปเป็นสมาชิกพรรคการเมือง โดยเฉพาะสิทธิในการเลือกตั้งเป็นการมีส่วนร่วมโดยตรง เพราะเราได้มีส่วนในการเลือกผู้แทนเข้าไปทำงานในรัฐสภา และผู้แทนเหล่านี้ก็เข้าไปจัดตั้งรัฐบาลมาบริหารประเทศ เพราะฉะนั้นการเลือกตั้งคือ การมีส่วนร่วมทางการเมืองโดยตรงของประชาชนในการจัดตั้งรัฐบาล

สรุปจากการสัมภาษณ์นักศึกษาทั้งหมด ในประเด็นที่ 3 รัฐธรรมนูญ พ.ศ.2560 กล่าวถึง การมีส่วนร่วมทางการเมืองโดยตรงของประชาชนไว้อย่างไรบ้าง และมีความคิดเห็นอย่างในเรื่องดังกล่าว นักศึกษาทั้งหมดมีความคิดเห็นว่า การเลือกตั้งเป็นการมีส่วนร่วมทางการเมืองโดยตรงของประชาชน ที่มองเห็นได้ชัดเจนที่สุด เพราะประชาชนสามารถเข้าไปมีสิทธิและเสรีภาพทางการเมืองในการเลือกตั้งผู้แทนทางการเมืองของตน เข้าไปบริหารประเทศแทนตน ถือว่าเป็นการมีส่วนร่วมโดยตรงอย่างแท้จริง นอกจากนี้ยังมีประเด็นส่วนใหญ่ที่นักศึกษาได้เสนอต่อความรู้ความเข้าใจที่มีส่วนร่วมทางการเมืองโดยตรงของประชาชน คือ การทำประชามติ การเสนอร่างกฎหมาย การแก้กฎหมาย การถอดถอนนักการเมือง การแสดงความคิดเห็นทางการเมือง การชุมนุม เป็นต้น

จากผลการสัมภาษณ์จะเห็นได้ว่า นักศึกษาต่างให้ความสำคัญของสิทธิเลือกตั้ง ในการแสดงถึงความรู้ ความเข้าใจในเรื่องการมีส่วนร่วมทางการเมืองโดยตรงของประชาชน ซึ่งหากพิจารณาตามรัฐธรรมนูญ พ.ศ.2560 แล้ว ได้กำหนดให้การใช้สิทธิเลือกตั้งเป็น “หน้าที่” ของประชาชน ตามความในมาตรา 72 หมวด 4 “หน้าที่ของชนชาวไทย” จึงเป็นสิ่งที่น่าสนใจว่าปัจจัยใด ที่ทำให้นักศึกษามีความเข้าใจเช่นนี้ และการมีความเข้าใจที่ไม่ตรงกับที่รัฐธรรมนูญกำหนดไว้จะมีผลต่อการใช้สิทธิและเสรีภาพทางการเมืองของพวกเขาอย่างไร

นอกเหนือจากประเด็นของการให้ความสำคัญของสิทธิการเลือกตั้งขึ้นมาเป็นประเด็นหลักของการแสดงความรู้ ความเข้าใจของนักศึกษา ในเรื่องการมีส่วนร่วมโดยตรงแล้ว หากพิจารณาจากประเด็นคำถามที่ให้นักศึกษาเพิ่มเติมความเห็นของตนเองต่อการมีส่วนร่วมทางการเมืองโดยตรงที่กำหนดไว้ในรัฐธรรมนูญ พ.ศ.2560 จะเห็นได้ว่า นักศึกษาเกือบทั้งหมดมิได้เสนอความเห็นที่วิพากษ์หรือวิจารณ์หลักการดังกล่าว ซึ่งความเห็นของนักศึกษาเป็นไปในทิศทางเดียวกันนี้เอง ผู้วิจัยจึงวิเคราะห์ว่า นักศึกษาต่างเห็นว่าการมีส่วนร่วมทางการเมืองโดยตรงที่รัฐธรรมนูญ พ.ศ.2560 บัญญัติไว้นั้น มีความเหมาะสมตามระบอบประชาธิปไตยแล้ว แม้ว่าในการเมืองไทยนั้น การนำไปใช้จริงของหลักการเหล่านี้ จะประสบปัญหาและมีเงื่อนไข ข้อจำกัดอยู่ไม่น้อย แต่ทว่าก็มิได้มีนักศึกษาได้ยกตัวอย่างหรือเสนอความเห็นต่อลักษณะเหล่านี้แต่อย่างใด

**ประเด็นคำถามที่ 4 เกิดปัญหาและอุปสรรคในรับรู้และการทำความเข้าใจในเรื่องสิทธิและเสรีภาพทางการเมืองตามรัฐธรรมนูญ พ.ศ.2560 หรือไม่ อย่างไร และหน่วยงานรัฐหรือหน่วยงานที่เกี่ยวข้อง ควรมีแนวทางการส่งเสริมความรู้และความเข้าใจในเรื่องสิทธิและเสรีภาพทางการเมืองตามรัฐธรรมนูญ พ.ศ.2560 ให้แก่ประชาชนอย่างไร** โดยประเด็นคำถามนี้มีจุดมุ่งหมายเพื่อศึกษาอิทธิพลของรัฐธรรมนูญ พ.ศ.2560 ที่มีผลต่อความรู้ ความเข้าใจเรื่องสิทธิเสรีภาพทางการเมืองในกลุ่มนักศึกษา รวมทั้งบทบาทหน่วยงานรัฐที่มีผลต่อการส่งเสริมความรู้และความเข้าใจในเรื่อง สิทธิและเสรีภาพทางการเมืองตามรัฐธรรมนูญ พ.ศ.2560

**ผลการสัมภาษณ์พบว่า**

นักศึกษาคนที่ 1 ตอบว่า มีปัญหา เพราะการไม่ชอบอ่าน ทำให้เราเข้าใจปัญหาหรือการเรียกร้องสิทธิเสรีภาพในทางที่ผิด แต่ก็ไม่จำเป็นเสมอไปที่คนเราจะต้องอ่านหรือศึกษารัฐธรรมนูญ

มาก ๆ เพื่อเข้าใจในสิทธิและเสรีภาพทางการเมือง เราอาจจะอ่านศึกษาบ้าง แต่ไม่ต้องทั้งหมด แต่หน่วยงานของรัฐควรจะให้ความรู้กับประชาชนให้มากขึ้น

ในส่วนของแนวทางการส่งเสริมความรู้และความเข้าใจในเรื่องสิทธิและเสรีภาพทางการเมืองตามรัฐธรรมนูญ พ.ศ.2560 นั้น หน่วยงานของรัฐควรลงพื้นที่ไปให้ความรู้แก่ประชาชนว่า สิทธิและเสรีภาพทางการเมืองของพวกเขามีอะไรบ้าง พวกเขาจะแสดงออกได้อย่างไร หรือให้ความรู้ตัวแทนชาวบ้านและตัวแทนชาวบ้านไปเล่าให้ชาวบ้านฟังว่า พวกเขามีสิทธิและเสรีภาพทางการเมืองอะไรบ้าง และพวกเขาควรจะรักษาสิทธิและเสรีภาพของตนเองอย่างไร การจะให้ประชาชนอ่านรัฐธรรมนูญเอง เป็นไปได้ยาก เนื่องจากมาตรามีจำนวนมาก และชาวบ้านบางคนอาจไม่มีความรู้ ไม่สามารถอ่านหนังสือได้

นักศึกษาคนที่ 2 ตอบว่า มีปัญหาแน่นอน เพราะถ้าไม่ได้เรียนสาขาวิชารัฐประศาสนศาสตร์ คงไม่มีความรู้ความเข้าใจในเรื่องสิทธิและเสรีภาพทางการเมืองตามรัฐธรรมนูญอย่างแน่นอน ดังนั้นประชาชนส่วนใหญ่อาจไม่รู้ไม่เข้าใจในเรื่องดังกล่าว เพราะไม่ได้เรียนมาทางด้านนี้ โดยเฉพาะประชาชนที่ไม่ได้รับการศึกษา ยิ่งไม่มีความรู้ในเรื่องดังกล่าวอย่างแน่นอน แต่ที่เขารู้ก็เพราะมีผู้ใหญ่บ้านหรือเจ้าหน้าที่ของรัฐบอก ถ้าอยากให้ประชาชนรู้และเข้าใจ ควรจะมีแนวทางการส่งเสริมความรู้ที่ถูกวิธี แม้รัฐจะระบุสิทธิและเสรีภาพทางการเมืองไว้ในรัฐธรรมนูญอันเป็นกฎหมายสูงสุดของประเทศก็ตาม แต่ประชาชนอาจไม่เคยศึกษาหรืออาจไม่มีเวลาอ่านเรื่องเหล่านี้

นอกจากนี้วิธีการให้ความรู้ของแต่ละพื้นที่ก็ไม่เหมือนกัน บางพื้นที่อาจเป็นผู้นำชุมชน บางที่อาจเป็นเจ้าหน้าที่ของรัฐหรือข้าราชการจากส่วนกลาง ที่จะช่วยให้ประชาชนมีความรู้ความเข้าใจในเรื่องสิทธิและเสรีภาพทางการเมืองตามรัฐธรรมนูญได้ เพราะฉะนั้นรัฐต้องเข้าไปให้ความรู้แก่ประชาชน โดยเน้นการสร้างจิตสำนึกและการกล่อมเกลา จะเห็นว่าการปลูกฝังจิตสำนึกได้ผลจริงในปัจจุบัน เช่น กลุ่มเสื้อแดงรวมตัวกันได้และมีความคิดไปในทางเดียวกัน เพราะได้รับการกล่อมเกลา ฟังทุกวัน ได้ยินทุกวัน พูดคุยกันทุกวัน ทุกอย่างเริ่มจากการกล่อมเกลาและปลูกฝังของแกนนำกลุ่มหรือสมาชิกภายในกลุ่ม เหมือนนักศึกษาจะเชื่อในสิ่งที่อาจารย์สอน เพราะฉะนั้นการปลูกฝังจิตสำนึกและการกล่อมเกลาตั้งแต่เด็กจะทำให้เขามีความรู้ความเข้าใจในเรื่องสิทธิและเสรีภาพทางการเมือง ส่วนการจัดการศึกษาก็มีส่วนสำคัญ ควรจัดการศึกษาวิชาที่เกี่ยวกับเรื่องเหล่านี้ ตั้งแต่ระดับประถม ควรบรรจุวิชาเหล่านี้ลงในทุกหลักสูตร ทุกระดับชั้น ให้การศึกษาเป็นตัวกล่อมเกลาว่า สิทธิและเสรีภาพทางการเมืองของเราคืออะไร และใช้สิทธิอย่างไรให้ไม่กระทบสิทธิผู้อื่น และถูกต้องตามหลักกฎหมาย ซึ่งในปัจจุบันเรื่องเหล่านี้กลับถูกบรรจุอยู่ในหลักสูตรระดับอุดมศึกษาเท่านั้น การส่งเสริมความรู้โดยการศึกษาจึงเป็นการลงทุนที่คุ้มค่าที่สุดในการแก้ปัญหาเกี่ยวกับสิทธิและเสรีภาพทางการเมือง

และหากประชาชนมีความรู้ความเข้าใจในเรื่อง สิทธิและเสรีภาพทางการเมืองแล้ว การพัฒนาประเทศและประชาธิปไตยจะเป็นไปได้ดี การที่รัฐจะใช้วิธีการแจกรัฐธรรมนูญให้ประชาชนอ่านศึกษาเรื่องสิทธิและเสรีภาพทางการเมืองนั้น ถือว่าเป็นวิธีการที่ผิด เป็นการแก้ปัญหาระยะสั้นเท่านั้นเอง หากประชาชนไม่สนใจอ่านศึกษารัฐธรรมนูญก็เป็นเพียงหนังสือเล่มหนึ่งเท่านั้น เป็นการสิ้นเปลืองงบประมาณ ยิ่งภาษากฎหมายเป็นภาษาที่ยากต่อการทำความเข้าใจ ต้องมีความรู้ความเข้าใจทางกฎหมายระดับหนึ่งถึงจะทำความเข้าใจในเนื้อหาสาระสำคัญได้

นักศึกษาคนที่ 3 ตอบว่า มีปัญหา เพราะตนเองไม่สามารถอ่านให้จำและเข้าใจได้หมด เนื่องจากมาตราจำนวนมาก และบางมาตราเนื้อหาก็ยากต่อการตีความและทำความเข้าใจ ใช้ภาษาทางกฎหมาย ซึ่งคนที่ทำไม่ได้เรียนกฎหมายมา ก็จะอ่านไม่เข้าใจ นอกจากนี้ในบางมาตรายังมีกฎหมายประกอบ หรือพระราชบัญญัติกำกับอีกจำนวนมาก ซึ่งยากต่อการจำและทำความเข้าใจ

แนวทางการส่งเสริมความรู้และความเข้าใจในเรื่องสิทธิและเสรีภาพทางการเมืองตามรัฐธรรมนูญให้แก่ประชาชน คือ ให้ความรู้แก่ผู้นำชุมชนก่อน เพราะผู้นำชุมชนอยู่ใกล้ตัวประชาชนที่สุด และเข้าถึงประชาชนได้ง่ายกว่าหน่วยงานรัฐ โดยจัดเป็นหลักสูตรอบรมให้ความรู้แก่ผู้นำชุมชน เมื่อผู้นำชุมชนผ่านหลักสูตรอบรมแล้ว ก็ให้นำความรู้เหล่านี้ไปถ่ายทอดแก่ประชาชนในชุมชน โดยมีหน่วยงานรัฐคอยให้การสนับสนุนทั้งงบประมาณและเอื้ออำนวยความสะดวกต่าง ๆ ให้แก่ผู้นำชุมชน ผู้นำชุมชนอาจให้ความรู้โดยจัดอบรมเหมือนหลักสูตรที่ตนเคยเข้าร่วมก็ได้ หน่วยงานรัฐต้องคอยประสานงานและติดต่อกับผู้นำชุมชนอย่างสม่ำเสมอ เพื่อให้ผู้นำชุมชนเป็นผู้กระจายข้อมูลข่าวสารต่าง ๆ ให้แก่ประชาชนในพื้นที่ สรุปคือ ผู้นำชุมชนเป็นเหมือนตัวกลางคอยถ่ายทอดความรู้และข้อมูลที่เกี่ยวกับสิทธิและเสรีภาพทางการเมือง ระหว่างหน่วยงานรัฐกับประชาชน

นักศึกษาคนที่ 4 ตอบว่า ตนเองมีความเข้าใจในระดับหนึ่ง ซึ่งอาจจะไม่เข้าใจอย่างถูกต้องและแท้จริง และคงมีปัญหาเกี่ยวกับการสื่อสาร ปัญหาในการรับรู้ข้อมูลข่าวสาร เพราะสื่อบางประเภทก็เสนอข่าวเกินจริง และบางครั้งก็ยังมีความคิดเห็นของผู้เขียนข่าวปะปนในเนื้อหาข่าวด้วย เช่น สื่อทางอิเล็กทรอนิกส์ ทางโทรทัศน์ เป็นต้น ทัศนคติทางการเมืองของผู้เสนอข่าวแต่ละคนไม่เหมือนกัน บางคนอาจเสนอข่าวบิดเบือนเข้าข้างกลุ่มการเมืองที่ตัวเองชื่นชอบหรือสนับสนุน

แนวทางการส่งเสริมความรู้และความเข้าใจในเรื่องสิทธิและเสรีภาพทางการเมืองตามรัฐธรรมนูญให้แก่ประชาชน คือ ทำสื่อออกมาในรูปแบบหนังสือแจกจ่ายให้แก่ประชาชน ให้ประชาชนได้อ่านศึกษา โดยเฉพาะวัยรุ่นชอบเล่นอินเตอร์เน็ต หน่วยงานรัฐก็ควรเผยแพร่ผ่านสื่อทางอินเตอร์เน็ต เพื่อเข้าถึงกลุ่มวัยรุ่นได้มากขึ้น เช่น ทางเว็บไซต์ ข่าวต่าง ๆ ทางเฟซบุ๊ค นอกจากนี้เจ้าหน้าของรัฐควรให้ความรู้ โดยจัดบรรยายหรือเสวนาตามสถานที่ต่าง ๆ ที่ประชาชนเข้าถึงได้ง่าย เช่น หอประชุมมหาวิทยาลัยต่าง ๆ แม้วิธีการเหล่านี้อาจจะไม่ได้ผลร้อยเปอร์เซ็นต์ แต่ก็ถือเป็นวิธีการที่เข้าถึงประชาชนได้ง่ายที่สุด

นักศึกษาคนที่ 5 ตอบว่า มีปัญหา เพราะส่วนหนึ่งมาจากความไม่สนใจในการเมืองของตนเองอยู่แล้ว เมื่อมีรัฐธรรมนูญหรือร่างกฎหมายใหม่ ๆ ก็ไม่สนใจที่จะศึกษาทำความเข้าใจและปัญหาการเมืองของบ้านเรา อาจเรื้อรังจนทำให้เกิดความเบื่อหน่าย ทั้งการชุมนุมของกลุ่มต่าง ๆ การประท้วงต่อต้านรัฐบาล การรัฐประหาร การเสนอร่างรัฐธรรมนูญฉบับใหม่ ทำให้ตนเองไม่สนใจการรับร่างรัฐธรรมนูญ

แนวทางการส่งเสริมความรู้และความเข้าใจในเรื่อง สิทธิและเสรีภาพทางการเมืองตามรัฐธรรมนูญให้แก่ประชาชน นอกจากการจัดทำหนังสือแจกจ่ายให้แก่ประชาชนแล้ว ในแต่ละหมู่บ้านควรมีการแต่งตังคณะกรรมการส่งเสริมความรู้ โดยมีหน้าที่เผยแพร่ความรู้ จัดอบรมให้ความรู้ รับปรึกษาปัญหาที่เกี่ยวกับสิทธิและเสรีภาพทางการเมือง คณะกรรมการดังกล่าวอาจจัดอบรมหลักสูตรเยาวชนแกนนำ เมื่อเยาวชนกลุ่มนี้ผ่านหลักสูตรอบรมก็จะเป็นตัวกลางในการถ่ายทอดความรู้ให้แก่ประชาชนในชุมชนนั้น ๆ เนื่องจากเยาวชนเป็นคนในพื้นที่มีความใกล้ชิดกับคนในชุมชนเป็นอย่างดี สามารถเข้าถึงได้ง่ายกว่าเจ้าหน้าที่ของรัฐ หรือข้าราชการ นอกจากนี้หน่วยงานของรัฐควรจัดการประกวดร่างรัฐธรรมนูญ เพื่อให้ประชาชนได้ฝึกและทดลองร่างมาตราต่าง ๆ ในรัฐธรรมนูญ และเป็นกลวิธีให้ประชาชนศึกษารัฐธรรมนูญและฝึกการมีส่วนร่วมทางการเมืองไปในตัว

นักศึกษาคนที่ 6 ตอบว่า มีปัญหา แม้ตัวเราเองจะเรียนมาทางด้านรัฐประศาสนศาสตร์ แต่ระบบการศึกษาที่สอนจากเนื้อหาในหนังสือตำราเป็นหลัก ไม่ได้สร้างความรู้ความเข้าใจอย่างแท้จริง เช่น สอนว่าระบอบประชาธิปไตยคืออะไร สิทธิและเสรีภาพทางการเมืองคืออะไร แต่ไม่ได้จัดกิจกรรมการเรียนการสอนที่ฝึกให้เราได้เข้าไปมีส่วนร่วมทางการเมือง ระบบสังคมบ้านเราก็เช่นกัน เริ่มตั้งแต่สถาบันครอบครัวที่ไม่ได้ปลูกฝังความรู้เกี่ยวกับประชาธิปไตยให้ตั้งแต่เด็ก หรือให้สมาชิกมีส่วนร่วมในการแสดงความคิดเห็นในบ้าน ซึ่งจะเป็นการฝึกการมีส่วนร่วมทางการเมืองในลำดับต่อไปได้

แนวทางการส่งเสริมความรู้และความเข้าใจในเรื่องสิทธิและเสรีภาพทางการเมืองตามรัฐธรรมนูญให้แก่ประชาชน คือ รัฐควรจัดทำกิจกรรมอย่างสม่ำเสมอ เช่น กิจกรรมรณรงค์การเลือกตั้งหน่วยงานรัฐ มักจัดกิจกรรมก่อนการเลือกตั้งเพียงเดือนสองเดือน ทั้งที่ควรจะทำตลอดปี จัดกิจกรรมให้กลายเป็นส่วนหนึ่งในชีวิตประจำวันของประชาชน เพราะการปลูกฝัง กล่อมเกลาทางการเรียนรู้ทางการเมืองต้องใช้เวลาบ่มเพาะ

นักศึกษาคนที่ 7 ตอบว่า มีปัญหา เพราะไม่มีความเข้าใจสาระของมาตราที่เกี่ยวกับสิทธิและเสรีภาพทางการเมืองในรัฐธรรมนูญ เพราะรัฐธรรมนูญของไทยมีจำนวนมาตรามากเกินไป บางมาตราอาจมีความคล้ายหรือเนื้อหาใกล้เคียงกันมาก ถ้าจะให้ดีควรมีการปรับปรุงหรือร่างมาตราให้มีความครอบคลุมในบางมาตราที่มีเนื้อหาใกล้เคียงกัน และปรับเนื้อหาให้ง่ายต่อการทำความเข้าใจ เพราะประชาชนส่วนใหญ่ไม่ได้เรียนมาทางด้านกฎหมาย จึงตีความมาตราต่าง ๆ ในรัฐธรรมนูญยาก

แนวทางการส่งเสริมความรู้และความเข้าใจในเรื่องสิทธิและเสรีภาพทางการเมืองตามรัฐธรรมนูญให้แก่ประชาชน คือ รัฐควรกระจายความรู้ไปสู่ประชาชนให้มากยิ่งขึ้น โดยผ่านตัวแทนในแต่ละชุมชน และให้ความรู้ผ่านรายวิชาทางด้านกฎหมายแก่นักเรียนทุกคนตั้งแต่ระดับมัธยมศึกษา โดยเฉพาะรัฐธรรมนูญ และกฎหมายที่เกี่ยวข้องกับสิทธิและเสรีภาพทางการเมือง

นักศึกษาคนที่ 8 ตอบว่า มีปัญหา เพราะโดยส่วนตัวเป็นคนไม่ชอบอ่านหนังสือ ยิ่งเป็นรัฐธรรมนูญที่มีเนื้อหามาตราค่อนข้างมาก และในมุมมองของคนที่ไม่ได้เรียนมาทางกฎหมาย ยิ่งเป็นภาษาที่เข้าใจยาก ซึ่งจริง ๆ รัฐควรจัดทำรัฐธรรมนูญโดยใช้ภาษาที่เข้าใจง่าย คำพูดเป็นกลาง ๆ ให้ประชาชนทั่วไปที่ไม่ค่อยรู้กฎหมายได้ทำความเข้าใจก่อน รัฐธรรมนูญถูกทำให้เป็นเอกสารทางวิชาการเกินไป ซึ่งทำให้รัฐธรรมนูญดูน่าเชื่อถือ แต่ก่อนที่จะให้ประชาชนยอมรับ ควรจะให้ประชาชนเข้าใจก่อน คนเรามักมีอยู่สองประเภท คือ ประเภทแรก ไม่เข้าใจแล้วโต้แย้ง ประเภทที่สอง ไม่เข้าใจแล้วปล่อยผ่าน ซึ่งคนไทยส่วนใหญ่เป็นประเภทหลัง เมื่อไม่เข้าใจแล้วก็ปล่อยผ่าน เพราะเห็นเป็นเรื่องไกลตัว เป็นเรื่องเข้าใจยาก เป็นเรื่องของผู้ปกครอง ผู้ใช้กฎหมาย รัฐจึงควรจัดการศึกษาทางด้านรัฐธรรมนูญ โดยบรรจุไว้ในทุกหลักสูตร ทุกระดับการศึกษา เนื่องจากรัฐธรรมนูญเป็นกฎหมายสูงสุดของประเทศ เป็นกฎหมายแม่ของทุกกฎหมาย จึงมีความสำคัญและเป็นพื้นฐานที่ประชาชนชาวไทยทุกคนควรรู้และเข้าใจ

แนวทางการส่งเสริมความรู้และความเข้าใจในเรื่องสิทธิและเสรีภาพทางการเมืองตามรัฐธรรมนูญให้แก่ประชาชน คือ รัฐควรจัดการศึกษาให้แก่ประชาชน โดยกระทรวงศึกษาธิการบรรจุรายวิชารัฐธรรมนูญศึกษาลงไปในทุกหลักสูตร ทุกระดับการศึกษา รัฐควรจัดเวทีให้แก่ประชาชนได้แสดงความคิดเห็นเกี่ยวกับสิทธิและเสรีภาพทางการเมือง ทั้งในแง่กฎหมาย ในแง่การปฏิบัติว่ารัฐธรรมนูญหรือกฎหมายที่ใช้กันอยู่ในปัจจุบันมีผลต่อประชาชนอย่างไรบ้าง แต่สุดท้ายการจัดการศึกษาสำคัญที่สุด อย่างในประเทศตะวันตกหรืออเมริกา ประชาชนจะมีความรู้เกี่ยวกับรัฐธรรมนูญ สิทธิและเสรีภาพทางการเมืองค่อนข้างมาก สภาพสังคมเป็นแบบเปิด เน้นการมีสิทธิและเสรีภาพของประชาชน ผู้คนจึงให้ความสำคัญและใส่ใจศึกษาด้านนี้กันมาก

นักศึกษาคนที่ 9 ตอบว่า มีปัญหา โดยเฉพาะการทำความเข้าใจ เพราะไม่สามารถทำความเข้าใจได้จากการเรียนในห้องเรียน หรือจากการอ่านรัฐธรรมนูญเท่านั้น คนเห็นว่าควรมีการพิจารณาจากบริบททางการเมือง สภาพสังคมด้วย นอกจากนี้การมีส่วนร่วมหรือได้แสดงความคิดเห็นทางการเมืองอาจช่วยให้เราเข้าใจในเรื่องดังกล่าวได้ง่ายขึ้น แต่การศึกษาของไทยไม่ได้เอื้ออย่างนั้น การศึกษา ในบ้านเรามักเน้นให้ผู้เรียนค้นคว้าศึกษาจากการอ่านหนังสือเสียมากกว่าจะจัดเวทีหรือพื้นที่ให้ผู้เรียน ได้แสดงความเห็นหรือมีส่วนร่วม

แนวทางการส่งเสริมความรู้และความเข้าใจในเรื่องสิทธิและเสรีภาพทางการเมืองตามรัฐธรรมนูญให้แก่ประชาชน คือ รัฐควรนำเสนอข้อมูลตามจริง ควรให้ความรู้ผ่านกรณีศึกษา เพื่อฝึกให้ประชาชนได้ใช้ความคิดและตัดสินใจ

นักศึกษาคนที่ 10 ตอบว่า มีปัญหา เพราะรัฐธรรมนูญมีการเปลี่ยนแปลงบ่อย มีการปรับแก้มาตราต่าง ๆ จนเกิดมาตราใหม่ ๆ จำนวนมาก ยากต่อการจดจำ และทำความเข้าใจได้หมด

แนวทางการส่งเสริมความรู้และความเข้าใจในเรื่องสิทธิและเสรีภาพทางการเมืองตามรัฐธรรมนูญให้แก่ประชาชน คือ หน่วยงานรัฐต้องหาวิธีการที่สามารถให้ความรู้อย่างทั่วถึง เพราะการจัดอบรมไม่สามารถให้ความรู้อย่างทั่วถึงแก่ประชาชนทุกคน ควรหากิจกรรมที่สามารถเข้าถึงประชาชนทุกกลุ่ม และควรจัดอย่างสม่ำเสมอ ต้องเป็นกิจกรรมที่เปิดโอกาสให้พวกเขามีส่วนร่วมด้วย เพราะการมีส่วนร่วมเป็นพื้นฐานสำคัญในเรื่องสิทธิและเสรีภาพทางการเมือง

นักศึกษาคนที่ 11 ตอบว่า ไม่อุปสรรค แต่มีปัญหาในการทำความเข้าใจในแต่ละสิทธิ เรารู้ว่าตนเองมีสิทธิและเสรีภาพทางการเมืองด้านใดบ้าง แต่ไม่รู้ว่าควรใช้อย่างไรให้ถูกต้องตามกฎหมาย หรือเราควรแสดงออกทางสิทธิและเสรีภาพทางการเมืองด้วยวิธีการใด จึงจะถูกตามหลักประชาธิปไตย นอกจากนี้ยังมีปัญหาในการวินิจฉัยข้อกฎหมายตามมาตราต่าง ๆ เนื่องจากภาษาทางกฎหมายยากต่อการตีความ

แนวทางการส่งเสริมความรู้และความเข้าใจในเรื่องสิทธิและเสรีภาพทางการเมืองตามรัฐธรรมนูญให้แก่ประชาชน คือ จัดกิจกรรมให้ความรู้ เช่น นิทรรศการ จัดเสวนาหลักสูตร อบรม โดยเน้นกิจกรรมที่ให้ประชาชนได้มีส่วนร่วมมากกว่าการบรรยายให้ความรู้ เพราะภาษากฎหมายฟังแล้วเข้าใจยาก เปิดโอกาสให้ประชาชนที่เข้าร่วมได้สอบถามในประเด็นที่สงสัย ปรึกษาปัญหาเกี่ยวกับสิทธิและเสรีภาพทางการเมืองจะดีกว่า เหมือนเป็นเวทีแลกเปลี่ยนระหว่างหน่วยงานของรัฐกับประชาชน หน้าที่ของหน่วยงานรัฐน่าจะเป็นองค์กรปกครองส่วนท้องถิ่น เนื่องจากเป็นหน่วยงานทางการเมืองที่ใกล้ชิดประชาชนมากที่สุด เข้าถึงได้ง่ายที่สุด เนื่องจากผู้ทำงานในองค์กรเหล่านี้ มักเป็นคนในพื้นที่เอง ยิ่งทำให้เกิดความเป็นกันเอง และสามารถใช้วิธีการแบบไม่เป็นทางการได้

สรุปจากการสัมภาษณ์นักศึกษาทั้งหมด ใน**ประเด็นที่ 4 เกิดปัญหาและอุปสรรคในรับรู้และการทำความเข้าใจในเรื่องสิทธิและเสรีภาพทางการเมืองตามรัฐธรรมนูญ พ.ศ.2560 หรือไม่ อย่างไร และหน่วยงานรัฐหรือหน่วยงานที่เกี่ยวข้อง ควรมีแนวทางการส่งเสริมความรู้และความเข้าใจในเรื่องสิทธิและเสรีภาพทางการเมืองตามรัฐธรรมนูญ พ.ศ.2560 ให้แก่ประชาชนอย่างไร** สรุปได้ว่า นักศึกษาทั้งหมดเห็นว่า การรับรู้และทำความเข้าใจในเรื่องสิทธิเสรีภาพทางการเมืองตามรัฐธรรมนูญ พ.ศ.2560 นั้น มีปัญหาโดยเหตุผลส่วนมากจะเห็นว่า เนื่องจากความชอบส่วนตัวที่ไม่สนใจการอ่านหนังสือ ทำให้เห็นว่า การอ่านรัฐธรรมนูญเป็นเรื่องที่ยาก เพราะต้องทำความเข้าใจในภาษากฎหมาย โดยที่ผู้ไม่ได้เรียนสาขาเกี่ยวกับการเมืองและกฎหมายจะสามารถเข้าใจได้น้อยมาก และระบบการศึกษาของไทยเน้นการจดจำ ซึ่งไม่เป็นผลต่อการสร้างความรู้ความเข้าใจแต่อย่างใด ทำให้ไม่สามารถจดจำ ตีความหรือทำความเข้าใจได้ นอกจากนี้ยังมีสาเหตุมาจากความเบื่อหน่ายทางการเมืองที่ทำให้เปลี่ยนรัฐธรรมนูญบ่อยครั้ง จนทำให้นักศึกษาไม่ต้องการรับรู้ รวมทั้งยังมีความเห็นไปถึงระบอบครอบครัวของสังคมไทย ไม่มีการปลูกฝังให้ความรู้ตามรัฐธรรมนูญดังกล่าว และการประเมินลักษณะคนไทยว่าอยู่ในลักษณะที่หากไม่เข้าใจก็ปล่อยผ่าน เป็นต้น

ส่วนในเรื่องแนวทางการส่งเสริมความรู้และความเข้าใจในเรื่องสิทธิและเสรีภาพทางการเมืองตามรัฐธรรมนูญ พ.ศ.2560 ที่หน่วยงานรัฐพึงกระทำนั้น นักศึกษาส่วนใหญ่ได้ให้ข้อเสนอแนะว่า หน่วยงานรัฐควรจัดการให้ความรู้ที่เป็นรูปธรรมมากขึ้น เพื่อให้ประชาชนเข้าถึงได้อย่างเต็มที่และเกิดความเข้าใจอย่างแท้จริง เช่น การจัดกิจกรรม จัดนิทรรศการ จัดเวทีแลกเปลี่ยน ทำสื่อที่น่าสนใจ การใช้กรณีศึกษาเป็นแกนหลักของการให้ความรู้ ซึ่งทั้งหมดนี้ควรจัดให้เป็นส่วนหนึ่งในชีวิตประจำวันและสม่ำเสมอ เพื่อให้ความรู้ฝังแน่นในความคิดของประชาชน ซึ่งหน่วยงานรัฐอาจจะลงพื้นที่ให้ความรู้เอง หรือให้แกนนำชาวบ้าน ผู้นำชุมชน หรือจัดกลุ่มเยาวชนแกนนำขึ้นมาเป็นกลไกการขับเคลื่อนความรู้อีกด้วย ส่วนในด้านข้อมูลนั้น หน่วยงานรัฐก็ควรจะให้ความสำคัญในทุกระดับชั้น ตั้งแต่ชั้นประถมศึกษาขึ้นมา โดยจะเป็นอีกทางหนึ่งที่จะส่งเสริมการสร้างจิตสำนึกและการกล่อมเกลาผ่านการศึกษาได้ด้วย เป็นต้น

จากผลการศึกษาดังกล่า ผู้วิจัยเห็นว่าบทบาทของการศึกษารัฐธรรมนูญโดยตรงนั้น ค่อนข้างมีปัญหาต่อกลุ่มนักศึกษาตัวอย่าง ทำให้เกิดความเข้าใจในแง่อิทธิพลที่มีต่อการรับรู้และความเข้าใจในเรื่องสิทธิและเสรีภาพทางการเมืองของกลุ่มนักศึกษานั้นว่า การรับรู้และสร้างความเข้าใจผ่านการศึกษา หลักการในรัฐธรรมนูญ พ.ศ.2560 โดยตรงนั้น มิได้เป็นส่วนหนึ่งในการสร้างความรู้ความเข้าใจเรื่องสิทธิและเสรีภาพทางการเมืองของกลุ่มนักศึกษาแต่อย่างใด และในเรื่องของการส่งเสริมความรู้นั้น หน่วยงานของรัฐก็ยังคงมีบทบาทในมุมมองของกลุ่มนักศึกษา แต่ควรมีการปรับเปลี่ยนการ “ให้ความรู้”ให้อยู่ในลักษณะที่ “จับต้อง” และ “เข้าถึงได้ง่าย” มากขึ้น รวมทั้งยังเห็นว่ามีการสนับสนุนการสอดแทรกความรู้เรื่องสิทธิและเสรีภาพทางการเมืองตามรัฐธรรมนูญ พ.ศ.2560 ในหลักสูตรการเรียนการสอน เพื่อให้เกิดการกล่อมเกลาทางสังคมให้แก่ประชาชนตั้งแต่วัยเด็ก ซึ่งประเด็นนี้เองจะเป็นว่ากลุ่มนักศึกษายอมรับกระบวนการกล่อมเกลาทางความคิดแก่ประชาชนให้มีทิศทางเดียวกันของสังคมไทยที่ได้กระทำมาแล้วเรื่อยมา และสม่ำเสมอ ซึ่งในประเด็นดังกล่าวจะนำไปวิเคราะห์ต่อไปถึงการ “ให้ความรู้” ของรัฐไทย ผ่านหลักสูตรการศึกษาเพื่อ “กล่อมเกลา” ประชาชนไทย

**ประเด็นคำถามที่ 5 ในฐานะของการเป็นนักศึกษาสาขาวิชานิติศาสตร์ ซึ่งอาจต้องเกี่ยวข้องกับกิจกรรมทางการเมือง คิดว่าตนเองมีบทบาทอย่างไร ในการส่งเสริมความรู้และความเข้าใจในเรื่อง สิทธิและเสรีภาพทางการเมืองตามรัฐธรรมนูญ พ.ศ.2560 ที่ถูกต้องให้แก่ประชาชน** โดยประเด็นคำถามนี้ มีจุดมุ่งหมายเพื่อศึกษาขอบเขตความเข้าใจในบทบาทของนักศึกษาที่มีต่อการส่งเสริมความรู้และความเข้าใจในเรื่องสิทธิและเสรีภาพทางการเมืองตามรัฐธรรมนูญแก่ประชาชน

**ผลการสัมภาษณ์พบว่า**

นักศึกษาคนที่ 1 ให้ความคิดเห็นว่า ตนจะไปให้ความรู้กับประชาชนโดยตรง นำกลุ่มลงพื้นที่

ไปให้ความรู้แก่ชาวบ้าน โดยจัดเป็นสถานที่ให้ความรู้เรื่องสิทธิและเสรีภาพทางการเมืองที่ถูกต้อง การแสดงออกซึ่งการใช้สิทธิและรักษาสิทธิทำได้อย่างไรบ้าง จัดทำแผ่นพับ คัดย่อรัฐธรรมนูญหรือกฎหมายที่เกี่ยวกับสิทธิและเสรีภาพทางการเมือง แล้วนำไปแจกให้กับประชาชน มีการจัดนิทรรศการ เช่น ช่วงการเลือกตั้งยังมีการรณรงค์ให้ประชาชนไปใช้สิทธิเลือกตั้ง

นักศึกษาคนที่ 2 ไม่ได้แสดงความคิดเห็นว่าตนจะเข้าไปมีบทบาทอย่างไร แต่ให้เพียงความเห็นว่า สิ่งที่ยากในการส่งเสริมความรู้ความเข้าใจในเรื่องดังกล่าวคือ คนเรามักไม่กล้าอธิบายสิ่งที่ถูกต้องให้กับผู้อื่นรู้ว่ามันผิด แต่ไม่บอก ไม่อธิบาย เพราะมองว่าไม่ใช่เรื่องของตนบาง มองผู้อื่นว่าไม่ใช่คนใกล้ตัวบ้าง มองว่าตนเองไม่มีส่วนเกี่ยวข้องบ้าง ดังนั้นผู้ที่มีความรู้และความเข้าในใจเรื่องสิทธิและเสรีภาพทางการเมืองที่ถูกต้อง ควรจะบอกว่าทำไมการกระทำแบบนี้จึงผิด ทำการแสดงออกแบบนี้จึงไม่ถูกต้อง การใช้สิทธิที่ถูกต้องเป็นอย่างไร

และมีข้อเสนอแนะเพิ่มเติมว่า ควรปลูกฝังคนในครอบครัวตั้งแต่เด็ก เริ่มจากจุดเริ่มต้นของระบบสังคมก่อน ทั้งเรื่องสิทธิและเสรีภาพทางการเมือง เรื่องประชาธิปไตย เรื่องปัญหาการเมือง และชี้แจงเหตุผล เมื่อเห็นว่ามันไม่ถูกต้อง หรือเขามีความเข้าใจในทางที่ผิด การกล่อมเกลาและปลูกฝังเป็นสิ่งที่ดีที่สุดในการส่งเสริมความรู้ความเข้าใจในเรื่องดังกล่าว และชี้แจงเหตุผล เมื่อเห็นว่ามันไม่ถูกต้อง หรือมีความเข้าใจในทางที่ผิด การกล่อมเกลาและปลูกฝังเป็นสิ่งที่ดีที่สุดในการส่งเสริมความรู้ความเข้าใจในเรื่องดังกล่าว

นักศึกษาคนที่ 3 ให้ความคิดเห็นว่า ต้องเข้าไปมีส่วนร่วมในองค์กรปกครองส่วนท้องถิ่นก่อน เข้าไปกระตุ้นให้ผู้ทำงานในองค์กรดังกล่าวตระหนักถึงความสำคัญของการส่งเสริมความรู้ความเข้าใจ ที่ถูกต้องในเรื่องสิทธิและเสรีภาพทางการเมืองให้แก่ประชาชน เพราะประชาชนเหล่านี้จะเป็นฐาน อันแข็งแรงให้แก่การเมืองการปกครองระดับท้องถิ่น โดยองค์กรปกครองส่วนท้องถิ่นทำหน้าที่ทั้งให้ความรู้ เป็นที่ปรึกษาเกี่ยวกับสิทธิและเสรีภาพทางการเมืองให้แก่ประชาชน โดยอาจจัดโครงการอบรม โครงการรณรงค์ หรือคลินิกการเมือง เพื่อช่วยเหลือประชาชนที่ประสบปัญหาเกี่ยวกับสิทธิและเสรีภาพทางการเมือง

นอกจากนี้ ยังมีความเห็นว่า ครอบครัวก็มีความสำคัญ พ่อแม่หรือผู้ที่มีความรู้ความเข้าใจในเรื่องสิทธิและเสรีภาพทางการเมือง ควรจะคอยสอนหรือให้คำแนะนำแก่คนในครอบครัว เพราะครอบครัวเป็นสถานที่ปลูกฝังและกล่อมเกลาความคิดที่ดีที่สุดแห่งหนึ่ง

นักศึกษาคนที่ 4 ให้ความคิดเห็นว่า อาจเริ่มจากการรณรงค์ให้ประชาชนออกไปใช้สิทธิเลือกตั้ง แต่ก็สอดแทรกเนื้อหาเกี่ยวกับสิทธิและเสรีภาพทางการเมืองด้านอื่น ๆ ให้แก่ประชาชน ร่วมกับหน่วยงานของรัฐในการจัดกิจกรรมให้ความรู้เกี่ยวกับสิทธิและเสรีภาพทางการเมืองที่ถูกต้องให้แก่ประชาชน เช่น การเสวนา การโต้วาที การจัดนิทรรศการ การสัมมนาและอบรม เป็นต้น

นักศึกษาคนที่ 5 มีความคิดเห็นว่า ควรกลับไปให้ความรู้แก่คนในชุมชนของตน เพราะเนื่องจากเป็นชุมชนที่ตนอยู่อาศัย จึงทำให้มีจิตสำนึกรักชุมชน และต้องการพัฒนาชุมชนตนให้ดียิ่งขึ้น ควรเริ่มที่ผู้สูงอายุที่ไม่ค่อยได้รับการศึกษามาก่อน โดยอาจใช้วิธีการพูดคุยง่าย ๆ เช่น เรื่องชีวิตประจำวัน เหตุการณ์บ้านเมือง จนไปถึงปัญหาต่าง ๆ ที่ได้รับจากการติดต่อหน่วยงานรัฐ เป็นต้น เป็นที่ปรึกษาให้แก่ชาวบ้านที่มีความสงสัยหรือมีปัญหาเกี่ยวกับสิทธิและเสรีภาพของประชาชน นอกจากนี้นักศึกษาควรร่วมมือกับหน่วยงานของรัฐในการจัดอบรมให้ความรู้หรือโครงการรณรงค์ต่าง ๆ ด้วย

นักศึกษาคนที่ 6 ได้แสดงความคิดเห็นว่า ต้องร่วมมือกับหน่วยงานรัฐ จัดกิจกรรมส่งเสริมความรู้ เนื่องจากนักศึกษาจะเข้าถึงประชาชนได้ง่ายกว่าเจ้าหน้าที่ของรัฐ หากประชาชนไม่รู้ไม่เข้าใจในเรื่องสิทธิและเสรีภาพทางการเมือง ย่อมสะดวกใจจะปรึกษาหรือสอบถามกับนักศึกษามากกว่าเจ้าหน้าที่รัฐ เนื่องจากประชาชนอาจกังวลว่าการไม่รู้เกี่ยวกับสิทธิและเสรีภาพทางการเมืองตามรัฐธรรมนูญนั้น เหมือนกับการไม่รู้กฎหมาย การทำผิดกฎหมาย นักศึกษาเหล่านี้จึงเป็นตัวกลางเชื่อมในการเสริมสร้างความรู้เรื่องสิทธิและเสรีภาพทางการเมืองระหว่างประชาชนกับหน่วยงานรัฐ

นักศึกษาคนที่ 7 ให้ความเห็นว่า ตนเองอาจมีบทบาทในการให้ความรู้โดยจัดการอบรมเนื่องจากนักศึกษาหรือบัณฑิตคระบริหารรัฐกิจเป็นภาพแทนของผู้ที่มีความรู้ด้านการเมืองการปกครอง ประชาชนจึงมีความไว้วางใจ นอกจากนี้เรายังสามารถเป็นแกนนำในการจัดกิจกรรมให้ประชาชนมีส่วนในการแสดงความคิดเห็นทางการเมืองเกี่ยวกับนโยบายหรือการทำงานของรัฐบาล หน่วยงานของรัฐ เพื่อเปิดโอกาสให้ประชาชนมีส่วนร่วมทางการเมืองยิ่งขึ้น

นักศึกษาคนที่ 8 ให้ความเห็นว่า ต้องจัดสัมมนา ซึ่งไม่จำเป็นต้องจัดสัมมนาเชิงวิชาการมากก็ได้ อาจเน้นที่กิจกรรมที่เปิดโอกาสให้ประชาชนได้มีส่วนร่วม แสดงความคิดเห็น แสดงบทบาทสมมติ การให้ความรู้โดยแจกรัฐธรรมนูญให้ไปอ่าน หรือจัดสัมมนา โดยบรรยายอย่างเดียว ย่อมไม่เกิดผล เนื่องจากไม่มีความน่าสนใจ ควรจัดกิจกรรมแล้วสอดแทรกเนื้อหาเข้าไปในกิจกรรม โดยเฉพาะกับเยาวชน นักเรียน นักศึกษา ซึ่งมีความสนใจในเรื่องดังกล่าวน้อย และชอบกิจกรรมที่ตนได้มีส่วนร่วมได้แสดงความคิดเห็นมากกว่า

นักศึกษาคนที่ 9 ให้ความเห็นว่า ไปให้ความรู้แก่ประชาชน โดยใช้สื่อออนไลน์ให้เป็นประโยชน์ เนื่องจากปัจจุบันนี้แทบไม่มีใครที่ไม่ใช้สื่อนี้ เพราะเป็นสื่อที่เข้าถึงได้ง่าย และรวดเร็ว โดยเฉพาะเยาวชนรุ่นใหม่ที่จะเติบโตขึ้นเป็นกำลังสำคัญในการพัฒนาประชาธิปไตยของประเทศ

นักศึกษาคนที่ 10 ให้ความเห็นว่า ตนจะร่วมมือกับหน่วยงานรัฐ เช่น องค์การปกครองท้องถิ่นซึ่งมีความสำคัญและค่อนข้างมีส่วนร่วมกับประชาชนในปัจจุบัน เนื่องจากเป็นหน่วยงานรัฐที่ใกล้ตัวและเข้าถึงประชาชนได้ง่ายที่สุด เป็นหน่วยงานรัฐอันดับแรก ๆ ที่ประชาชนได้ติดต่อด้วย โดยจัดหลักสูตรอบรมผู้นำในส่วนงานต่าง ๆ ของหน่วยงานให้มีความรู้ความเข้าใจในเรื่องสิทธิและเสรีภาพทางการเมืองที่ถูกต้องก่อน เนื่องจากผู้นำเหล่านี้ต้องไปเป็นตัวกลางในการประสานงานระหว่างรัฐกับประชาชนและประชาชนส่วนใหญ่มักจะปรึกษาปัญหาเกี่ยวกับเรื่องสิทธิและเสรีภาพทางการเมืองกับผู้นำเหล่านี้

นักศึกษาคนที่ 11 ให้ความคิดเห็นว่า จัดกิจกรรมผ่านกลุ่มตัวแทนนักศึกษาแกนนำ เนื่องจากนักศึกษายังเป็นวัยรุ่น จึงได้รับความเอ็นดูจากผู้ใหญ่ เหมือนเป็นลูกเป็นหลานคนหนึ่ง สามารถเข้าถึงประชาชนได้ง่ายกว่า ต่างกับเจ้าหน้าที่ของรัฐ ซึ่งประชาชนยังติดภาพ “คนในเครื่องแบบ” ซึ่งมีอำนาจรัฐในมือ ทำให้ประชาชนไม่ค่อยเปิดใจยอมรับ หรือรับฟังเท่าที่ควร ไม่กล้าพูด ไม่กล้าถาม เกรงว่าจะไม่ถูก กลัวจะผิด ยิ่งเพิ่มช่องว่างระหว่างรัฐกับประชาชน สังคม ย่อมมีความคาดหวังว่านักศึกษาและสถาบันการศึกษาจะเป็นแหล่งถ่ายทอดความรู้อยู่แล้ว สังเกตได้จากทุกครั้งที่มีเหตุการณ์ทางการเมืองเกิดขึ้น สื่อต่าง ๆ จะไปสอบถามความคิดเห็นจากนักวิชาการ อาจารย์ นักศึกษาเป็นอันดับแรก ๆ

สรุปจากการสัมภาษณ์นักศึกษาทั้งหมด ในประเด็นที่ 5 คือ **ในฐานะของการเป็นนักศึกษาสาขาวิชานิติศาสตร์ ซึ่งอาจต้องเกี่ยวข้องกับกิจกรรมทางการเมือง คิดว่าตนเองมีบทบาทอย่างไร ในการส่งเสริมความรู้และความเข้าใจในเรื่อง สิทธิและเสรีภาพทางการเมืองตามรัฐธรรมนูญ พ.ศ.2560 ที่ถูกต้องให้แก่ประชาชน** สรุปได้ว่า นักศึกษาได้ให้ความเห็นต่อบทบาทของตนเองในสถานะนักศึกษาที่เป็นผู้เชื่อมหรือตัวกลางระหว่างหน่วยงานรัฐและประชาชน เพราะเห็นว่าการเป็นนักศึกษานี้เอง จะทำให้ประชาชนเปิดใจกว้างมากกว่า ไว้วางใจมากกว่า และมีความเอ็นดูมากกว่าเจ้าหน้าที่รัฐ ส่งผลให้เกิดการมีส่วนร่วมในการสร้างความรู้ ความเข้าใจที่ให้ประชาชนมีส่วนร่วมมากกว่าเจ้าหน้าที่รัฐด้วย เป็นต้น ซึ่งหน่วยงานรัฐที่นักศึกษาเห็นว่าเหมาะสมต่อการรับหน้าที่เผยแพร่ความรู้แก่ประชาชนมากที่สุด คือ องค์กรปกครองส่วนท้องถิ่น เพราะความใกล้ชิดและรู้จักชุมชนของตนเอง นอกจากนี้นักศึกษาต่างให้ความสำคัญแก่การจัดทำสื่อ เพราะถือว่าจะเป็นเครื่องมือที่มีประสิทธิภาพในการสร้างความรู้ และความเข้าใจที่ชัดเจน และง่ายต่อประชาชนมากที่สุด เช่น การจัดโครงการอบรม จัดนิทรรศการ การจัดกิจกรรมโต้วาที การใช้สื่อออนไลน์ และการจัดทำสื่อสิ่งพิมพ์ต่าง ๆ เป็นต้น

และจากผลการสัมภาษณ์ยังมีประเด็นที่น่าสนใจจากข้อเสนอแนะของนักศึกษาเพิ่มเติมอีกสองประเด็น คือ ประเด็นแรก มีนักศึกษาคนหนึ่งได้ให้ความสำคัญต่อ “จิตสำนึกรักชุมชน” คือ การสนับสนุนให้นักศึกษากลับไปชุมชนเดิมของตนเอง เพื่อส่งเสริมและเผยแพร่ความรู้ เนื่องจากเห็นว่าจากการที่มีสำนึกต่อชุมชนตนเองนั้น ทำให้นักศึกษาได้ใช้ความสามารถเต็มที่ จากปัจจัยจิตสำนึกรักชุมชน และการเปิดกว้างในชุมชนเองที่สามารถเข้าถึงได้ง่าย และเข้าใจวิธีการเข้าหาประชาชนได้เหมาะสมที่สุดตามบริบทของพื้นที่ ส่วนประเด็นที่สอง นักศึกษาคนหนึ่งได้เสนอไว้คือ การให้ความสำคัญของการกล่อมเกลาในสถาบันครอบครัว ซึ่งเห็นว่าสามารถส่งเสริมความรู้และความเข้าใจได้อย่างค่อยเป็นค่อยไป และมีประสิทธิภาพที่สุด เป็นต้น

ดังนี้จากผลการสัมภาษณ์ จะเห็นได้บทบาทของนักศึกษาที่ได้เสนอแนะมาดังกล่าวก็จะยังอยู่ในขอบเขตของการทำงานของหน่วยงานรัฐ นักศึกษาจะเป็นเพียงหน่วยหนึ่งที่เข้าไปเชื่อมต่อสู่ประชาชนในวงที่กว้างขึ้น แต่มิได้หมายความว่า นักศึกษามีความเห็นที่จะเข้าไปเปลี่ยนแปลงโครงสร้างของการให้ความรู้ ความเข้าใจเรื่องสิทธิและเสรีภาพทางการเมืองแต่อย่างใด ฉะนั้นการดำเนินงานส่งเสริมให้ความรู้ ความเข้าใจดังกล่าว ก็ยังมีความสำคัญอยู่ที่กระบวนการส่งเสริมของรัฐและหน่วยงานของรัฐเองในการจัดสร้าง เพื่อส่งต่อให้นักศึกษาช่วยเป็นกลไกขับเคลื่อนการดำเนินงานที่สำคัญต่อไป ซึ่งผู้วิจัยเห็นว่า ในส่วนของประชาชนนั้นก็จะยังคงอยู่ในครรลองของการรับรู้และความเข้าใจต่อสิทธิและเสรีภาพทางการเมืองตามรัฐธรรมนูญ พ.ศ.2560 ตามที่ปรากฏในปัจจุบันต่อไป

**ประเด็นคำถามที่ 6 ความรู้และความเข้าใจเกี่ยวกับสิทธิและเสรีภาพทางการเมืองตามรัฐธรรมนูญ มีความเกี่ยวข้องอย่างไรกับการพัฒนาประชาธิปไตย และมีความสำคัญกับการปกครองในระบอบประชาธิปไตยอย่างไร**  โดยประเด็นคำถามนี้ มีจุดมุ่งหมายเพื่อศึกษาความสำคัญของความรู้ความเข้าใจในเรื่องสิทธิและเสรีภาพทางการเมืองตามรัฐธรรมนูญ พ.ศ.2560 ต่อการปกครองและการพัฒนาประชาธิปไตยของสังคมไทยในมุมมองของนักศึกษา และศึกษาอิทธิพลจากบริบทความเปลี่ยนแปลงทางการเมืองไทยต่อกระบวนการสร้างความรู้ความเข้าใจดังกล่าว

**ผลการสัมภาษณ์พบว่า**

นักศึกษาคนที่ 1 ให้ความเห็นว่า การพัฒนาประชาธิปไตยจะไม่เกิด ถ้าหน่วยงานของรัฐให้ความรู้ไม่ถูกต้อง หรือประชาชนมีความรู้ความเข้าใจที่ผิด แล้วออกไปชุมนุม เพราะต้องการแสดงสิทธิและเสรีภาพของเรา แต่มันไปกระทบผู้อื่นก็ย่อมก่อให้เกิดความเดือดร้อน และเสียหายได้ เพราะพวกเขามีความรู้ความเข้าใจที่ผิด ๆ ถึงแสดงออกถึงความเป็นประชาธิปไตยในทางที่ผิด เพราะการแสดงออกประชาธิปไตยไม่จำเป็นต้องชุมนุมประท้วงเสมอไป เราอาจมีส่วนร่วมทางการเมืองด้วยวิธีการอื่นได้ เช่น เราสามารถไปใช้สิทธิเลือกตั้งได้ ซึ่งการเลือกตั้งก็เป็นการแสดงออกซึ่งสิทธิและเสรีภาพทางการเมืองอย่างหนึ่ง

ความรู้และความเข้าใจในเรื่องสิทธิและเสรีภาพทางการเมือง มีความสำคัญต่อระบอบประชาธิปไตย เพราะการปกครองในระบอบประชาธิปไตย ประชาชนมีสิทธิที่จะรับรู้และแสดงออกถึงสิทธิและเสรีภาพทางการเมืองของตนเองได้อย่างเต็มที่ ดังนั้นการที่ประชาชนมีความรู้และความเข้าใจในเรื่องสิทธิและเสรีภาพทางการเมืองตามรัฐธรรมนูญ จะทำให้รับรู้ว่าตนเองมีบทบาทอย่างไรในการแสดงออกถึงสิทธิและเสรีภาพทางการเมือง เพื่อใช้สิทธิและรักษาสิทธิเสรีภาพของตน

นักศึกษาคนที่ 2 ให้ความเห็นว่า มีความเกี่ยวข้อง เพราะระบอบประชาธิปไตยต้องเคารพเสียงส่วนใหญ่ และอำนาจอธิปไตยย่อมมาจากประชาชน ความรู้และความเข้าใจในเรื่องสิทธิและเสรีภาพทางการเมืองตามรัฐธรรมนูญมีผลต่อทุกเรื่อง ทั้งเรื่องกฎหมาย เรื่องปัญหาการเมือง สิทธิและเสรีภาพทางการเมืองเป็นหลักสำคัญของประชาธิปไตย เพราะทุกคนมีสิทธิและเสรีภาพที่เท่าเทียมกัน ถ้าประชาชนทุกคนมีความรู้ความเข้าใจที่ถูกต้อง ก็จะไม่เกิดปัญหาการใช้สิทธิ ปัญหาการละเมิดสิทธิ เพราะทุกอย่างในการใช้ชีวิตประจำวันของเราย่อมเกี่ยวข้องกับเรื่องสิทธิและเสรีภาพ

สำหรับผลที่ต่อการพัฒนาประชาธิปไตย เห็นว่าประชาชนทุกคนมีสิทธิและเสรีภาพทางการเมืองที่เท่าเทียมกัน หากประชาชนรู้ว่าตนเองมีสิทธิถอดถอนนักการเมือง ประชาชนก็จะกระตือรือร้นตรวจสอบการทำงานของรัฐบาลมากขึ้น ขณะเดียวกันนักการเมืองเมื่อรู้ว่าประชาชนมีสิทธิที่จะรวมรายชื่อถอดถอนเขา นักการเมืองก็จะปฏิบัติหน้าที่อย่างดี ไม่ทุจริต โปร่งใสมากขึ้น หากประชาชนมองว่านโยบายใดของรัฐมีผลกระทบต่อตนเอง และส่วนรวม ประชาชนก็มีส่วนในการรวมรายชื่อร่างกฎหมายมากขึ้น เพื่อใช้สิทธิและปกป้องสิทธิของตน ซึ่งทั้งการร่วมร่างกฎหมาย การตรวจสอบ การถอดถอนล้วนเป็นกระบวนการที่สำคัญของการปกครองในระบอบประชาธิปไตย

นักศึกษาคนที่ 3 ให้ความเห็นว่า มีความเกี่ยวข้อง เพราะสิทธิและเสรีภาพทางการเมืองเป็นหลักการสำคัญของประชาธิปไตย หลังจากที่ประเทศไทยเปลี่ยนแปลงการปกครองจากระบอบสมบูรณาญาสิทธิราชย์มาเป็นระบอบประชาธิปไตยแล้ว แต่พัฒนาการประชาธิปไตยก็ยังเป็นในรูปแบบเดิม ๆ คือ เปลี่ยนโครงสร้างการปกครองการบริหาร เปลี่ยนรัฐบาลที่มาบริหาร เปลี่ยนกฎหมาย เปลี่ยนรัฐธรรมนูญ ซึ่งเป็นเพียงการแก้ไขตัวอักษรในกฎหมาย เป็นแค่การร่างกฎหมายขึ้น แต่ประชาชนยังไม่ได้นำไปปฏิบัติจริง ๆ หรือมีความรู้ความเข้าใจอย่างแท้จริง เมื่อประชาชนไม่มีความรู้ความเข้าใจในเรื่องสิทธิและเสรีภาพทางการเมืองที่ถูกต้อง ก็ย่อมเป็นอุปสรรคต่อการพัฒนาประชาธิปไตย เพราะหลักการสำคัญของประชาธิปไตย คือ สิทธิและเสรีภาพทางการเมืองของประชาชน

ส่วนผลที่มีต่อการพัฒนาประชาธิปไตย ก็คือ ถ้าประชาชนควรรู้และเข้าใจในสิทธิและเสรีภาพทางการเมืองของตนเอง รัฐบาลหรือผู้ปกครองเองก็ควรปกครองโดยให้ประชาชนเองได้ใช้สิทธิและเสรีภาพทาง การเมืองของตนเองอย่างเต็มที่ เพื่อให้ประเทศไทยพัฒนาเป็นสังคมประชาธิปไตยเต็มตัว ไม่อยากให้ประชาธิปไตยเป็นเพียงคำพูดที่ใช้อธิบายหรือระบุถึงระบอบการปกครอง แต่ควรเป็นระบอบการปกครองที่ประชาชนมีสิทธิและเสรีภาพ สามารถใช้สิทธิหรือแสดงเสรีภาพอย่างแท้จริง

นักศึกษาคนที่ 4 ให้ความคิดเห็นว่า มีความเกี่ยวข้อง เพราะระบอบประชาธิปไตยประชาชนทุกคนมีสิทธิและเสรีภาพทางการเมืองเท่าเทียมกัน เช่น สิทธิในการเลือกตั้ง ถ้าประชาชนทุกคนรู้และเข้าใจในสิทธิและเสรีภาพทางการเมือง ก็จะตระหนักถึงความสำคัญของการไปใช้สิทธิเลือกตัวแทนของตนเข้าไปบริหารประเทศ และออกไปใช้สิทธิเลือกตั้งโดยที่ไม่จำเป็นต้องกำหนดในรัฐธรรมนูญให้การเลือกตั้งเป็นหน้าที่ของประชาชน เมื่อประชาชนทุกคนรู้ เข้าใจ และใช้สิทธิและเสรีภาพทางการเมืองของตนอย่างถูกต้อง การพัฒนาประชาธิปไตยของไทยก็จะเป็นไปตามกระบวนการอย่างที่ควรจะเป็น

ส่วนผลที่มีต่อการปกครองประชาธิปไตยก็คือ การปกครองโดยเสียงส่วนใหญ่ของประชาชนในประเทศ ถ้าประชาชนมีความรู้ความเข้าใจในสิทธิและเสรีภาพทางการเมืองของตน ผู้แทนที่ประชาชนเสียงส่วนใหญ่เลือกเข้ามาปกครองบริหารประเทศย่อมกระทำการเพื่อประชาชนและเป็นไปตามสิทธิและเสรีภาพทางการเมืองอันเป็นหลักการสำคัญของการปกครองระบอบประชาธิปไตย

นักศึกษาคนที่ 5 ให้ความเห็นว่า เกี่ยวข้อง เพราะทำให้ประชาชนตระหนักถึงความสำคัญของการมีส่วนร่วมทางการเมืองของตนว่าเป็นส่วนสำคัญในการปกครองในระบอบประชาธิปไตย และจะช่วยพัฒนาประเทศให้เจริญ

นอกจากนี้ ความรู้ความเข้าใจยังส่งเสริมให้ระบอบประชาธิปไตยมีความมั่นคงยิ่งขึ้น เนื่องจากประชาชนรู้และใช้สิทธิและเสรีภาพทางการเมืองได้อย่างถูกต้อง ไม่ขัดต่อหลักกฎหมาย ไม่สร้างความเดือดร้อนให้แก่ผู้อื่น อีกทั้งไม่ยอมรับการรัฐประหาร หรือรัฐบาลที่ไม่ได้มาจากการเลือกตั้ง ซึ่งเป็นทั้งสิทธิทางการเมืองและการมีส่วนร่วมทางการเมืองของประชาชน นอกจากนั้นประชาชนยังไม่ได้มีส่วนร่วมในการร่างรัฐธรรมนูญ กฎหมายสูงสุดที่ใช้ปกครองประเทศก็มาจากเสียงส่วนใหญ่ของประชาชนในประเทศ ซึ่งเป็นไปตามหลักการของประชาธิปไตย

นักศึกษาคนที่ 6 ให้ความคิดเห็นว่า เพราะระบอบประชาธิปไตยให้ความสำคัญกับสิทธิและเสรีภาพของประชาชน ถ้าประชาชนในประเทศมีความรู้ความเข้าใจเรื่องสิทธิและเสรีภาพทางการเมือง มีการใช้สิทธิและเสรีภาพทางการเมืองภายใต้กรอบกฎหมาย ไม่กระทบสิทธิของผู้อื่น คำนึงถึงประโยชน์ส่วนรวมมากว่าส่วนตน การพัฒนาประชาธิปไตยจะเป็นได้อย่างดีขึ้น

นักศึกษาคนที่ 7 ให้ความคิดเห็นว่า มีความเกี่ยวข้อง ประเทศจะมีการพัฒนาประชาธิปไตยได้ดี เมื่อประชาชนมีสิทธิและเสรีภาพทางการเมือง โดยที่รู้และเข้าใจ แล้วใช้หรือแสดงสิทธิและเสรีภาพทางการเมืองได้อย่างถูกต้อง มีการแสดงความคิดเห็นทางการเมือง มีส่วนร่วมทางการเมือง โดยเฉพาะการตรวจสอบการทำงานของรัฐบาล การลงประชามติ ลงรายชื่อถอดถอนผู้ดำรงตำแหน่งทางการเมือง รวมรายชื่อยื่นเสนอร่างหรือแก้ไขกฎหมายต่าง ๆ

นักศึกษาคนที่ 8 ให้ความเห็นว่า มีความเกี่ยวข้อง ถ้าประชาชนมีความรู้ความเข้าใจในเรื่องสิทธิและเสรีภาพทางการเมืองมาก สภาพสังคมก็จะเอื้อต่อการพัฒนาไปสู่สังคมประชาธิปไตยอย่างเต็มตัว เปลี่ยนจากประชาธิปไตยครึ่งใบเป็นประชาธิปไตยเต็มใบ สังคมที่เป็นประชาธิปไตยอย่างแท้จริงนั้น ประชาชนต้องมีความเข้าใจในสิทธิและเสรีภาพทางการเมืองเท่ากัน ในเมื่อทุกคนมีสิทธิและเสรีภาพทางการเมืองเท่าเทียมกันอยู่แล้ว ถ้าทุกคนมีความเข้าใจเท่ากันแล้วย่อมแสดงออกทางสิทธิและเสรีภาพทางการเมืองที่เท่ากัน แม้จะมีความคิดเห็นแตกต่างกัน และนำไปสู่การมีส่วนร่วมทางการเมืองของประชาชนทุกคน

ผู้ปกครองในระบอบประชาธิปไตย เช่น รัฐบาล นักการเมือง เจ้าหน้าที่รัฐเช่นกัน ก็ควรตระหนักในความรู้ความเข้าใจในเรื่องสิทธิและเสรีภาพทางการเมือง เพราะบุคคลเหล่านี้เป็นตัวแทนที่ประชาชนใช้สิทธิทางการเมืองเลือกเข้ามาทำหน้าที่แทนตน จึงมีความสำคัญอย่างยิ่งกับการปกครองในระบอบประชาธิปไตยที่ประชาชนมอบอำนาจอธิปไตยของตนให้แก่ตัวแทนในการบริหารจัดการประเทศแทนตนเอง

นักศึกษาคนที่ 9 ให้ความเห็นว่า มีความเกี่ยวข้อง เพราะประชาธิปไตย คือ การให้ประชาชนมีส่วนร่วมทางการเมือง ประชาชนมีสิทธิและเสรีภาพทางการเมืองอย่างเท่าเทียมกัน ประชาชนสามารถแสดงออกทางสิทธิและเสรีภาพทางการเมืองได้ และถ้าประชาชนมีความรู้ความเข้าใจที่ถูกต้องแล้ว ก็จะแสดงออกทางสิทธิและเสรีภาพทางการเมืองอย่างถูกต้อง เมื่อประชาชนมีความเข้าใจอย่างถูกต้องจะส่งผลให้การพัฒนาประชาธิปไตยไปในทางที่ถูกที่ควร

เมื่อประชาชนมีความรู้ความเข้าใจในเรื่องสิทธิและเสรีภาพทางการเมืองและตระหนักถึงความสำคัญของสิทธิและเสรีภาพทางการเมืองที่จะทำให้ประชาชนเอง ได้เข้าไปมีส่วนร่วมทางการเมือง มีส่วนร่วมในการเลือกผู้แทนทางการเมือง การจัดตั้งรัฐบาลบริหารประเทศ การร่วมร่างกฎหมาย การตรวจสอบการทำงานของรัฐบาล การถอดถอนนักการเมืองที่ทุจริต ซึ่งเป็นกระบวนการสำคัญในการปกครองระบอบประชาธิปไตย

นักศึกษาคนที่ 10 ให้ความคิดเห็นว่า มีความเกี่ยวข้อง หากประชาชนมีความรู้ความเข้าใจในเรื่องสิทธิและเสรีภาพทางการเมือง ประชาชนก็จะมีส่วนร่วมทางการเมืองมากยิ่งขึ้น ทั้งการแสดงความคิดเห็นทางการเมือง การแสดงออกทางการเมือง โดยเฉพาะการแสดงออกซึ่งสิทธิและเสรีภาพทางการเมือง หรือเพื่อปกป้องสิทธิและเสรีภาพทางการเมืองจากรัฐ มีส่วนร่วมในการจัดตั้งรัฐบาล การตรวจสอบการทำงานของรัฐบาล เป็นการตรวจสอบ ถอดถอน และคานอำนาจรัฐ ซึ่งเป็นกระบวนการสำคัญในประชาธิปไตย ทำให้เกิดการพัฒนาประชาธิปไตยอย่างแท้จริง อำนาจการตัดสินใจหรือบริหารประเทศไม่ได้อยู่ในมือผู้นำหรือรัฐบาลเพียงฝ่ายเดียว ประชาชนก็มีอำนาจด้วย ซึ่งอำนาจอธิปไตยนี้ เป็นหัวใจสำคัญของการปกครองในระบอบประชาธิปไตย

นักศึกษาคนที่ 11 ให้ความคิดเห็นว่า มีความเกี่ยวข้อง เพราะรัฐธรรมนูญเหมือนเป็นสัญลักษณ์หลักของประเทศ ที่ปกครองในระบอบประชาธิปไตย เมื่อรัฐธรรมนูญเป็นกฎหมายสูงสุดของประเทศที่มีหลักประกันสิทธิและเสรีภาพทางการเมืองของประชาชน ประชาชนเองก็ควรมีความรู้ความเข้าใจในเรื่องสิทธิและเสรีภาพทางการเมืองสอดคล้องกับรัฐธรรมนูญ รัฐธรรมนูญเองก็ควรมีมาตราที่รับรองและคุ้มครองสิทธิและเสรีภาพทางการเมืองของประชาชน สองสิ่งนี้ต้องไปด้วยกัน เป็นทางคู่ขนานในการพัฒนาประชาธิปไตย ทุกวันนี้ประชาชนอาจรู้แล้วว่าประชาธิปไตยคืออะไร แต่รัฐต้องส่งเสริมให้ประชาชนรู้ด้วยว่าตนมีสิทธิและเสรีภาพทางการเมืองอย่างไร และควรแสดงออกอย่างไร ให้ถูกต้องตามกฎหมาย เพราะถ้าประชาชนไม่รู้ไม่เข้าใจ ไม่ตระหนักถึงความสำคัญของสิทธิและเสรีภาพทางการเมืองที่มีผลต่อการมีส่วนร่วมทางการเมือง การพัฒนาประชาธิปไตยในบ้านเราคงเป็นไปได้ยาก

สรุปจากการสัมภาษณ์นักศึกษาทั้งหมด ใน**ประเด็นที่ 6** **ความรู้และความเข้าใจเกี่ยวกับสิทธิและเสรีภาพทางการเมืองตามรัฐธรรมนูญ มีความเกี่ยวข้องอย่างไรกับการพัฒนาประชาธิปไตย และ มีความสำคัญกับการปกครองในระบอบประชาธิปไตยอย่างไร**  สรุปได้ว่า นักศึกษาล้วนเห็นความเกี่ยวข้องของการรับรู้และความเข้าใจในสิทธิและเสรีภาพทางการเมืองตามรัฐธรรมนูญ กับความสำคัญที่มีต่อการปกครองในระบอบประชาธิปไตย และการพัฒนาประชาธิปไตย ซึ่งส่วนใหญ่แล้วเห็นว่า การที่ประชาชนมีความรู้ความเข้าใจต่อสิทธิและเสรีภาพทางการเมืองจะส่งผลให้ประชาชนเกิดความตระหนักในการมีส่วนร่วมทางการเมืองมากขึ้น ซึ่งการมีส่วนร่วมทางการเมืองนี้เองจะช่วยผลักดันให้โครงสร้างการปกครองระบอบประชาธิปไตยมีความมั่นคงและสมบูรณ์แบบมากยิ่งขึ้น

ซึ่งข้างต้นคือ ความคิดเห็นส่วนใหญ่ที่เสนอให้เห็นถึงความเกี่ยวโยงของความรู้ ความเข้าใจเรื่องสิทธิและเสรีภาพทางการเมืองที่มีต่อระบอบการปกครองและการพัฒนาประชาธิปไตย แต่ทว่ามีนักศึกษา 2 คน ที่ได้มีข้อเสนอแนะที่อ้างถึงรัฐธรรมนูญ พ.ศ.2560 โดยนักศึกษาคนหนึ่งได้ให้ความเห็นว่า บทบาทของรัฐธรรมนูญนั้นควรคุ้มครองสิทธิและเสรีภาพของประชาชน และอีกท่านหนึ่งได้เสนอว่า ปัญหาของการรับรู้และความเข้าใจต่อสิทธิและเสรีภาพทางการเมืองไม่ได้อ้างอิงอยู่กับรัฐธรรมนูญ เพราะมีการแก้หลายครั้ง ซึ่งทำให้การรับรู้ไม่มีประสิทธิภาพ และไม่ก่อให้เกิดการรับรู้ของประชาชนได้อย่างแท้จริง แต่ปัญหาที่เกิดขึ้นนั้น แท้จริงแล้วเกี่ยวข้องกับบริบทของระบบการเมืองไทยเสียมากกว่า

จากผลการศึกษาข้างต้น จะเห็นได้ว่า นักศึกษาต่างให้ความสำคัญต่อการรับรู้และความเข้าใจในสิทธิและเสรีภาพทางการเมืองในการที่จะส่งเสริมการมีส่วนร่วมของประชาชน เพื่อให้เกิดประชาธิปไตยที่ “สมบูรณ์แบบ” ตามมุมมองของนักศึกษา ส่วนบทบาทของความรู้ ความเข้าใจผ่านรัฐธรรมนูญในมุมมองของนักศึกษานั้น มีค่อนข้างน้อย ดังนั้นหมายความว่าความรู้ความเข้าใจเรื่องสิทธิและเสรีภาพทางการเมืองนั้น มีอิทธิพลต่อการเสริมสร้างประชาธิปไตยในการเมืองไทย แต่ทว่าความรู้และความเข้าใจที่เกิดขึ้น ไม่จำเป็นต้องเกี่ยวโยงอยู่กับสิทธิเสรีภาพที่ปรากฏตามรัฐธรรมนูญ แต่เน้นหัวใจหลักตามที่ปรากฏในมุมมองของนักศึกษา นั่นคือ กระบวนการมีส่วนร่วมทางการเมืองของประชาชนเป็นหลัก ซึ่งกระบวนการดังกล่าวนี้เอง มีความสำคัญในความรู้สึกนึกคิด และสำนึกในประชาธิปไตยอย่างน่าสนใจ ซึ่งผู้วิจัยเห็นว่าได้มีอิทธิพลในการเมืองไทยปัจจุบันมาตั้งแต่เหตุการณ์รัฐประหาร พ.ศ.2557 ทำให้มโนทัศน์การเมืองไทยของประชาชนอยู่ในทิศทางที่คล้ายคลึงกัน นั่นคือ การให้ความสำคัญของการมีส่วนร่วมทางการเมืองเป็นกลไกการขับเคลื่อนประชาธิปไตยที่สำคัญที่สุด ดังนั้นการปกครองและการพัฒนาระบอบประชาธิปไตยในสังคมไทย จึงสามารถกล่าวได้ว่าเกี่ยวเนื่องอยู่อย่างแนบแน่นต่อสำนึกของการมีส่วนร่วมทางการเมือง ดังที่ปรากฏในความคิดเห็นของกลุ่มนักศึกษาดังกล่าว ซึ่งไม่แตกต่างกับสำนึกที่เกิดขึ้นในประชาชนไทยทั่วไปด้วยเช่นกัน เพราะฉะนั้นการแสดงความคิดเห็นในประเด็นดังกล่าวของนักศึกษา จึงมีบริบทเกี่ยวโยงมาจากความเปลี่ยนแปลงของการเมืองไทยอย่างแนบแน่น ซึ่งจะเป็นหน่วยวิเคราะห์ในประเด็นการส่งเสริมความรู้ความเข้าใจในสิทธิและเสรีภาพทางการเมืองภายใต้บริบทการเมืองไทยต่อไป

จากผลการสัมภาษณ์จากประเด็นคำถามทั้งหมด แสดงให้เห็นถึงความรู้และความเข้าใจเรื่องสิทธิและเสรีภาพทางการเมืองตามรัฐธรรมนูญ พ.ศ.2560 ของนักศึกษาชั้นปีที่ 4 สาขาวิชานิติศาสตร์ คณะมนุษยศาสตร์และสังคมศาสตร์ มหาวิทยาลัยราชภัฏเพชรบูรณ์ ในประเด็นต่าง ๆ โดยผู้วิจัยได้มีกรอบแนวคิดตามหลักการที่ปรากฏในรัฐธรรมนูญ พ.ศ.2560 เป็นแนวทางของการวัดความรู้ความเข้าใจดังกล่าวของนักศึกษาไว้อย่างชัดเจน ดังนี้

1. สิทธิในข้อมูลข่าวสารและการร้องเรียน (มาตรา 41)
2. สิทธิในการชุมนุมและการสมาคม (มาตรา 42)
3. สิทธิชุมชน (มาตรา 43)
4. สิทธิพิทักษ์รัฐธรรมนูญ (มาตรา 49)
5. การมีส่วนร่วมทางการเมืองโดยตรงของประชาชน (มาตรา 43, 133, 254 และ 256)

**4.3 สรุปผลการสัมภาษณ์**

โดยกรอบคิดดังกล่าวจะเป็นแบบแผนในการวัดความรู้ความเข้าใจของนักศึกษาในแต่ละประเด็น จากผลการสัมภาษณ์ ดังนี้

1. **ความรู้ ความเข้าใจเกี่ยวกับความหมายของสิทธิเสรีภาพทางการเมือง** ของนักศึกษานั้น

ปรากฏว่า นักศึกษาสามารถอธิบายความหมายดังกล่าวในสองลักษณะ โดยความหมายแรก คือ การอธิบายถึงสิทธิและเสรีภาพทางการเมืองในกรอบของสิทธิและเสรีภาพทั่วไป และความหมายที่สอง คือ สิทธิและเสรีภาพทางการเมืองที่มีความหมายอยู่ภายใต้การมีส่วนร่วมทางการเมือง เช่น การชุมนุม การเลือกตั้ง และการลงประชามติ เป็นต้น ซึ่งหากพิจารณาตามกรอบแนวคิดของงานวิจัยแล้ว สิทธิและเสรีภาพทางการเมืองตามรัฐธรรมนูญ พ.ศ.2560 ได้กำหนดสิทธิและเสรีภาพทางการเมืองอยู่ในกรอบความคิดที่ว่าสิทธิในการมีส่วนร่วมทางการเมืองในฐานะเจ้าของอำนาจอธิปไตย และเสรีภาพในการเลือกหรือกำหนดวิถีชีวิตของตนเองทางการเมือง เศรษฐกิจ สังคม วัฒนธรรม และการจัดการทรัพยากรธรรมชาติ (ศรัณยู หมั้นทรัพย์, 2553) ดังนั้น หมายความว่า ความรู้ความเข้าใจที่มีต่อหลักการสิทธิเสรีภาพทั่วไปและทั้งความสำคัญของหลักการมีส่วนร่วมทางกาเมืองในการเมืองไทยปัจจุบัน

1. **ความรู้ ความเข้าใจของนักศึกษาที่มีต่อการรับรองเกี่ยวกับสิทธิและเสรีภาพทางการ**

**เมืองของประชาชนในรัฐธรรมนูญ พ.ศ.2560** ซึ่งในประเด็นนี้ นักศึกษาได้แสดงให้เห็นว่า ความรู้ความเข้าใจในบทบัญญัติที่เกี่ยวกับสิทธิและเสรีภาพทางการเมืองนั้น อยู่ในลักษณะที่สามารถอธิบายได้เป็นประเด็นมากกว่าเป็นมาตรา ซึ่งประเด็นที่นักศึกษากล่าวถึงมากที่สุด คือ ประเด็นการเลือกตั้ง การถอดถอนรัฐบาลและนักการเมือง รวมทั้งการชุมนุม ซึ่งนักศึกษาต่างเห็นว่าเป็นประเด็นที่ปรากฏในรัฐธรรมนูญ พ.ศ.2560 ในการรับรองสิทธิและเสรีภาพทางการเมือง และถ้าหากพิจารณาตามกรอบแนวคิดของงานวิจัยแล้วนั้น ความรู้ความเข้าใจของนักศึกษาที่มีต่อบทบัญญัติตามรัฐธรรมนูญ พ.ศ.2560 นั้น สอดคล้องต่อบทบัญญัติตามกรอบแนวคิดของงานวิจัยที่กำหนดไว้ในประเด็นบางส่วน ไม่ว่าจะเป็นการถอดถอนรัฐบาลและนักการเมือง การชุมนุมทางการเมือง การแสดงความคิดเห็น สิทธิในการเสนอร่างกฎหมายและประชามติ สิทธิในการรวมกลุ่มทางการเมือง หรือการเป็นสมาชิกพรรคการเมือง สิทธิในกระบวนการยุติธรรมและตรวจสอบ ร้องเรียนรัฐบาลหรือหน่วยงานรัฐ และสิทธิในการแก้ไขกฎหมาย ล้วนแล้วแต่ปรากฏในรัฐธรรมนูญ พ.ศ.2560 แต่ทว่า ในประเด็นเรื่องการเลือกตั้งนั้น นักศึกษาเห็นตรงกันมากที่สุดว่าเป็นส่วนหนึ่งในบทบัญญัติที่รับรองสิทธิและเสรีภาพทางการเมือง กลับเป็นประเด็นที่ปรากฏในหมวดที่ 4 ว่าด้วยหน้าที่ของชนชาวไทย ซึ่งอยู่นอกเหนือกรอบแนวคิดของงานวิจัยนี้

1. **ความรู้ ความเข้าใจเรื่องการมีส่วนร่วมโดยตรงของประชาชนตามรัฐธรรมนูญ พ.ศ.**

**2560** โดยจากผลการสัมภาษณ์จะเห็นได้ว่า นักศึกษามีความเห็นตรงกันว่า การเลือกตั้ง คือ สิทธิที่สำคัญที่แสดงออกถึงการมีส่วนร่วมโดยตรงของประชาชน เพราะการเลือกตั้งนั้นนำไปสู่การเลือกผู้แทน เพื่อใช้สิทธิของประชาชนในการเมืองการปกครองต่อไป นอกจากนี้นักศึกษายังเพิ่มเติมในประเด็นของสิทธิในการทำประชามติ การเสนอร่างกฎหมาย การแก้กฎหมาย การถอดถอนนักการเมืองหรือรัฐบาล การแสดงความคิดเห็น และการชุมนุม ดังนั้นจากความคิดเห็นของนักศึกษาดังกล่าว ผู้วิจัยมีข้อสังเกตว่า แม้ว่าประเด็นของการเลือกตั้งจะจัดอยู่ในเรื่องหน้าที่พลเมือง (หมายความว่าการเลือกตั้งนั้นถูกจำกัดให้อยู่ในบทบาทของ “หน้าที่” มากกว่า “สิทธิ”) ตามที่ปรากฏในรัฐธรรมนูญ พ.ศ.2560 ซึ่งอยู่นอกเหนือกรอบแนวคิดเรื่องสิทธิและเสรีภาพทางการเมือง ดังที่งานวิจัยชิ้นนี้ได้กำหนดไว้ กลับถูกยกมาเป็นประเด็นหลักในการอธิบายถึงสิทธิและเสรีภาพทางการเมืองในความเห็นของนักศึกษา แสดงให้เห็นถึงความสำคัญของการเลือกตั้งกับความรู้ความเข้าใจที่มีต่อสิทธิและเสรีภาพทางการเมืองของประชาชน กล่าวคือ การเลือกตั้งนั้นถูกทำให้เป็น “ตัวแทน” และกระบวนการสำคัญทางการเมืองในระบอบประชาธิปไตย โดยเฉพาะในบริบทของประเทศไทย ในความรู้สึกนึกคิดของประชาชนไทยอย่างฝังแน่น และยาวนาน

1. **ปัญหาและอุปสรรคของการศึกษารัฐธรรมนูญ พ.ศ.2560 และบทบาทของหน่วยงานรัฐ**

**ต่อการส่งเสริมความรู้และความเข้าใจสิทธิเสรีภาพทางการเมืองของประชาชน** จากผลการสัมภาษณ์จะเห็นได้ว่าในประเด็นนี้ นักศึกษาต่างมีความเห็นทิศทางเดียวกันว่า การศึกษารัฐธรรมนูญ พ.ศ.2560 ของตนเองนั้น ค่อนข้างมีปัญหา เนื่องจากข้อจำกัดและเงื่อนไขส่วนบุคคลต่าง ๆ เช่น บางคนไม่ชอบอ่านหนังสือ บางคนมีทัศนคติต่อรัฐธรรมนูญว่า เป็นเรื่องที่เข้าใจยาก ทั้งเรื่องภาษาและการตีความ รวมทั้งบางคนเกิดความเบื่อหน่ายในการเมืองไทย ที่มีการเปลี่ยนแปลงเสมอ รวมทั้งตัวรัฐธรรมนูญที่มีมาหลายฉบับ ทำให้ไม่สนใจที่จะศึกษาต่อ ดังนั้นหมายความว่าการศึกษารัฐธรรมนูญ พ.ศ.2560 โดยตรงของนักศึกษานั้น มิได้มีผลต่อความรู้ ความเข้าใจเรื่องสิทธิและเสรีภาพทางการเมืองแต่อย่างใด จากการแสดงให้เห็นถึงบทบาทของรัฐธรรมนูญที่อยู่นอกเหนือการเรียนรู้และการศึกษาทางการเมืองของคนและในประเด็นการให้ความเห็นต่อบทบาทของหน่วยงานรัฐในการส่งเสริมความรู้ ความเข้าใจในสิทธิและเสรีภาพทางการเมืองของประชาชนนั้น นักศึกษาต่างให้ความเห็นที่อยู่ในกรอบของการจัดกิจกรรมที่สอดคล้องกับการให้ความรู้อย่างเป็นรูปธรรม เพื่อให้กฎหมายและหลักการต่าง ๆ ในรัฐธรรมนูญเป็นเรื่องที่เข้าใจง่ายขึ้นกับประชาชน

1. **ความรู้ ความเข้าใจต่อบทบาทของนักศึกษาที่มีต่อการส่งเสริมความรู้และความเข้าใจ**

**ในสิทธิเสรีภาพทางการเมืองของประชาธิปไตย** โดยในฐานะที่นักศึกษากลุ่มตัวอย่างนั้นเป็นนักศึกษาจากสาขาวิชานิติศาสตร์ ซึ่งเกี่ยวข้องต่อการเรียนรู้เกี่ยวกับกระบวนการทางการเมืองและเกี่ยวข้องต่อประชาชนไทยต่อการมีสัมพันธภาพที่ดีทางการเมือง โดยเฉพาะในการเผยแพร่ความรู้ ความเข้าใจทางการเมือง ซึ่งนักศึกษาได้ให้ความสำคัญและเข้าใจในบทบาทของตนเองตามประเด็นดังกล่าวชัดเจน โดยให้นิยมว่า ตนองจะเป็น “ตัวกลาง” ของรัฐและประชาชนได้อย่างมีประสิทธิภาพ เพราะเนื่องจากการอยู่ในบทบาทนักศึกษานั้นเอง จะเป็นพื้นฐานของการเข้าหาประชาชนได้อย่างทั่วถึงและใกล้ชิดมากกว่าเจ้าหน้าที่รัฐ เพราะเห็นว่าประชาชนมีความรู้สึกต่อบทบาทของนักศึกษาในลักษณะที่ผ่อนคลายและปราศจากอคติ ดังนั้นผู้วิจัยจึงเห็นว่าความรู้และความเข้าใจต่อบทบาทของการเป็นนักศึกษาของกลุ่มนักศึกษาเหล่านี้ ที่ถือว่าเป็นการแสดงออกถึงการกระตุ้นความสนใจทางการเมืองแก่ประชาชนที่สำคัญ แต่ทว่าก็ทำให้เห็นในอีกทางหนึ่งว่ากลุ่มนักศึกษามีความรู้ความเข้าใจต่อบทบาทของตนในการเมืองไทย ที่ยังอยู่ในขอบเขตของรัฐ ซึ่งบทบาทของพวกเขานั้นจำกัดอยู่ในส่วนหนึ่งของ “ผู้ช่วยเหลือ” ในหน่วยงานของรัฐเท่านั้น โดยแท้ที่จริงแล้ว หากพิจารณาในสังคมการเมืองระบอบประชาธิปไตย นักศึกษาโดยเฉพาะนักศึกษาทางการเมืองจะมีบทบาททางการเมือง หรือบทบาทการเชื่อมต่อประชาชนต่อการเมืองในลักษณะที่กว้างกว่านั้น โดยจะเห็นได้จากบทบาทนักศึกษาต่อการเมืองไทยในประวัติศาสตร์การเมืองไทยที่ผ่านมา หรือบทบาทของนักศึกษาในสังคมการเมืองประชาธิปไตยแบบเต็มใบ เป็นต้น

1. **บทบาทของความรู้ ความเข้าใจต่อสิทธิเสรีภาพทางการเมืองของประชาชนที่มีต่อ**

**ความมั่นคงในระบอบประชาธิปไตยและการพัฒนาประชาธิปไตย** นักศึกษาส่วนใหญ่ต่างมีความเห็นว่า ความรู้ ความเข้าใจต่อสิทธิเสรีภาพทางการเมืองมีความสำคัญอย่างยิ่งต่อการเป็นส่วนหนึ่งในระบอบประชาธิปไตยและการพัฒนาประชาธิปไตย เพราะเห็นว่าหากประชาชนมีความรู้ ความเข้าใจต่อสิทธิเสรีภาพทางการเมืองที่ถูกต้องตามหลักการแล้ว จะทำให้เกิดความตระหนักในการมีส่วนร่วมทางการเมืองของประชาชนมากขึ้น ซึ่งให้ความสำคัญว่าการมีส่วนร่วมนี้เอง จะนำไปสู่การปกครองในระบอบประชาธิปไตยที่เข้มแข็งนั่นเอง แต่ก็มีนักศึกษาอีกบางส่วนที่มีความเห็นน่าสนใจว่าความรู้ ความเข้าใจต่อสิทธิเสรีภาพทางการเมืองตามรัฐธรรมนูญ พ.ศ.2560 มิได้เป็นบทสรุปของความรู้ความเข้าใจที่แท้จริง เพราะรัฐธรรมนูญ พ.ศ.2560 ฉบับนี้ ยังมีปัญหาเพราะไม่ได้เกิดขึ้นอย่างเป็นประชาธิปไตยที่แท้จริง เนื่องจากระบบการเมืองไทยที่ยังไม่ก่อให้เกิดประชาธิปไตยที่แท้จริง เป็นต้น ดังนั้นผู้วิจัยจึงมีข้อสังเกตจากผลการสัมภาษณ์ว่า การที่นักศึกษาหลายคนได้มีความเห็นต่อประเด็นการมีส่วนร่วมทางการเมืองของประชาชนว่า เป็นเรื่องสำคัญของการส่งเสริมระบอบการปกครองแบบประชาธิปไตย และเป็นกุญแจสำคัญที่นำไปสู่การพัฒนาประชาธิปไตยของไทยนั้น การรับรู้ดังกล่าวมีความเกี่ยวโยงอย่างใกล้ชิดต่อปรากฏการณ์ความเคลื่อนไหวทางการเมือง ในสังคมการเมืองไทยในช่วง 5 ปีที่ผ่านมา ขณะเดียวกันนั้นความสำคัญของการศึกษาเพื่อให้เกิดความรู้ ความเข้าใจต่อสิทธิเสรีภาพทางการเมือง ก็ถือว่าเป็นกลไกหลักที่จะนำไปสู่การมีส่วนร่วมทางการเมืองดังกล่าวได้เช่นกัน ดังนั้นจะเห็นได้ว่า นักศึกษาได้แสดงความสัมพันธ์ของความรู้ ความเข้าใจต่อสิทธิเสรีภาพทางการเมือง การมีส่วนร่วมทางการเมือง และการพัฒนาประชาธิปไตยได้อย่างชัดเจน โดยที่ผู้วิจัยเห็นว่าเกี่ยวเนื่องกับบริบทความเปลี่ยนแปลงทางการเมืองไทยอย่างแนบแน่น ซึ่งจะเป็นประเด็นสำคัญในการอภิปรายผลต่อไป