**บทที่ 2**

**เอกสารและงานวิจัยที่เกี่ยวข้อง**

ในการศึกษาวิจัย เรื่อง ความรู้และความเข้าใจเกี่ยวกับสิทธิและเสรีภาพทางการเมืองตามรัฐธรรมนูญ พ.ศ.2560 ของนักศึกษาสาขาวิชานิติศาสตร์ คณะมนุษยศาสตร์และสังคมศาสตร์ มหาวิทยาลัยราชภัฏเพชรบูรณ์ ผู้วิจัยได้ศึกษาค้นคว้าเอกสาร แนวคิด และงานวิจัยที่เกี่ยวข้องมาเป็นแนวทางในการศึกษา ดังนี้

1. แนวคิดเกี่ยวกับความรู้ความเข้าใจ

2. แนวคิดเกี่ยวกับสิทธิและเสรีภาพ

3. แนวคิดเกี่ยวกับรัฐธรรมนูญ

4. ผลงานวิจัยที่เกี่ยวข้อง

5. กรอบแนวคิดในการวิจัย

**2.1 แนวคิดเกี่ยวกับความรู้ความเข้าใจ**

มีนักวิชาการหลายท่านได้ให้ความหมายของคำว่า “ความรู้” ซึ่งผู้วิจัยได้สรุปรายละเอียดดังนี้

ตามพจนานุกรม The Lexicon Webster Dictionary (1977 : 465) ความรู้ (Knowledge) หมายถึง ความรู้เกี่ยวกับข้อเท็จจริง กฎเกณฑ์ และโครงสร้างที่เกิดขึ้นจากการศึกษา ค้นคว้า หรือเป็นความรู้เกี่ยวกับสถานที่ สิ่งของหรือบุคคล ซึ่งได้จากการสังเกต ประสบการณ์หรือรายงาน โดยการรับรู้เหล่านั้นต้องอาศัยเวลา

ในขณะที่ เบนจามิน เอส บลูม (Bloom B.S. 1972 อ้างในสำนักงานทดสอบการศึกษา, 2521 : 13-15) กล่าว่า ความรู้เป็นเรื่องที่เกี่ยวกับการระลึกถึงวิธีและขบวนการต่าง ๆ หรือระลึกถึงแบบกระบวนทางจิตวิทยาของความจำเป็น

อุทุมพร ทองอุไทย (2523 : 68) ให้ความหมายของความรู้ว่า คือ พฤติกรรมและสภาพการต่าง ๆ ซึ่งเน้นการจำไม่ว่าจะเป็นการระลึกถึงหรือการระลึกได้ก็ตาม เป็นสภาพการณ์ที่เกิดขึ้นสืบเนื่องมาจากการเรียนรู้ โดยเริ่มต้นจากการรวมสาระต่าง ๆ เหล่านั้น จนกระทั่งพัฒนาไปสู่ขั้นที่มีความสลับซับซ้อนยิ่งขึ้นไป ความเข้าใจ หมายถึง ขั้นตอนสำคัญของการสื่อความหมายโดยอาศัยความสามารถทางสมองและทัศนะ ซึ่งอาจกระทำได้โดยใช้ปากเปล่า ข้อเขียน ภาษาหรือสัญลักษณ์

ต่าง ๆ โดยทำความเข้าใจ ซึ่งประกอบด้วยการแปล การตีความหมาย และการสรุปอ้างอิง

สำเริง บุญเรืองรัตน์ (2536 : 508) ให้ความหมายของความรู้ หมายถึง ความสามารถของสมองที่เก็บรักษาหรือทรงไว้ซึ่งข้อเท็จจริง หรือเรื่องราวทั้งปวงที่ผู้เรียนได้ประสบมาและความเข้าใจ หมายถึง ความสามารถในการอธิบายความรู้หรือข้อเท็จจริงในรูปแบบที่มีเค้าเหมือนเดิม ตลอดจนสามารถจับข้อเท็จจริงต่าง ๆ มาสัมพันธ์กัน จนสามารถกล่าวได้เป็นอีกแบบหนึ่ง จนถึงขยายความสัมพันธ์นั้น ๆ ออกไปให้กว้างไกลจากข้อเท็จจริงเดิม

จากคำจำกัดความทั้งหมดที่กล่าวมาสามารถสรุปได้ว่า ความรู้ หมายถึง ข้อเท็จจริง กฎเกณฑ์และรายละเอียดต่าง ๆ ที่มนุษย์ได้รับ รวมทั้งที่เกี่ยวกับสถานที่ สิ่งของ และบุคคล ซึ่งได้จากการสังเกตประสบการณ์หรือการค้นคว้า การรับรู้สิ่งต่าง ๆ เหล่านี้ ต้องอาศัยเวลา และมนุษย์ได้มีการเก็บรวบรวมเอาไว้

**2.2 แนวคิดเกี่ยวกับสิทธิและเสรีภาพ**

นักวิชาการหลายท่านได้ให้ความหมายของสิทธิและเสรีภาพไว้ต่าง ๆ ดังต่อไปนี้

พจนานุกรมฉบับราชบัณฑิตยสถาน (ราชบัณฑิตยสถาน, 2525) อธิบายความหมาย “สิทธิ”

ไว้ว่า ความสำเร็จหรืออำนาจที่จะกระทำการใด ๆ ได้อย่างอิสระ โดยได้รับการรับรองจากกฎหมาย

สุเทพ เอี่ยมคง (2550 : 117) ได้ให้ความหมายของสิทธิไว้ว่า คือ ประโยชน์หรืออำนาจของบุคคลที่กฎหมายรับรองและคุ้มครองมิให้มีการละเมิด รวมทั้งบังคับการให้เป็นไปตามสิทธิในกรณีที่การละเมิดด้วย เช่น สิทธิในครอบครัว สิทธิความเป็นอยู่ส่วนตัว สิทธิในเกียรติยศ ชื่อเสียง สิทธิในการเลือกอาชีพ ถิ่นที่อยู่ การเดินทาง สิทธิในทรัพย์สิน เป็นต้น

บรรเจิด สิงคะเนติ (2552 : 12) กล่าวว่า เสรีภาพ เป็นคำที่ถูกใช้เคียงคู่กับคำว่า “สิทธิ”

เสมอว่า “สิทธิเสรีภาพ” จนเข้าใจว่ามีความหมายอย่างเดียวกัน แท้จริงแล้ว คำว่า “เสรีภาพ” หมายถึง อำนาจตัดสินใจด้วยตนเองของมนุษย์ที่จะเลือกดำเนินพฤติกรรมของตนเอง โดยไม่มีบุคลอื่นใดอ้างหรือใช้อำนาจแทรกแซงเกี่ยวข้องกับการตัดสินใจนั้น และเป็นการตัดสินใจด้วยตนเองที่จะกระทำหรือไม่กระทำการสิ่งหนึ่งสิ่งใดอันเป็นการฝ่าฝืนต่อกฎหมาย แต่การที่มนุษย์ดำรงชีวิตอยู่ในสังคมแล้ว แต่ละคนจะตัดสินใจกระทำการหรือไม่กระทำการสิ่งใดนอกเหนือ นอกจากต้องปฏิบัติตามกฎหมายแล้ว ย่อมต้องคำนึงถึงกฎเกณฑ์ต่าง ๆ ของสังคม ขนบธรรมเนียมและวัฒนธรรม สิทธิและเสรีภาพ จึงเป็นปัจจัยสำคัญอย่างหนึ่งในการบ่งชี้ว่าสังคมหรือบ้านเมืองใด มีความสงบสุขมีสันติ มีความเป็นประชาธิปไตยหรือไม่

ภูริชญา วัฒนรุ่ง (2545 : 330) กล่าวว่า สิทธิ (Rights) หมายความว่า ประโยชน์ที่กฎหมายรับรองและคุ้มครองให้ตามความหมายในคำพิพากษาศาลฎีกาที่ 124/2487 ได้กล่าวไว้ในคำพิพากษาว่า “พูดถึงสิทธิหากจะกล่าวโดยย่อและรวบรัดแล้ว ก็ได้แก่ประโยชน์อันบุคคลมีอยู่ แต่ประโยชน์จะเป็นสิทธิหรือไม่ก็ต้องแล้วแต่ว่าบุคคลอื่นมีหน้าที่ต้องเคารพหรือไม่ ถ้าบุคคลอื่นมีหน้าที่ต้องเคารพ ประโยชน์นั้นก็เป็นสิทธิ กล่าวคือ ได้รับการรับรองและคุ้มครองของกฎหมาย” สิทธิ จึงหมายถึง อำนาจที่กฎหมายให้การรับรองแก่บุคคลในอันที่จะกระทำการเกี่ยวข้องกับทรัพย์หรือบุคคลอื่น เป็นอำนาจที่กฎหมายรับรองให้ผู้เป็นเจ้าของสิทธิสามารถเรียกร้องให้ผู้ที่เกี่ยวข้อง ซึ่งอาจจะเป็นคนหนึ่งหรือหลายคนต้องกระทำการบางอย่างให้เกิดประโยชน์แก่ผู้เป็นเจ้าของสิทธินั้น ส่วนเสรีภาพ (Liberty) หมายถึง ภาวะของบุคคลที่ไม่อยู่ภายใต้การครอบงำของผู้อื่น หรือเป็นภาวะที่ปราศจากการถูกหน่วงเหนี่ยวขัดขวาง

**2.3 แนวคิดเกี่ยวกับรัฐธรรมนูญ**

รัฐธรรมนูญ คือ กฎหมายสูงสุดของการปกครองประเทศ รัฐธรรมนูญเป็นแม่บทของกฎหมายทั้งหลายทั้งปวงในประเทศ ถ้ากฎหมายใดที่ขัดต่อกฎหมายรัฐธรรมนูญ กฎหมายนั้นถือว่าเป็นโมฆะ ใช้บังคับไม่ได้ และโดยทั่วไปแล้วรัฐธรรมนูญจะบัญญัติหลักการที่สำคัญ ๆ เกี่ยวกับการบริหารประเทศไว้ เช่น รูปของรัฐ การแบ่งอำนาจอธิปไตย สิทธิหน้าที่ของประชาช และระเบียบแบบแผนของการปกครอง เป็นต้น

ในทุกประเทศไม่ว่าจะปกครองในระบอบใดย่อมจะมีรัฐธรรมนูญเป็นหลักในการปกครองทั้งนั้น แต่ประเภทและที่มาของกฎหมายรัฐธรรมนูญนั้นอาจจะแตกต่างกันไป ทั้งนี้เพราะแต่ละประเทศอาจจะมีสาเหตุของการบัญญัติต่างกัน และบทบัญญัติในรัฐธรรมนูญนั้นก็จะมีลักษณะที่แตกต่างกันไปตามสิทธิ อุดมการณ์ ปรัชญาทางการเมืองของแต่ละประเทศ แม้แต่ประเทศไทยมีรัฐธรรมนูญที่ใช้มาแล้วหลายฉบับนับตั้งแต่มีการเปลี่ยนแปลงการปกครองในปี พ.ศ.2475 เป็นต้นมา และรัฐธรรมนูญแต่ละฉบับมีเนื้อหาในบทบัญญัติที่แตกต่างกันออกไป ทั้งนี้ขึ้นอยู่กับความต้องการของตัวเอง แต่ที่สำคัญและเป็นสิ่งที่น่าชื่นชม ยกย่องรัฐธรรมนูญของไทยก็คือ แม้จะมีการเปลี่ยนแปลงแก้ไขเพิ่มเติมหลายต่อหลายครั้งก็ตาม แต่รัฐธรรมนูญทุกฉบับยังยึดมั่นเทิดทูนพระมหากษัตริย์เป็นประมุขของประเทศตลอดมา

คำว่า รัฐธรรมนูญ ตรงกับภาษาอังกฤษว่า Constitution นั้น นักปราชญ์ได้ให้ความหมายไว้แตกต่างกันดังนี้

Aristotle ให้ความหมายว่า รัฐธรรมนูญเป็นรากฐานที่กำหนดลักษณะโครงสร้างและการจัดสรรอำนาจทางการเมืองและยังแสดงออกถึงแนวการดำเนินชีวิตของประชาชน กล่าวคือ รัฐธรรมนูญในทัศนะของอริสโตเติล หมายถึง เอกสารทางกฎหมาย และทางการเมืองที่อธิบายถึงลักษณะการจัดระเบียบตำแหน่งหน้าที่ และการแบ่งสรรอำนาจ (อ้างถึงใน สุวิชา เป้าอารีย์, 2559 : 4)

รัฐธรรมนูญในความหมายทั่วไป หมายถึง กฎหมายสูงสุดของรัฐที่ได้บัญญัติขึ้นไว้อย่างแน่นอน ชัดเจนเป็นลายลักษณ์อักษร รัฐธรรมนูญนี้จะมีสาระสำคัญเกี่ยวกับการกำหนดรูปแบบและกระบวนการในการปกครอง ขอบเขตอำนาจ และความรับผิดชอบขององค์การทางการเมือง การปกครองแห่งรัฐ (หรือที่เรียกกันว่า รัฐบาล) รวมตลอดถึงการกำหนดหลักประกันในเรื่องสิทธิและเสรีภาพมูลฐานพลเมือง กฎหมายรัฐธรรมนูญนั้นถือว่ามีฐานะสูงกว่ากฎหมายประเภทอื่นๆ

หยุด แสงอุทัย (2553 : 1-3) อธิบายว่า รัฐธรรมนูญ คือ กฎหมายที่กำหนดระเบียบแห่งอำนาจสูงสุดในรัฐและความสัมพันธ์ระหว่างอำนาจต่อกันและกัน และท่านยังอธิบายความหมายของรัฐธรรมนูญในแง่มุมต่าง ๆ ต่อไปอีก ดังนี้

พจนานุกรมกฎหมายอเมริกัน (Blackish Law Dictionary) ได้ให้ความหมายของรัฐธรรมนูญ

ไว้ว่า รัฐธรรมนูญ คือ กฎหมายที่กำหนดกฎเกณฑ์และเป็นพื้นฐานของรัฐซึ่งอาจเป็นลายลักษณ์อักษร หรือไม่เป็นลายลักษณ์อักษรก็ได้ โดยกำหนดลักษณะและแนวทางเกี่ยวกับรัฐบาลวางหลักพื้นฐานสำหรับรัฐบาลดำเนินตาม จัดรูปแบบของรัฐบาลและกำหนดเกณฑ์กระจายและจำกัดบทบาทหน้าที่ของแต่ละหน่วยงาน และวางหลักในการใช้อำนาจอธิปไตยว่ามีขอบเขตมากน้อยแค่ไหนเพียงไร

Buszar Steven กล่าวว่า รัฐธรรมนูญเป็นกฎเกณฑ์ที่กำหนดอำนาจในส่วนต่าง ๆ ของรัฐ

โดยระบุว่าจะใช้อำนาจอย่างไร และอำนาจของรัฐบาลมีมากน้อยเพียงไรเหนือประชาชน

สำหรับความหมายของรัฐธรรมนูญอื่น ๆ ที่นักคิดนักปราชญ์หลายท่านได้ให้ความหมาย คือ

Austin กล่าวว่า รัฐธรรมนูญ คือ สิ่งที่กำหนดโครงสร้างของการปกครองสูงสุด

Dicey กล่าวว่า รัฐธรรมนูญของรัฐประกอบด้วย กฎเกณฑ์ทั้งหลายทั้งปวงที่เป็นผลไม่ว่า

จะทางตรงหรือทางอ้อมในการแจกแจงการใช้อำนาจสูงสุดของรัฐ

Bryce ให้ความหมายว่า รัฐธรรมนูญของรัฐประกอบด้วยบรรดากฎเกณฑ์หรือกฎหมาย

ซึ่งกำหนดรูปแบบของรัฐบาล และกำหนดสิทธิหน้าที่ของพลเมืองที่มีต่อรัฐบาลและรัฐบาลที่มีต่อพลเมือง

Woolsey ให้ความหมายว่า รัฐธรรมนูญ คือ การรวบรวมบรรดาหลักเกณฑ์ที่เกี่ยวกับอำนาจของรัฐบาล และสิทธิของราษฎร ตลอดจนการจัดความสัมพันธ์ระหว่างรัฐบาลกับราษฎร

จากความหมายและทัศนะเกี่ยวกับรัฐธรรมนูญที่นักปราชญ์หลายท่านได้ให้ไว้แล้วข้างต้น

ถ้าพิจารณาให้ละเอียดแล้ว จะเห็นได้ว่า มีความแตกต่างกันเฉพาะถ้อยคำสำนวนเท่านั้น แต่ในด้านเนื้อหาสาระแล้วจะมีลักษณะความหมายคล้ายคลึงกัน แต่พอจะสรุปประเด็นสำคัญของรัฐธรรมนูญได้ดังนี้

1. รัฐธรรมนูญเป็นกฎหมายสูงสุด (Supreme Law) ความเป็นกฎหมายสูงสุดของรัฐจะเห็น

ได้ชัดเจน คือ รัฐธรรมนูญจะบรรลุเฉพาะเนื้อหาสาระที่สำคัญที่สุดต่อการบริหารบ้านเมืองเป็นต้นแบบของกฎหมายอื่นในเวลาต่อมา กฎหมายใดที่มีบทบัญญัติขัดกับบทบัญญัติในรัฐธรรมนูญกฎหมายนั้นเป็นโมฆะ ไม่มีผลทางปฏิบัติ

1. รัฐธรรมนูญเป็นกฎหมายหลัก (Basic Law) หรือกฎหมายอันเป็นรากฐาน (Fundamental

Law) หรือกฎหมายเบื้องต้น (Private Law) เพราะในรัฐธรรมนูญแต่ละฉบับจะระบุไว้เฉพาะเรื่องที่เป็นสาระสำคัญอย่างกว้าง ๆ ไม่มีรายละเอียด เช่น เนื่องของการดำรงตำแหน่งของฝ่ายบริหาร จำนวนสมาชิกแต่ละสภา การประชุมสามัญและวิสามัญ สิทธิหน้าที่ของประชาชน เป็นต้น กล่าวได้ว่า กฎหมายรัฐธรรมนูญอาจเปรียบเสมือนกฎหมายหลักที่กำหนดขอบเขตหรือสาระของกฎหมายต่าง ๆ นั่นเอง

1. รัฐธรรมนูญเป็นกฎหมายที่มีความคงทนถาวร (Permanence) ยากต่อการแก้ไข

กฎหมายรัฐธรรมนูญของแต่ละประเทศเป็นเครื่องมือสำหรับการปกครองประเทศ เพื่อให้เกิดความสมบูรณ์พูนสุขของประชาชนทุกถ้วนหน้า บทบัญญัติต่าง ๆในรัฐธรรมนูญจึงเป็นเรื่องที่มีสาระสำคัญ ๆ ดังนั้นจึงยากต่อการแก้ไข ซึ่งเป็นผลดีต่อบ้านเมือง เพราะเท่ากับเป็นการสกัดกั้นมิให้องค์การบริหารบ้านเมืองแก้ไขรัฐธรรมนูญเพื่อปกครองประเทศตามอำเภอใจได้ แต่อาจมีผลเสียงทำให้เกิดการปฏิวัติหรือรัฐประหารได้เช่นเดียวกัน อันเป็นผลทำให้เกิดรัฐธรรมนูญฉบับใหม่ขึ้นมาแทน ในการปกครองประเทศจำเป็นต้องมีกฎหมายที่ใช้เป็นหลักในการปกครอง ทั้งนี้เพื่อให้วิธีการดำเนินงานต่าง ๆ ทางการปกครองเป็นไปอย่างเรียบร้อย การทำงานของสถาบันทางการปกครอง หรือองค์การต่าง ๆ ของรัฐ มีการจัดแบ่งอำนาจหน้าที่กันหรือมีความสัมพันธ์กันอย่างไรบ้าง เหล่านี้จะต้องมีหลักเกณฑ์ที่กำหนดไว้แน่นอน ชัดเจน ซึ่งกฎหมายดังกล่าวก็คือ รัฐธรรมนูญ

**2.4 ผลงานวิจัยที่เกี่ยวข้อง**

ชุมสาย จันทน์หอม (2542 : บทคัดย่อ) ได้ศึกษาเรื่อง ความรู้ความเข้าใจเกี่ยวกับสิทธิและหน้าที่ของประชาชนตามรัฐธรรมนูญ ฉบับปี พ.ศ.2540 : ศึกษาเฉพาะกลุ่มผู้นำชุมชนในเขตอำเภอเมืองเชียงใหม่ ผลการศึกษาพบว่า ผู้นำชุมชนในเขตอำเภอเมืองเชียงใหม่โดยส่วนใหญ่มีความรู้ความเข้าใจเรื่องสิทธิและหน้าที่ของประชาชนตามรัฐธรรมนูญฉบับ พ.ศ.2540 เป็นอย่างดี โดยเฉพาะสิทธิและเสรีภาพขั้นพื้นฐานของประชาชน ทั้งนี้หาใช่เป็นเพราะการเข้ารับการอบรมหรือสัมมนาให้ความรู้จากทางราชการแต่อย่างใด แต่เพราะเนื่องมาจากการที่ผู้นำชุมชนและผู้นำท้องถิ่นส่วนใหญ่สนใจติดตามข่าวสารทางการเมืองผ่านทางสื่อมวลชนที่ได้ทำการเผยแพร่ความรู้เรื่องรัฐธรรมนูญในช่วงที่มีการรณรงค์อย่างต่อเนื่อง นอกจากนี้บทบัญญัติเรื่องสิทธิเสรีภาพในรัฐธรรมนูญฉบับ พ.ศ.2540 ส่วนใหญ่เป็นสาระที่เป็นสิทธิเสรีภาพขั้นพื้นฐานอยู่แล้ว และมาตราบางมาตราได้เคยถูกบัญญัติไว้ในรัฐธรรมนูญฉบับก่อนหน้าแล้ว อย่างไรก็ดีบทบัญญัติในเรื่องสิทธิทางการเมืองของประชาชนซึ่งถือเป็นเรื่องใหม่นั้น ผลการศึกษาพบว่า ผู้นำชุมชนยังมีความสับสน และถือว่าผู้นำชุมชนมีความรู้ความเข้าใจเรื่องนี้ในระดับที่ไม่สูงนัก

นราธิป แย้มศรี (2542 : บทคัดย่อ) ได้ศึกษาเรื่อง สิทธิเสรีภาพของประชาชนตามบทบัญญัติรัฐธรรมนูญแห่งราชอาณาจักรไทย พ.ศ.2540 : ศึกษาเฉพาะกรณีอำนาจฟ้องคดีอาญาของประชาชนในคดีที่อยู่ในอำนาจศาลทหารในเวลาปกติ ผลการศึกษาพบว่า รัฐธรรมนูญแห่งราชอาณาจักรไทย พ.ศ.2540 ที่บังคับใช้ในปัจจุบันมีบทบัญญัติคุ้มครองสิทธิและเสรีภาพประชาชนที่สอดคล้องกับหลักสิทธิมนุษยชน หลักความเสมอภาค ดังนั้นกฎหมายอื่นใดที่ใช้บังคับต่อประชาชนเรื่อยมาจนถึงปัจจุบันที่ให้อำนาจรัฐผ่านหน่วยงานของรัฐ ใช้บังคับต่อประชาชนถึงการไม่ให้สิทธิประชาชน ได้ใช้สิทธิร่วมกับเจ้าหน้าที่ของรัฐ และตรวจสอบการทำงานของเจ้าหน้าที่ของรัฐ ก่อให้เกิดความไม่เสมอภาคแก่ประชาชน มีผลทำให้กฎหมายนั้น ๆ อาจไม่สอดคล้องกับบทบัญญัติแห่งรัฐธรรมนูญ มีผลทำให้กฎหมายดังกล่าวขัดหรือแย้งหรือบังคับใช้ได้ หรือไม่เหมาะสมในปัจจุบัน

พัชราภรณ์ กองอุบล (2546 : บทคัดย่อ) ได้ศึกษาเรื่อง สิทธิและเสรีภาพของผู้ต้องขังตามรัฐธรรมนูญ ผลการศึกษาพบว่า ปัญหาเกี่ยวกับสถานะทางกฎหมายของผู้ต้องขัง นับว่าเป็นปัญหาสำคัญที่เกี่ยวข้องกับเรื่องสิทธิและเสรีภาพของบุคคลที่ตกเป็นผู้ต้องขัง ซึ่งจากการศึกษาถึงสิทธิและเสรีภาพของผู้ต้องขังตามรัฐธรรมนูญ สามารถแบ่งแยกสิทธิและเสรีภาพของผู้ต้องขังออกได้เป็น 3 กลุ่มคือ

1. สิทธิและเสรีภาพของผู้ต้องขังที่มีเท่าเทียมกับบุคคลทั่วไป ได้แก่ สิทธิในมโนธรรม

ความคิด สิทธิที่มุ่งหมายต่อการคุ้มครองชีวิตและร่างกาย และสิทธิในทางศาล เนื่องจากสิทธิทั้งสามฐานนี้ถือว่าเป็นพื้นฐานขั้นต่ำที่จำเป็นสำหรับการดำรงชีวิตที่บุคคลทุกคนควรจะต้องได้รับอย่างเท่าเทียมกัน

1. สิทธิและเสรีภาพของผู้ต้องขังที่ถูกจำกัดมากกว่าบุคคลทั่วไป ได้แก่ เสรีภาพในการ

เคลื่อนไหว สิทธิส่วนตัว เสรีภาพในการติดต่อสื่อสาร สิทธิและเสรีภาพทางสังคมและเศรษฐกิจ เสรีภาพในการปฏิบัติพิธีกรรมตามความเชื่อถือของตน เป็นต้น สิทธิและเสรีภาพของผู้ต้องขังกลุ่มนี้ถูกจำกัดเพราะเป็นผลโดยตรงจากการลงโทษตามคำพิพากษาของศาล เนื่องจากความจำเป็นในการทำให้บรรลุวัตถุประสงค์ของการลงโทษทางอาญา กล่าวคือ เพื่อให้สาสม เพื่อป้องกัน เพื่อดัดแปลงและ เพื่อรักษาความศักดิ์สิทธิ์ของกฎหมาย หรือเนื่องจากเหตุผลเกี่ยวกับการรักษาความสงบเรียบร้อยหรือการปกครองเรือนจำ

1. สิทธิและเสรีภาพของผู้ต้องขังที่อาจถูกตัดไม่ให้มีเช่นเดียวกับบุคคลทั่วไป ได้แก่

เสรีภาพในการเดินทางและสิทธิทางการเมือง เป็นต้น สิทธิและเสรีภาพของผู้ต้องขังกลุ่มนี้อาจถูกตัด เนื่องมาจากความคิดเรื่องบุคคลผู้อยู่ใต้บังคับบัญชาของผู้อื่น ซึ่งถือว่าเป็นลักษณะต้องห้ามประการหนึ่งในการไม่ให้สิทธิและเสรีภาพทางการเมือง เช่น สิทธิการเลือกตั้ง ความคิดเรื่องบุคคลผู้อยู่ใต้บังคับบัญชาของผู้อื่น เป็นลักษณะต้องห้ามไม่ให้สิทธิเลือกตั้งก็เพราะเกรงว่าจะมีการใช้อิทธิพลให้ลงคะแนนเสียงได้

อัครฤทธิ์ ปุกหุต (2548 : บทคัดย่อ) ได้ศึกษาเรื่อง การรับรู้สิทธิเสรีภาพและหน้าที่ของประชาชนชาวไทย จังหวัดจันทบุรี ผลการศึกษาพบว่า การรับรู้สิทธิเสรีภาพและหน้าที่ของประชาชนชาวไทย จังหวัดจันทบุรีอยู่ในระดับมาก ร้อยละ 62 การทดสอบสมมติฐานปัจจัยการได้รับข้อมูลข่าวสารด้านสิทธิเสรีภาพและหน้าที่ของประชาชน เรื่องทรัพยากรธรรมชาติและการบริหารของเจ้าหน้าที่รัฐ/หน่วยงานรัฐ และความรู้ความเข้าใจด้านสิทธิเสรีภาพและหน้าที่ของประชาชนมีความสัมพันธ์กับการรับรู้สิทธิเสรีภาพและหน้าที่ของประชาชนชาวไทย จังหวัดจันทบุรี อย่างมีนัยสำคัญทางสถิติที่ .05

ชนม์ทกานต์ สุรินทร์อาภรณ์ (2550 : บทคัดย่อ) ได้ศึกษาเรื่อง สิทธิและเสรีภาพของชนชาวไทยตามกฎหมายรัฐธรรมนูญแห่งราชอาณาจักรไทย : กรณีศึกษาการเปรียบเทียบรัฐธรรมนูญแห่งราชอาณาจักรไทย หมวด 3 พุทธศักราช 2517 และพุทธศักราช 2540 ผลการศึกษาพบว่า หลักการสำคัญ ได้แก่ หลักการอ้างสิทธิและเสรีภาพ รวมทั้งผลผูกพันต่อองค์กรอิสระและองค์กรของรัฐที่มีความเกี่ยวข้อง กฎหมายรัฐธรรมนูญว่าด้วยสิทธิและเสรีภาพของชนชาวไทย ได้รับการส่งเสริมและคุ้มครองให้ประชาชนมีส่วนร่วมในการปกครองไว้อย่างกว้างขวาง ซึ่งเป็นการนำรูปธรรมมาบังคับใช้ได้จริง และได้รับความคุ้มครองโดยการเยียวยาจากองค์กรของรัฐในรูปแบบการใช้อำนาจของฝ่ายบริหารที่มีเสถียรภาพและประสิทธิภาพ และการตรวจสอบการทุจริตของผู้ดำรงตำแหน่งระดับสูง การตรวจสอบความชอบด้วยกฎหมายของการใช้อำนาจรัฐ การมีส่วนร่วมทางการเมืองการปกครองของประชาชน การสร้างมาตรการทำให้สิทธิและเสรีภาพตามกฎหมายรัฐธรรมนูญมีผลบังคับใช้ได้ในทางปฏิบัติเป็นอย่างดี โดยมีการรับรองสิทธิของพลเมือง การรับรองสิทธิในฐานะสิทธิมนุษยชน

กิตติยา จารวิจิตร (2553 : บทคัดย่อ) ได้ศึกษาเรื่อง การรับรู้ต่อสิทธิและเสรีภาพของชนชาวไทยตามกฎหมายรัฐธรรมนูญแห่งราชอาณาจักรไทย พุทธศักราช 2550 : กรณีศึกษาประชาชนผู้มีสิทธิเลือกตั้งในเขตเทศบาลเมืองศรีราชา จังหวัดชลบุรี ผลการศึกษาพบว่า การรับรู้ต่อสิทธิและเสรีภาพของชนชาวไทยอยู่ในระดับเกณฑ์ที่มีการรับรู้มาก การทดสอบสมมติฐานพบว่า ปัจจัยทางด้านเพศ อายุ ไม่มีความสัมพันธ์กับการรับรู้ในเรื่องสิทธิและเสรีภาพของประชาชนชาวไทย ส่วนปัจจัยทางด้านระดับการศึกษาสูงสุด อาชีพ รายได้ การใช้เวลาในการติดตามข่าวสารข้อมูลจากสื่อต่าง ๆ หนังสือพิมพ์ โทรทัศน์ วิทยุ มีความสัมพันธ์กับการรับรู้ในเรื่องสิทธิและเสรีภาพของประชาชนชาวไทย อย่างมีนัยสำคัญทางสถิติที่ 0.5

สมฤทัย โทนสูงเนิน (2554 : บทคัดย่อ) ได้ศึกษาเรื่อง ความคิดเห็นของประชาชนเกี่ยวกับสิทธิและเสรีภาพของชาวไทย : กรณีศึกษาประชาชนเขตบางเขน แขวงอนุสาวรีย์ กรุงเทพมหานคร ผลการศึกษาระดับความคิดเห็นเกี่ยวกับสิทธิและเสรีภาพของชาวไทย แบ่งออกเป็น 2 ด้าน คือ ด้านสิทธิและด้านเสรีภาพ

1. ด้านสิทธิ ประชาชนมีระดับความคิดเห็นอยู่ในระดับมาก เมื่อแยกเป็นรายข้อพบว่า

ความคิดเห็นเกี่ยวกับบุคคล ซึ่งมีอายุเกิน 60 ปีบริบูรณ์ และไม่มีรายได้เพียงพอแก่การยังชีพ มีสิทธิได้รับความช่วยเหลือจากรัฐ มีค่าเฉลี่ยมากที่สุดอยู่ในระดับมาก รองลงมาคือ เด็กและเยาวชนซึ่งไม่มีผู้ดูแล มีสิทธิได้รับการเลี้ยงดูและการศึกษาอบรมจากรัฐมีความคิดเห็นอยู่ในระดับมาก ส่วนอันดับสุดท้ายคือ บุคคลมีสิทธิที่จะฟ้องหน่วยราชการ องค์กรรัฐที่เป็นนิติบุคคลให้รับผิด เนื่องจากการกระทำการหรือการละเว้นการกระทำการของเจ้าหน้าที่รัฐและบุคคลมีสิทธิแสดงความคิดเห็นต่อหน่วยราชการ ก่อนการอนุญาตหรือดำเนินการใด ๆ ที่อาจมีผลกระทบต่อคุณภาพสิ่งแวดล้อมและสุขภาพ โดยทั้ง 2 เรื่อง มีค่าเฉลี่ยเท่ากัน ซึ่งมีความคิดเห็นอยู่ในระดับมาก

1. ด้านเสรีภาพ ประชาชนมีระดับความคิดเห็นอยู่ในระดับมาก เมื่อแยกเป็นรายข้อพบว่า

ความคิดเห็นเกี่ยวกับบุคคลย่อมมีเสรีภาพในการนับถือศาสนาไม่ว่าศาสนาใด และบุคคลย่อมมีเสรีภาพในการเดินทางไม่ว่าจะไปที่ไหนภายในราชอาณาจักรไทยมากที่สุด โดยมีค่าเฉลี่ยเท่ากัน รองลงมาคือ บุคคลย่อมมีเสรีภาพในการแสดงความคิดเห็น การพูด การเขียน การโฆษณา หรือการสื่อความหมายโดยวิธีอื่น ๆ ส่วนอันดับสุดท้ายคือ บุคคลย่อมมีเสรีภาพในการชุมนุมโดยสงบและปราศจากอาวุธ ระดับความคิดเห็นอยู่ในระดับมากทั้งหมด

กิตติคุณ โพธิยารมย์ (2555 : บทคัดย่อ) ได้ศึกษาเรื่อง ความรู้และความเข้าใจเกี่ยวกับสิทธิและเสรีภาพทางการเมืองตามรัฐธรรมนูญ พ.ศ.2550 ของนักศึกษาคณะบริหารรัฐกิจ มหาวิทยาลัยอีสเทิร์น ผลการศึกษาพบว่า นักศึกษามีความรู้และความเข้าใจต่อบทบัญญัติเรื่อง สิทธิและเสรีภาพทางการเมืองว่าเป็นสิทธิเสรีภาพเพื่อการมีส่วนร่วมทางการเมือง เป็นสิ่งสำคัญในระบอบประชาธิปไตย ซึ่งรัฐต้องให้ความสำคัญเป็นอันดับแรกก่อนสิทธิเสรีภาพอื่นใด โดยประเด็นที่นักศึกษาเห็นว่ามีความสำคัญมากที่สุดในสิทธิเสรีภาพทางการเมือง คือ ประเด็นเรื่องการเลือกตั้ง และเสรีภาพในการชุมนุม นอกจากนี้นักศึกษายังมีความเห็นว่าการศึกษาความรู้ความเข้าใจต่อสิทธิเสรีภาพทางการเมืองมีความสำคัญต่อการสร้างระบบการเมืองแบบประชาธิปไตยและการพัฒนาประชาธิปไตยไปด้วยพร้อม ๆ กัน

**2.5 กรอบแนวคิดในการวิจัย**

แนวคิดเรื่องสิทธิเสรีภาพ

แนวคิดรัฐธรรมนูญนิยม

งานวิจัยที่เกี่ยวข้อง

บทบัญญัติเรื่องสิทธิเสรีภาพตามรัฐธรรมนูญ 2560

ปรากฏการณ์ทางการเมือง

การเรียนรู้ทางการเมือง

ผ่านระบบการศึกษา

ความรู้ความเข้าใจเรื่องสิทธิเสรีภาพทางการเมือง

พฤติกรรมทาง

การเมือง

บทบาทในการเผยแพร่ความรู้แก่ประชาชน

ภาพที่ 2.1 กรอบแนวคิดในการวิจัย