**บทที่ 3**

**วิธีดำเนินการวิจัย**

ในการศึกษาวิจัย เรื่อง ความรู้และความเข้าใจเกี่ยวกับสิทธิและเสรีภาพทางการเมืองตามรัฐธรรมนูญ พ.ศ.2560 ของนักศึกษาสาขาวิชานิติศาสตร์ คณะมนุษยศาสตร์และสังคมศาสตร์ มหาวิทยาลัยราชภัฏเพชรบูรณ์ ผู้วิจัยได้มีการกำหนดกรอบการศึกษา ภายใต้เนื้อหาของรัฐธรรมนูญ พ.ศ.2560 เฉพาะในมาตราที่มีส่วนเกี่ยวข้องกับเรื่องสิทธิและเสรีภาพทางการเมืองของประชาชน ทั้งทางตรงและทางอ้อม ตลอดจนศึกษาถึงปัญหาและอุปสรรคในการรับรู้และการทำความเข้าใจในเรื่องสิทธิและเสรีภาพทางการเมือง เพื่อค้นหาแนวทางและข้อเสนอแนะที่เหมาะสมสำหรับการแก้ไขปัญหาและอุปสรรคในการรับรู้และการทำความเข้าใจในเรื่องสิทธิและเสรีภาพทางการเมือง ตามรัฐธรรมนูญ พ.ศ.2560 ซึ่งการศึกษาครั้งนี้เป็นการวิจัยเชิงสำรวจ (survey research) โดยมีขั้นตอนการดำเนินงาน ดังนี้

**3.1 การศึกษาจากเอกสาร**

ผู้ศึกษาได้ทำการรวบรวมข้อมูลทุติยภูมิจากเอกสารงานวิจัยที่เกี่ยวข้อง ทั้งจากเอกสารทางวิชาการต่าง ๆ รวมไปถึงบทความทางวิชาการและข่าวสาร จากทั้งทางหนังสือพิมพ์ และสื่อที่พิมพ์อิเล็กทรอนิกส์ ซึ่งวีการหรือปัจจัยในการเลือกเอกสารต่าง ๆ นั้น ผู้ศึกษาจะพิจารณาจากเอกสารที่มีความเกี่ยวข้องและเชื่อมดยงกับการศึกษาครั้งนี้โดยตรง และงานวิจัยบางชิ้นที่มีความสอดคล้องและ มีแนวคิดที่อาจจะเห็นต่างจากงานวิจัยชิ้นอื่น ๆ แต่ก็สามารถนำมาใช้ในการศึกษาได้ด้วย ทั้งนี้เพื่อให้ได้รับทราบข้อมูลจากหลาย ๆ ด้าน ซึ่งจะได้ไม่ก่อให้เกิดความลำเอียงในการศึกษา โดยเอกสารที่ผู้ศึกษาได้ทำการเลือกมานั้น ล้วนแต่มีความเกี่ยวข้องกับการศึกษาครั้งนี้แทบทั้งสิ้น และยังครอบคลุมวัตถุประสงค์การศึกษาของการศึกษาครั้งนี้ด้วย

**3.2 การศึกษาข้อมูลจากการสัมภาษณ์**

หลังจากทำการเก็บรวบรวมข้อมูลจากเอกสารต่าง ๆ แล้ว ผู้ศึกษาจะนำประเด็นที่ได้จากการทบทวนวรรณกรรม แนวคิดและทฤษฎี ตลอดจนงานวิจัยที่เกี่ยวข้อง มาใช้ในการสร้างคำถามสัมภาษณ์ ซึ่งประกอบด้วย คำถามเพื่อให้ศึกษาความรู้และความเข้าใจเกี่ยวกับสิทธิและเสรีภาพทางการเมือง และคำถาม เพื่อสำรวจและวิเคราะห์สภาพปัญหาและอุปสรรคในการรับรู้ และการทำความเข้าใจในเรื่องสิทธิและเสรีภาพทางการเมืองตามรัฐธรรมนูญ พ.ศ.2560 เนื่องจากการศึกษาในครั้งนี้ เป็นการศึกษาถึงความรู้และความเข้าใจเกี่ยวกับสิทธิและเสรีภาพทางการเมืองตามรัฐธรรมนูญ พ.ศ.2560 ของนักศึกษาสาขาวิชานิติศาสตร์ คณะมนุษยศาสตร์และสังคมศาสตร์ มหาวิทยาลัยราชภัฏเพชรบูรณ์ กลุ่มประชากรเป้าหมายที่จะทำการศึกษาเพื่อเก็บข้อมูลนั้นคือ นักศึกษาชั้นปีที่ 4 สาขาวิชานิติศาสตร์ คณะมนุษยศาสตร์และสังคมศาสตร์ มหาวิทยาลัยราชภัฏเพชรบูรณ์ มีจำนวนทั้งหมด 11 คน ซึ่งนักศึกษาชั้นปีที่ 4 เหล่านี้ ได้ผ่านการเรียนวิชาเกี่ยวกับรัฐธรรมนูญ กฎหมายปกครองต่าง ๆ ตามหลักสูตรของมหาวิทยาลัยครบถ้วนแล้ว และเมื่อพิจารณากลุ่มนักศึกษาสาขาวิชานิติศาสตร์ คณะมนุษยศาสตร์และสังคมศาสตร์ จะเห็นชัดว่าในกลุ่มนักศึกษาชั้นปีที่ 4 จะมีความผูกพันโดยตรงกับหน่วยงานรัฐและองค์กรทางการเมืองมากกว่าชั้นปีอื่น ๆ อีกด้วย เนื่องจากในกลุ่มนักศึกษาชั้นปีที่ 4 นี้ มีข้อกำหนดให้เข้าฝึกงานในหน่วยงานรัฐหรือองค์กรรัฐเป็นเวลา 3 เดือน ตามที่สาขาวิชากำหนด ทำให้ผู้วิจัยเห็นว่า ความสำคัญของการมีส่วนร่วมในหน่วยงานรัฐหรือองค์กรทางการเมืองนี้เอง จะทำให้นักศึกษาชั้นปีที่ 4 ได้เกิดความเข้าใจในความรู้ที่ตนได้รับจากห้องเรียนมาสู่การปฏิบัติจริง ซึ่งจะต่อยอดให้เกิดเป็นประสบการณ์ต่อไป

**3.3 ข้อมูลและแหล่งข้อมูล**

3.3.1 การวิจัยเอกสาร (documentary research) เป็นการศึกษารวบรวมข้อมูลจากเอกสารงานวิชาการ บทความ วารสาร งานวิจัย วิทยานิพนธ์ที่เกี่ยวข้องกับแนวคิดในงานวิจัยและรวมทั้งบทบัญญัติมาตราต่าง ๆ ที่เกี่ยวกับสิทธิและเสรีภาพทางการเมืองของรัฐธรรมนูญแห่งราชอาณาจักรไทย พุทธศักราช 2560

3.3.2 การวิจัยเชิงสำรวจ (survey research) โดยใช้แบบสัมภาษณ์เชิงลึก (in – depth interview) โดยการสัมภาษณ์นักศึกษาชั้นปีที่ 4 สาขาวิชานิติศาสตร์ คณะมนุษยศาสตร์และสังคมศาสตร์ มหาวิทยาลัยราชภัฏเพชรบูรณ์ ทั้งหมดจำนวน 11 คน เพื่อใช้เป็นตัวแทนหรือตัวชี้วัด ที่ครอบคลุมเนื้อหาสาระ ที่ต้องการตามวัตถุประสงค์ และขอบเขตของการวิจัย

**3.4 เครื่องมือที่ใช้ในการศึกษา**

การศึกษาวิจัย เรื่อง ความรู้และความเข้าใจเกี่ยวกับสิทธิและเสรีภาพทางการเมืองตามรัฐธรรมนูญ พ.ศ.2560 ของนักศึกษาสาขาวิชานิติศาสตร์ คณะมนุษยศาสตร์และสังคมศาสตร์ มหาวิทยาลัยราชภัฏเพชรบูรณ์ ผู้ศึกษาได้กำหนดเครื่องมือที่ใช้ในการศึกษา คือ แบบสัมภาษณ์

**3.5 การวิเคราะห์ข้อมูล**

ในการศึกษานี้ ใช้วิธีการเก็บรวบรวมข้อมูลจากการสัมภาษณ์ ดังนั้นการวิเคราะห์ข้อมูลในการศึกษาครั้งนี้ คือ

นำข้อมูลที่ได้จากการสัมภาษณ์ จากประเด็นคำถามทั้งหมด ผู้ศึกษาจะทำการสรุปประเด็นทั้งหมดที่มีความสอดคล้องกัน เพื่อความกระชับในเนื้อหา จากนั้นจะทำการสรุปประเด็นทั้งหมดอีกครั้ง ในขั้นตอนสุดท้าย เพื่อให้ได้ข้อมูลที่มีความสอดคล้องตรงตามวัตถุประสงค์ของงานวิจัยชิ้นนี้ โดยข้อมูลที่ได้จะถูกวิเคราะห์แบบมีโครงสร้าง โดยการพรรณนาพร้อมทั้งยกเหตุผลประกอบจากข้อมูลที่ค้นคว้าได้ผู้ศึกษาได้สรุปประเด็นคำถามในการสัมภาษณ์จากคำถามข้างต้นนั้น โดยจากการวิเคราะห์และการคำนึงถึงความสอดคล้องของคำถามกับข้อมูลที่ได้จากการสัมภาษณ์ ในท้ายที่สุดแล้ว สามารถสรุปออกเป็นประเด็นสำคัญ ๆ ได้ 2 ประเด็น ดังนี้

ประเด็นที่ 1 การเรียนรู้ทางการเมืองที่มีผลต่อความรู้ ความเข้าใจต่อสิทธิและเสรีภาพทางการเมืองของนักศึกษา

ประเด็นที่ 2 อำนาจและบทบาทของรัฐไทยต่อการสร้างความรู้ความเข้าใจและพฤติกรรมทางการเมืองของศึกษาในปัจจุบัน

และจากประเด็นทั้ง 2 ข้างต้นนั้น ผู้ศึกษาได้ทำการสรุปออกมา เพื่อให้ข้อมูลที่ได้มีความสอดคล้องและสัมพันธ์กับวัตถุประสงค์ของงานวิจัยชิ้นนี้เป็นหลัก และวิเคราะห์ความเชื่อมโยงต่อบริบททางการเมืองและสังคมไทย โดยจะนำเสนอข้อมูลที่ได้ต่อไป